ސިސްޓަމް އެޑްމިނިސްޓްރޭޓަރ (ޖުޑީޝަލް އެކަޑަމީ)\nޖުޑީޝަލް އެކަޑަމީ / ވިލިމާލެ\nޖުޑީޝަލް އެލަވަންސް: 3,517/50 (އަސާސީ މުސާރައިގެ %50)\nލިވިންގ އެލަވަންސް: -/3,000\nމަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައިވުން.\nޝަރުޢީދާއިރާގެ މުވައްޒަފުންގެ ޤަވާޢިދު 2011ގެ 70 ވަނަ މާއްދާގެ (ހ)ގެ6އަދި7ވަނަ ނަންބަރުގައި ބަޔާންކޮށްފައިވާ ފަދަ ޢާއިލީ ގާތްކަމެއް ޖުޑީޝަލް އެކަޑަމީގެ މުވައްޒަފަކާ ހުރި ފަރާތެއްކަމުގައި ނުވުން.\nއެކަޑަމީގެ އައިސީޓީގެ މަސައްކަތްތައް ކުރާ މުވައްޒަފުންގެ ސުޕަވައިޒަރެއްގެ ހައިސިއްޔަތުން މަސައްކަތް ކޮށް، އެ މުވައްޒަފުންނަށް ބޭނުން ވާ އިރުޝާދާއި ލަފާ ދިނުމާއި، އައިސީޓީއާ ގުޅޭ މަސައްކަތްތަކުގައި އެ މުވައްޒަފުން ބައިވެރި ކޮށް، އެމީހުންގެ އެހީތެރިކަން ހޯދައިގެން މަސައްކަތްތައް ކުރަމުން ގެންދިޔުން.\nއިންފޮރމޭޝަން އެންޑް ކޮމިޔުނިކޭޝަންސް ޓެކްނޯލޮޖީއާ ބެހޭ ކަންކަމުގައި ގޮތް ނިންމެވުމަށް ޓަކައި އެކަޑަމީގެ ބިޔުރޯ އާއި ޑިވިޜަންތަކަށް ކަމާބެހޭ ދިރާސާތަކުގެ އަލީގައި މަޢުލޫމާތާއި ލަފާ އެރުވުން.\nޕްރައިވެޓް އޮޓޮމެޓިކް ބްރާންޗް އެކްސްޗޭންޖާ އެކު ގާއިމު ކުރެވޭ ޓެލެފޯން ކޮމިޔުނިކޭޝަނުގެ ނިޒާމާއި، އިންޓަރނެޓާއި ވަޔަރލެސް ސިސްޓަމްތަކުގެ ނިޒާމާއި، ލޯކަލް އޭރިޔާ ނެޓްވޯރކުގެ ނިޒާމާއި، ޑޭޓާ ސްޓޯރޭޖް ސިސްޓަމާއި، ބެކަޕް ސިސްޓަމާއި، އައިޓީ ސެކިޔުރިޓީގެ ނިޒާމާއި، އެކަޑަމީގެ ފަރާތުން ދޫ ކުރާ ސެޓުފިކެޓު ފަދަ ލިޔުންތަކުގައި ޖަހާ ބާކޯޑުގެ ނިޒާމާއި، ސްޓާފް އެޓެންޑެންސް މޮނިޓަރިންގގެ ނިޒާމާއި، އޯޑިއޯ ވީޑިޔޯ ކޮންފަރެންސިންގގެ ނިޒާމާއި، އެކަޑަމީގައި ބޭނުން ކުރާ ޓީވީ އާއި ކޭބަލް ޓީވީ ޚިދުމަތުގެ ނިޒާމާއި، ސައުންޑް ސިސްޓަމްތަކާއި، އިލެކްޓްރޯނިކް މެއިލިންގ އަދި ޑޮކިޔުމެންޓް މެނޭޖްމަންޓް ސިސްޓަމްތައް ހިމެނޭ ގޮތުން، އެކަޑަމީއަށް ބޭނުން ވާ އިންފޮރމޭޝަން އެންޑް ކޮމިޔުނިކޭޝަންސް ޓެކްނޯލޮޖީގެ މުޅި ނިޒާމު ފަރުމާ ކޮށް، ކޮންފިގަރ ކުރުމާއި، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނާ ގުޅިގެން އެ ނިޒާމު ގާއިމު ކުރުމުގެ މަސައްކަތްތައް ކުރުމާއި، އެ ނިޒާމު ބެލެހެއްޓުމާއި، އެ ނިޒާމަށް ދިމާ ވާ މައްސަލަތައް ޙައްލު ކުރުމާއި، އެ ނިޒާމު ތަރައްގީ ކުރުމުގެ ކަންކަން ބެލެހެއްޓުމާއި، އައިސީޓީ ޕްރޮޓޮކޯލްތަކާއި ޕޮލިސީތައް އެކުލަވައިލައި ކަމާ ގުޅޭ ފަރާތްތަކަށް ހުށަހެޅުން.\nއެކަޑަމީގެ އިދާރީ އޮފީހާއި، ލައިބްރަރީ އާއި ކޮންވެންޝަން ހޯލާއި އޮޑިޓޯރިޔަމް ފަދަ ފެސިލިޓީތަކާއި، ދަނާލު ފަދަ ތަންތަނުގައި ގާއިމު ކުރެވޭ އައިސީޓީގެ ނިޒާމުގައި ބޭނުން ކުރެވޭ ހާރޑްވެއަރ އާއި ސޮފްޓްވެއަރ ފަދަ ވަސީލަތްތަކާއި ތަކެތި ހޯދުމުގެ ކުރީން، އެ ވަސީލަތްތަކާއި ތަކެއްޗަކީ އެއިން ކުރާ ބޭނުމާއި އަގާ ނިސްބަތް ކުރާ އިރު އެކަށީގެން ވާ، އަދި ކޮޕީރައިޓުގެ ގާނޫނުތަކާ ޚިލާފު ނުވާ ގޮތެއްގެ މަތީން ހޯދޭ އަދި ޖެނުއިން/އޮރިޖިނަލް ތަކެތި ތޯ ބަލައި ކަށަވަރު ކުރުމާއި، އެ ތަކެތި ހޯދުމާއި، ލައިސަންސް ހޯދާން ޖެހޭ ތަކެތީގެ ލައިސަންސް ހޯދައި ލައިސަންސްތައް ބެލެހެއްޓުމާއި، ޑްރައިވަރތަކާއި ސޮފްޓްވެއަރތައް އިންސްޓޯލް ކޮށް ކޮންފިގަރ ކުރުމާ ބެހޭ ޕްރޮސީޖަރތައް އެކުލަވައިލައި އެއާ އެއްގޮތަށް މަސައްކަތް ކުރުމާއި، ސޮފްޓްވެއަރތަކާ އެކުގައި ލިބޭ ޑްރައިވަރ ސީޑީ ފަދަ އެންމެހައި ތަކެތި ރައްކާތެރިކަމާ އެކު ބެލެހެއްޓުމުގެ ކަންކަން އިންތިޒާމު ކުރުމާއި، އެކަޑަމީގެ އައިސީޓީ ސިސްޓަމުގެ ފުލް ޕްރޮފައިލް ޑައިގްރާމްތަކާ އެކު ތައްޔާރު ކޮށް ބެލެހެއްޓުން.\nއެކަޑަމީގެ އިދާރީ އޮފީހާއި އެކަޑަމީގެ މަސައްކަތްތައް ހިނގާ އެހެން ތަންތަނުގައި ގާއިމު ކުރެވޭ ކޮމްޕިޔުޓަރ ވިޔުގައިގައި ހިމެނޭ ކޮމްޕިޔުޓަރުތަކުގައި އެކަޑަމީގެ މުވައްޒަފުންނަށް ބޭނުން ކުރެވޭނޭ ގޮތަށް ޔޫޒަރ އެކައުންޓްތައް އުފައްދައި، އެ އެކައުންޓުތަކުގެ ޕާސްވޯރޑްތަކާއި ސެކިޔުރިޓީގެ ކަންކަން ބެލެހެއްޓުމާއި، މި ކަންކަން އައިސީޓީ ޕްރޮޓޮކޯލްތަކާއި ޕޮލިސީތަކާ އެއްގޮތަށް ކުރުން.\nއެކަޑަމީގެ މުވައްޒަފުންގެ މަސައްކަތަށް ބޭނުން ވާ ވަސީލަތެއްގެ ގޮތުގައި ދެވޭ އިންޓަރނެޓުގެ ޚިދުމަތް ވީ އެންމެ ރަނގަޅަށް ދެވޭނެ އިންތިޒާމު ހަމަޖެއްސުމާއި، އިންޓަރނެޓުގެ ޚިދުމަތަށް ދިމާ ވާ މައްސަލަތައް ހައްލު ކުރުމުގެ ކަންކަން އިންތިޒާމު ކޮށް ބެލެހެއްޓުން.\nއެކަޑަމީގައި ހުންނަ ކޮމްޕިއުޓަރުތައް ވައިރަހުން ރައްކާތެރި ކުރުމަށް ޓަކައި ގާއިމު ކުރާން ޖެހޭ ސަލާމަތީ ނިޒާމުތައް ބަޖެޓު ތަންދޭ އެންމެ ފުރިހަމަ ގޮތެއްގައި ގާއިމު ކުރުމާއި، ވައިރަހުގެ މައްސަލައެއް ކޮމްޕިއުޓަރަކަށް ދިމާ ވެއްޖެ ކޮންމެ ހާލަތެއްގައި، އެ މައްސަލައަށް ވަގުތުން އެޓެންޑު ކުރުން.\nއެކަޑަމީގެ މުވައްޒަފުން ބޭނުން ކުރާ ގަވަރންމަންޓް އިލެކްޓްރޯނިކް މެއިލިންގ ސިސްޓަމް (ޖެމްސް) ގެ ޔޫޒަރ އެކައުންޓުތަކުގެ ކަންކަން ބިޔުރޯއިން ޑިވިޜަނަށް އަންގާ ގޮތެއްގެ މަތީން ބެލެހެއްޓުމާއި، މި ނިޒާމު ބޭނުން ކުރުމުގައި މުވައްޒަފުންނަށް ބޭނުން ވާ އައިސީޓީ ސަޕޯޓު ދިނުމާއި، އެކަޑަމީން ނުވަތަ އެކަޑަމީގެ ޑިވިޜަނަކުން ރަސްމީ ސިޓީ ފޮނުވުމަށް ޓަކައި ސިޓީގައި ނަންބަރު ޖެހުމުގެ ކަންކަން މެނޭޖް ކުރާ އައިޓީ ނިޒާމު ބެލެހެއްޓުން.\nއެކަޑަމީގެ އައިސީޓީ ނިޒާމު ތަރައްގީ ކުރުމާ ބެހޭ ދިރާސާތައް ކޮށް އެ ދިރާސާތަކުގެ އަލީގައި އެ ނިޒާމުގެ ހާރޑްވެއަރ އަދި ސޮފްޓްވެއަރ ޕްލެޓްފޯމުތައް ތަރައްގީ ކޮށް އަދާހަމަ ކުރުމުގެ ކަންކަން ރާވައި ހިންގުން.\nއެކަޑަމީގެ އައިސީޓީ ނިޒާމު ގާއިމުތައް ކުރެވިފައި ވާ ގޮތާއި، އެ ނިޒާމު ރައްކައުތެރި ގޮތުގައި އަދި ޚަރަދު ކުޑަކޮށް ބޭނުން ކުރުމާ ބެހޭ މަޢުލޫމާތު އެކަޑަމީގެ މުވައްޒަފުންނަށް ދިނުމުގެ ޚާއްސަ ޕްރޮގްރާމެއް ރާވައި، އެ ޕްރޮގްރާމް ހިންގުމާއި، އައިސީޓީ ނިޒާމާ ބެހޭގޮތުން މުވައްޒަފުންގެ އޮރިއެންޓޭޝަން ޕްރޮގްރާމުގައި ބޭނުން ކުރެވޭނެ ލުއިފޮތާއި ޕްރެޒެންޓޭޝަން ފަދަ ތަކެތި ތައްޔާރު ކުރުމާއި، އޮރިއެންޓޭޝަން ޕްރޮގްރާމުގައި މައުލޫމާތު ދިނުމާއި، އައިސީޓީގެ ދާއިރާއިން ހިންގާ ޕްރޮގްރާމްތަކުގައި ގަޑި ނަގައިދޭން ޖެހޭ ހާލަތުތަކުގައި އެކަން ކުރުން.\nއެކަޑަމީގެ ވެބްސައިޓު ފަރުމާ ކޮށް ތައްޔާރު ކުރުމުގެ މަސައްކަތް އިންތިޒާމު ކުރުމާއި، ވެބްސައިޓް އަހަރުން އަހަރަށް އިތުރަށް ފުރިހަމަ ކުރުމުގެ މަސައްކަތް އިންތިޒާމު ކުރުމާއި، ވެބްސައިޓަށް ދިމާ ވާ އައިސީޓީއާ ގުޅުން ހުރި މައްސަލަތައް ޙައްލު ކޮށްދިނުމާއި، ވެބްސައިޓު ބެލެހެއްޓުމުގައި އައިޓީ އާއި ވެބް ޑިޒައިނިންގ އާއި ވެބް ހޯސްޓިންގެ ދާއިރާތަކުން ކުރަން ޖެހޭ ކަންކަން ކުރުން.\nއެކަޑަމީގެ ސެންޓްރަލް މެސެޖިންގ ސިސްޓަމް ގާއިމު ކުރުމުގެ އިންތިޒާމުތައް ހަމަޖެއްސުމާއި، އެ ސިސްޓަމަށް ދިމާ ވާ ފަންނީ މައްސަލަތައް ޙަައްލު ކޮށްދިނުން.\nދިވެހިރާއްޖޭގެ ޝަރުޢީ ދާއިރާގެ އައިސީޓީ މުވައްޒަފުންނަށް އަމާޒު ކޮށްގެން ހިންގާނެ ތަމްރީނު ޕްރޮގްރާމްތައް ފަރުމާ ކުރުމަށް ޓަކައި، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނާއި ކޯޓުތަކުން ބޭނުން ވާ މަޢުލޫމާތު ހޯދައި އެއް ކުރުމާއި، އެ ޕްރޮގްރާމްތަކުގެ ކަރިކިޔުލަމް ތައްޔާރު ކުރުމުގައި ޕްރޮގްރާމްސް އެންޑް ޕަބްލިކޭޝަންސް ޑިވިޜަނަށް ބޭނުން ވާ އެހީތެރިކަމާއި އެއްބާރުލުން ދިނުން.\nއައިސީޓީގެ ނިޒާމުތަކާއި ވަސީލަތްތަކުގެ ހާރޑްވެއަރ އާއި ސޮފްޓްވެއަރ ގާއިމު ކޮށް، އިންސްޓޯލް ކޮށް، ބޭނުން ކުރެވޭނެ ގޮތް ހެދުމާއި، އެ ތަކެއްޗަށް ދިމާ ވާ ޢާންމު މައްސަލަތައް ޙައްލުކޮށް، ޓްރަބަލްޝޫޓިންގެ ކަންކަން ކުރުމުގެ ހުނަރާއި ޢިލްމު ހުރި ފަރާތަކަށްވުން.\nއެހެން މީހުންނާ ގުޅިގެން މަސައްކަތް ކުރުމާއި އެކަށީގެން ވާ ގޮތެއްގައި މީހުންނާ މުއާމަލާތު ކުރުމުގެ ގާބިލިއްޔަތު ހުރި ފަރާތަކަށްވުން.\nވަޒީފާގެ މަސްއޫލިއްޔަތުތައް އަދާ ކުރުމަށް ޓަކައި އިސް ނަގައިގެން މަސައްކަތް ކުރުމުގެ ހުނަރު ހުރި ފަރާތަކަށްވުން.\nކަންކަން ރާވައި ޕްލޭން ކުރުމާއި، ވަގުތު މެނޭޖު ކުރުމުގެ ގާބިލިއްޔަތު ހުރި ފަރާތަކަށްވުން.\nއިންތިޒާމީ ގޮތެއްގައި މަސައްކަތް މެނޭޖު ކުރުމުގެ ހުނަރު އަދި، މަސައްކަތް ރާވާ ހިންގުމުގެ ގާބިލުކަން ލިބިފައިވާ ފަރާތެއް ކަމުގައިވުން.\nމައްސަލަތައް ޙައްލު ކުރުމާއި ހަރުދަނާ ނިންމުންތައް ނިންމުމުގެ ހުނަރާއި ގާބިލުކަން ލިބިފައިވާ ފަރާތެއް ކަމުގައިވުން.\nދިރާސާ ކުރުމުގެ ޢިލްމާއި ހުނަރާއި ގާބިލުކަން ލިބިފައިވާ ފަރާތެއް ކަމުގައިވުން.\nމަޢުލޫމާތު ގިންތި ކުރުން ފަދަ ކަންކަމުގެ ގާބިލުކަން ލިބިފައިވާ ފަރާތެއް ކަމުގައިވުން.


2010 Vana Aharu Raajje ah Angoti Keytha eh Varah Reethikoh Fenunu: Raees Maumoon – Iru\n2010 ވަނަ އަހަރު ރާއްޖެއަށް އަނގޮޓި ކޭތައެއް ވަރަށް ރީތިކޮށް ފެނުނު: ރައީސް މައުމޫން\nލަހޫ· 19 ޖޫން 2020\nއިރުކޭތަ ހިފަނީ ދުނިޔޭގެ ވަށައިގެން ހަނދު ބުރުޖަހަމުންދާއިރު އިރާ ދުނިޔެއާއި ދެމެދު ހަނދުވަދެ އިރުގެ އައްޔަށް ހުރަސް ނުވަތަ ހިޔަނި އެޅުމުންނެވެ.\nފަލަކީ މާހިރުން ބުނާގޮތުގައި، އަންނަ އާދީއްތަ ދުވަހު، 0202 ޖޫން 02 ވަނަ ދުވަހު، އެނިޔުލަރ އެކްލިޕްސެއް ނުވަތަ އިރުގެ އަނގޮޓި ކޭތައެއް ހިފާނެއެވެ. އެހެންނަމަވެސް، މި ކޭތަ ރާއްޖެއަށް ފެންނާނީ، ފަޅި ކޭތައެއްގެ ގޮތުގައެވެ.\nރާއްޖެއަށް މި ކޭތަ ހިފަން ފަށާނީ، 9:31 ގައެވެ. 10:51 މި ކޭތަ އެންމެ ބޮޑަށް ހިފާފައިހުންނަ އިރު ކޭތަ ވީއްލާނެކަމަށް ލަފާކޮއްފައިވަނީ މެންދުރު 12:14ގައެވެ.\nރައިސް މައުމޫން ވިދާޅުވީ އިރުކޭތަ ހިފަނީ، ދުނިޔޭގެ ވަށައިގެން ހަނދު ބުރުޖަހަމުން ދާއިރު، އިރާއި ދުނިޔެއާ ދެމެދަށް ހަނދު ވަދެ، އިރުގެ އައްޔަށް ހުރަސް އެޅުމުން ކަމަށެވެ. އެގޮތުން އިރުކޭތަ ތިން ގޮތަކަށް ހުންނަ ކަމަށާއި އެއް ގޮތަކީ، ޓޯޓްލް އެކްލިޕސް ނުވަތަ ފުރިހަމަ ކޭތަ ކަމަށެވެ. އެ ކޭތަ ހިފާފައި ހުންނައިރު، އިރުގެ އެއްވެސް ތަންކޮޅެއް ފެންނާކަށެއް ނުހުންނާނެއެވެ. ފެންނާނީ، ވަށައިގެން ގަދަ އައްޔެއް ހުރި ކަޅު ބޯޅައެއްގެ ސިފައިގައި ކަމަށް ރައީސް މައުމޫން ވިދާޅުވިއެވެ.\nދެވަނަ ގޮތަކީ، އިރުގެ ފަޅި ކޭތަ ނުވަތަ ޕާޝަލް އެކްލިޕްސް ކަމަށާއި މި ކޭތަ ހިފާފައި ހުންނައިރު، އިރުގެ އެއްބައި ފެންނަން ހުންނާނެއެ ކަމަށާއި އަނެއް ބައި ހުންނާނީ ފޮރުވިފައި ކަމަށް ރައީސް މައުމޫން ވިދާޅުވިއެވެ.\nނެއްލައިދޫ ބަނދަރުގެ ބޮޑުބައެއް ނިމިއްޖެ\nތިންވަނަ ގޮތަކީ، އެނިޔުލަރ އެކްލިޕްސް ނުވަތަ ]އަނގޮޓި[ ކޭތަ ކަމަށާއި އެކޭތަ ފެންނައިރު ހީވާނީ ބޮޑު ކަޅު ބޯޅައެއްގެ ވަށައިގެން ވަރަށް ހަނި އަލި ބޮޅެއް ހުންނަ ހެން ނުވަތަ އަނގޮޓިއެއްގެ ސިފައިގައި ކަމަށް ރައީސް މައުމޫން ވިދާޅުވިއެވެ.\nރައިސް މައުމޫން ވިދާޅުވީ 2010 ވަނަ އަހަރުގެ ޖަނަވަރީ މަހުގެ 15 ވަނަ ދުވަހު ރާއްޖެއަށް މިފަދަ އަނގޮޓި ކޭތައެއް ވަރަށް ރީތިކޮށް ފެނުނު ކަމަށެވެ.


Garaar Beyrukohlumun Nasheed Ge Hudhumuhuthaaru Kan Ithurah Haamavejje - Idhikolhu - Vaguthu\nޤަރާރު ބޭރުކޮށްލުމުން ނަޝީދުގެ ހުދުމުހުތާރުކަން އިތުރަށް ހާމަވެއްޖެ - އިދިކޮޅު\nފުލިދޫގެ ރަށް ގިރަމުން ދާ މައްސަލަ މަޖިލީހާއި ސަރުކާރުގެ ސަމާލުކަމަށް ގެނައުމަށްޓަކައި، ފެލިދޫ ދާއިރާގެ މެންބަރު އިބްރާހީމް ފަޒީލް ރަޝީދު މިއަހަރުގެ ފެބްރުއަރީ މަސްތެރޭ މަޖިލީހަށް ހުށަހަޅުއްވާފައިވާ ޤަރާރު، މަޖިލީހުގެ ޖަލްސާއަކަށް ކުއްލި ގޮތަކަށް އެޖެންޑާ ކުރުމަށްފަހު، މަޖިލީހުގެ ޤަވާއިދާއި ޚިލާފަށް މަޖިލީހުގެ ރައީސް، ރައީސް މުޙައްމަދު ނަޝީދު އެޤަރާރު މަޖިލީހުގެ ތަޅުމުން ބޭރުކޮށްލުމަކީ މަޖިލީހުގެ ރައީސްގެ ފަރާތުން ފެންނަމުންދާ ހުދުމުޚުތާރުކަން އިތުރަށް ހާމަވެ، އެމަނިކުފާނުގެ ހިތުގައި ރައްޔިތުންނާމެދު އެއްވެސް މިންވަރެއްގެ އިޙުތިރާމެއް ނެތް ކަމުގެ ހެއްކެއް ކަމަށް އިދިކޮޅު ޕީޕީއެމް އާއި ޕްރޮގްރެސިވް ޕާޓީން ބުނެފިއެވެ.\nއިދިކޮޅު ކޯލިޝަނުން ނެރުނު ބަޔާނެއްގައި ބުނީ ފުލިދޫގެ ރަށް ގިރަމުން ދާ މައްސަލައިގައި މަޖިލީހަށް ހުށަހެޅުނު ޤަރާރު މަޖިލީހުގެ ޤަވާއިދާއި ޚިލާފަށް މަޖިލީހުން ބޭރުކޮށްލުމުގައި ރައީސް ނަޝީދު ދައްކަވާފައިވާ ހުއްޖަތަކީ އިދިކޮޅުން ބަލައިގަންނަ ހުއްޖަތެއް ނޫންކަމަށެވެ.\n"އެއީ މަޖިލީހުގެ ރައީސް މުޙައްމަދު ނަޝީދުގެ އަނިޔާވެރިކަމާއި، ހުދުމުޚުތާރު ކަމުގެ ސަބަބުން، މަޖިލީހުގައި އިދިކޮޅު މެންބަރުންނަށް މިނިވަންކަމާއެކު ހަރަކާތްތެރިވެވޭނެ މާޙައުލެއް ނެތުމާއެކު، މަޖިލީހުގެ ޖަލްސާތަކުގައި ބައިވެރި ނުވާން މިކޯލިޝަންގެ ޕާލަމަންޓްރީ ގްރޫޕުން ނިންމާ އެކަން އިޢުލާނުކޮށްފައިވާ ދަނޑިވަޅެއްގައި، ޤަރާރު ހުށަހެޅުއްވި މެންބަރު މަޖިލީހުގައި ހާޒިރުވެ ނެތުމުން ކަމަށް ބުނެ ޤަރާރު ތަޅުމުން ބޭރުކޮށްލެވޭނެ އެއްވެސް ހަމައެއް މަޖިލީހުގެ ޤަވާއިދުން ފެންނާން ނެތުމެވެ." ބަޔާނުގައި ބުނެފައި ވެއެވެ.\nބަޔާނުގައި އިތުރަށް ބުނީ މަޖިލީހަށް ހުށަހަޅާފައިވާ ޤަރާރެއް މަޖިލީހުގެ ޖަލްސާއަކަށް އެޖެންޑާކުރުމަށްފަހު، އެ ޤަރާރު ހުށަހެޅުމަށް ނުވަތަ ހުށަހަޅާ ވަގުތު އެޤަރާރު ހުށަހެޅުއްވި މެންބަރު މަޖިލީހުގެ ތަޅުމުގައި ހާޒިރުވެ އިނުން މަޖިލީހުގެ ޤަވާއިދު ލާޒިމު ވެސް ނުކުރާ ކަމަށެވެ.\nމައިނޯރިޓީގެ އަޑު ކަނޑުވާލުމުގެ ގޮތުން މަޖިލީހުގެ ރައީސް ހުދުމުޚުތާރުކަމާއެކު، ކުރައްވަމުން ގެންދަވާ މަސައްކަތުގައި މަޖިލީހުގެ އަމީންއަންމާއި، ކައުންސެލަރ ޖެނެރަލާއި އަދި ސާރޖަންޓް އެޓް އާރމްސް ބައިވެރިވެ، މަޖިލީހުގެ ޤަވާއިދާއި ޚިލާފަށް ކުރެވެމުން ދާ ކަންކަން ހުއްޓުވުމުގެ ބަދަލުގައި އެކަމުގައި ބައިވެރިވެ ހިތްވަރު ދެއްވަމުން ގެންދަވާކަމީ ވެސް އިދިކޮޅު ކޯލިޝަނުން ކަންބޮޑުވުން އިންތިހާއަށް އޮތް ކަމެއްކަމަށް ވެސް ބަޔާނުގައި ބުނެފައި ވެއެވެ.\nރައްޔިތުންގެ ޙައްޤުގައި ޚާއްސަކޮށް ފެލިދޫ ދާއިރާގެ ރައްޔިތުންގެ ޙައްޤުގައި އެ ދާއިރާގެ ޢިއްޒަތްތެރި މެންބަރުކުރައްވަމުން ގެންދަވާ އެންމެހާ މަސައްކަތްތަކުގައި ކޯލިޝަންގެ ފަރާތުން ދޭންޖެހޭ އެންމެހާ އެހީތެރިކަމާއި އެއްބާރުލުންއަބަދުވެސް ލިބެމުން ދާނެ ކަމުގެ ފުރިހަމަ ޔަޤީންކަން އެދާއިރާގެ ރައްޔިތުންނަށް އަރުވާކަމަށާއި އަދިހަމައެހެންމެ، ދިވެހި ޤައުމާއި ރައްޔިތުންގެ ޙައްޤުގައި ކުރެވޭ ކޮންމެ މަސައްކަތެއްގައިވެސް ކޯލިޝަންގެ ފަރާތުންބައިވެރިވެ، ދޭންޖެހޭ އެއްބާރުލުމާއި އެހީތެރިކަން އަބަދުމެ ލިބެމުންދާނެ ކަމަށް ވެސް ބަޔާނުގައި ބުނެފައި ވެއެވެ.\nޖޫން 11, 2020 12:30\nމަސްޢޫލިއްޔަތުން ފިލައި ވަޒީފާއަށް ނުނިކުމެ ބޮޑު މުސާރަނަގައިގެން ތިޔަ ދައްކާ ވާހަކަތައް އަހަރެމެން ބަލައިނުގަންނަން. ވަޒީފާއަށް ނުނިކުންނަ ނަމަ އަމަލު ކުރަންޖެހޭނެ ގޮތް އޮންނާގެ ޤަވާއިދުގައި. ރައްޔިތުންގެ ހައްޤުގައި ވަކާލާތުކުރަން މަޖުލީހަށް ހާޒިރުނުވެ ގެއަށް ތިޔަގެންދާ ފައިސާ ހަލާލުވާނެތޯ؟ ހަލާލެއް ހަރާމެއް ބަލަން ނުޖެހޭނެކަން އެއީ ތިޔަ ބައިގަޑިގެ ޝިއާރުކަން އެގޭ އެންމެންނަށްވެސް.\nޖޫން 11, 2020 14:49\nކިތަށްމެވަރަކަށް ޑިސްލައިކްބަޓަނަށްފިތިއަސް މަސައްކަތަށްނުނިކުމެ ނަގާފައިސާ ހަލާލުވާނެބާ. ޢަޅެ ސަރުދާރު ސަހީމު މިކަމާކީކޭބާބުނަނީ.\nޖޫން 11, 2020 15:17\nއަދި ކިރިޔާ ދޯ ތިފެނުނީ ވަޒީފާއަށް ފިލައިގެން އުޅޭ މީހުން ހޭބަލި ވާން ވީނު އެމްޑީޕީ ކާފަރުން ތައް، މުޅި ޤައުމު ދޮވެލައިގެން ތިއުޅެނީ.\nޖޫން 11, 2020 12:49\nޤަރާރު ހުށަހަޅާފަ ފިލާ ގޭގަ އޮތީމަ އެއީ ރައްޔިތުންގެ ހައްޤުގަ ހުށަހެޅި އެއްޗެއްނޫން. އެޖެންޑަރ ކޮއްފަ އިންކަން އެގޭނެ މެމްބަރަށް. ކީއްވެ ޖަލްސާއަށް ތިޔަ ޤަރާރު ހުށަހެޅުމަށް ނުދިޔައީ މަޖުލީހަށް. ދިޔަނަމަ އޮންނާނީ ހުށަހެޅފައިނުން. ރައްޔިތުން ގުނބޯ ހައްދަންނޫޅެ މަސްޢޫލިއްޔަތު އަދާކުރޭ މުސާރަ ނަގަންޏާ.\nޖޫން 11, 2020 14:55\nޔާމިނުބުނީ ކާހުހޯބަލަނީ ގެއަށްވަންނަފައިސާ ހަޅާލުތޯ ހަރާމްތޯ. ޢެއީ ގޯނިގޯނީގަ ނުވަތަ ކޮތަޅު ކޮތަޅުގަ ގެނައިކަމުގަވިޔަސް. ޢެހެންވީމަ އެސޮރުމެނަށް އޯކޭވާނެދޯ.\nޖޫން 11, 2020 13:51\nޑިމޮކްރަސީ މިހިރަ ފެންނަނީ މަޖިލިސް ރައީސް ދައްޖާލުގެ ޑިމޮކްރަސީ\nޖޫން 11, 2020 18:59\nތިމަޖިލީހުންް ނުބަލާނެ ގަވާއިދަކައް ގާނޫނަކައް ދެން ފެނިގެން ދާނީވަރިކާވެނީގެ ބާރުތައްވެސް ތިމަޖިލީހައް ނަގާތަން


ވާލޯބި އެނގޭނަމަ…(17) | Esfiya - Dhivehi Vaahaka Site\n“ޔޫ މަސްޓް ބީ ޑްރީމިންގ” ނޫރާ ރާކިން އާ ދިމަލަށް ލޯ އަޅާލިއެވެ. ނުރާ އުޅެއުޅެވެސް ހެދުމެއް ނުލެވުނެވެ. އެންމެ ފަހުން ނޫރާ ރާކިން އާ ދިމަލަށް ބަލާލިއެވެ. ރާކިން ބޮކި ނިއްވާލާފައި ނޫރާ ގާތައް ދިޔައެވެ. ރާކިންގެ މި އަމަލުން ނޫރާގެ ހިތުގައި ރާކިންގެ މަގާމު މަތިވިއެވެ. ރާކިން ހެދުމުގެ ޒިބު ނައްޓާލާފައި ނޫރާގެ ބޮލަށް އެރުވިއެވެ. “އޭއި!!!!!!!! ކޮންތާކު ތިއަތްލަނީ” އެތަށް މަސަތްކަތުން ރާކިން ނޫރާ ހެދުން ލެއްވިއެވެ. ބޮކި ދިއްލިގަޑީގައި ރާކިންގެ ކޯ ފެނުމުން ނޫރާ ސޮރީ އޭ ބުނެލިއެވެ. ރާކިންގެ ދެކޮލުގައި ވަނީ ނޫރާގެ އަތުގެ ނިޝާންތަކެވެ…..\nރާކިން ހުރީ އަމިއްލަ ނަފްސު ކޮންޓްރޯލް ކޮއްގެނެވެ. ގޯހެއް ހެދިދާނެތީ ރާކިން ބެލީ ނޫރާ އާ ހަތަރު ކަޅި ހަމަނުކޮށް ވޭތޯއެވެ. ނަމަވެސް ރާކިންގެ މި ހަރަކާތްތަކުން ނޫރާ އަށް ވީ އުނދަގުލެވެ. ރާކިން ނޫރާ ދެކެ ރުޅިއައީ ކަމައް ހީކޮށް ނޫރާ ރާކިންގެ އަތުގައި ހިފާލިއެވެ. ރާކިން ލޮލުގެ އިޝާރާތުން ދޫކުރާށޭ ބުނުމުން ނޫރާ އަދި އެޔަށްވުރެ ބާރަށް ހިފެއްޓިއެވެ. ރާކިން ނޫރާގެ ތުންފަތައް ބޮސްދިނެވެ. ނޫރާ އަށް ނޭވާލާން ވަގުތެއްވެސް ރާކިން ނުދިނެވެ. ފާއިތުވެގެން ދިޔަ ކޮންމެ ސިކުންތެއްގައި ދެމީހުންގެ ވެސް ހިތުގެ ތެޅުން ދިޔައީ އަވަސްވަމުންނެވެ. މިފަހަރު ނޫރާ ރާކިން ދުރަށް ކޮއްޕައެއް ނުލައެވެ. އޭގެ ބަދަލުގައި އެކަމުގައި އެންމެ ފުރިހަމައަށް ބައިވެރިވިއެވެ .. ދުރުވި ގަޑީ ދެމީހުންވެސް ތިބީ މާނޭވާ ލާހާލުގައެވެ. ނޫރާ އެކަން މަނާ ނުކުރުމުން ރާކިން އަށް ލިބުނީ ބޮޑު ޝޮކެކެވެ. ރާކިން އެއްޗެކޭ ބުނަން އަނގަ ހުޅުވުމުން ނޫރާ ރާކިންގެ އަނގަމަތީގައި އަތް އެޅިއެވެ. “އައި ލަވް ޔޫ ޓޫ!!!” ނޫރާ އަވަސް އަވަހަށް ބުނެލިއެވެ. “ވަޓް؟؟ އަހަރެން އަދި ނުބުނަމެންނު އައި ލަވް ޔޫ އެކޭ” ރާކިން ބުނެލިއެވެ. “ތިބުނީ އެންނު ދެންމެގަ” ނޫރާ އެއްބުމަ ހިއްލާލިއެވެ. ރާކިން ހުރީީ އުފަލުން ފޮޅިފައެވެ. ރާކިން ނޫރާގެ ނިތުގައި ތުންފަތް ޖައްސާލިގަޑީގައި ސިއާ އާއި ކިއާން ރޫމްގެ ދޮރުހުޅުވާލިއެވެ. “ޕިސް ޕިސް އަހަރެމެން އަންނަ ކޮންމެ ގަޑިއަކު މި ތިބަ ދެމީހުން ރޮމޭންސް ކޮށް ކޮށް ތިބެނީ” ހެމުން ހެމުން ސިއާ ބުނެލިއެވެ. “އާން ކީއްކުރާނީ އަހަރެމެންގެ ޓައިމިންވެސް ސަކަރާތީ މިއަށްވުރެ ތަންކޮޅެއް ލަހުން އާދެވުނު ނަމަ ނޭނގެ ކޯޗެއްކަމެއް ފެންނާނީވެސް އަހަ އަހަ” ކިއާން ވެސް ސިއާ އާ ބައިވެރިވެލިއެވެ. “އުހޫ ބޭނުންވަރަކަށް ހަމަ ދިމާކުރަންވީ އެއްވެސް މައްސަލަ އެއް ނެތް ދޯ ދޫނިގަނޑާ” ރާކިން ނޫރާގެ އަތުގައި ހިފަމުން ބުނެލިއެވެ. “މި މަންޒަރު ފެނުމުން ސިއާ ކިއާން އާ ދިމަލަށް އެއް ބުމަ ހިއްލާލިއެވެ. “ތިއެއް ނޫނޭ ކޮންއިރަކުތަ ދޫކޮއްލަނީ ” “ހަމަ މިހާރުވެސް ދާންވީ” ނޫރާ ހެމުން ހެމުން ބުނެލިއެވެ. “ކިއާން އެބަ ކިޔާ ދަތުރު ދާން ހިނގާށޯ ހަތަރު މީހުންދޯ؟؟” ސިއާ ކިއާން އާ ދިމަލަށް ބަލާލަމުން ބުނެލިއެވެ. “ނޫނޭ6މީހުން އަހަރެން ބޭނުންވަނީ ނާއިމް އާ ޝާޝާ ވެސް ގެންދަން އޭރުން މަޖާ ވަނީ ޓްރިޕަލް ޑޭޓެއް ގޮތަށް އަހަ އަހަ” “ކިއާން ނާއިމް ގެންދާ ވާހަކަ ބުނުމުން ނޫރާގެ މޫޑު މުޅިން ގޯސްވިއެވެ. ނަމަވެސް އެއްކެޗޭ ނުބުނެ ހުރީ އޮޅިގެންވެސް ސިއާ އަށް ޝައްކުވާފަދަ ބަހެއް ބުނެވިދާނެތީއެވެ. ކިއާން ނާއިމްގާތުގައި ދަތުރު ދާ ވާހަކަ ބުނުމުން އަވަހަށް އެކަމަށް ގަބޫލުވިއެވެ. ނާއިމް ދެކޭ ގޮތުގައި މީ ސިއާ އާ އެކީގައި ވަގުތު ހޭދަކޮއްލަން ލިބޭ ރަނުގެ ފުރުސަތެކެވެ. ނާއިމް އަވަހަށް ޝާޝާ އަށް ގުޅާފައި ޕްލޭން ރާވަން ފެއްޓިއެވެ. ނާއިމްގެ ކޮންމެ ހުޝައެޅުމަކަށް ޝާޝާ ދިޔައީ އެއްބަސްވަމުނެވެ.\nހޮނިހިރު ދުވަހުގެ ހެނދުނެވެ.6މީހުން ބޮޑު ވޭނެއްގައި ފެރީޓާމިނަލް އަށް ގޮސްފައި ވިލިނގިއްޔަށް ދިއުމަށް މިސްރާބުޖެހިއެވެ. ވިލިނގިލީގެ ހުދު ދޮނެވިގަނޑުމަތީގައި ސިއާ އިށީނދެލިއެވެ. ފިނި ފިނި ވައިރޯޅިތަށް ސިއާގެ މޫނުގައި ބީހިލާފައި ދެއެވެ. ސިއާ މަޑުމަޑުން ލޯ މަރާލިއެވެ. އަތިރިމައްޗައް އާދެވުމުން ސިއާގެ ހިތަށް ފިނިކަމެއް ލިބުނެވެ. މި ހިއްގައިމު މަންޒަރަށް ބަލަހައްޓައިގެން އިން ނާއިމް ހީލިއެވެ. “އޭއި ކޮންކަމަކާ ތި ވިސްނަނީ” ނާއިމްގެ ކޮނޑުގައި ޖަހާލަމުން ކިއާން ބުނެލިއެވެ. “އަހަައަހަ ނުވިސްނަން” “މިހެން ވައިވެފަ ތިބީމަ ނުވާނެ މަޖަލެއް އާދޭ ރޭސްޖަހަން” ކިއާން ގެ ބުނުމަށް ރާކިން އާއި ނާއިމް ވެސް އެތަނައް ދިޔައެވެ. ކިއާން ސިއާ ކޮނޑަށް އަރުވައިގެން ދުއްވާގަތެވެ. ބަލަން ނުހުރެ ރާކިންވެސް ނޫރާ ގޮވައިގެން ނައްޓާލިއެވެ. ނާއިމް އާ މިޖެހުނީ ޝާޝާ އުރާށެވެ. ނާއިމް ޝާޝާ ގޮވައިގެން ދުއްވައިގަތެވެ. ޝާޝާގެ ކޯ ލޭކޮޅެއްހާ ރަތްވިތަން ނާއިމް އަށް ނުފެނުނެއްކަމަކު ޝާޝާ ނާއިމްދެކެ ވަރަށް ލޯބިވެއެވެ. ނާއިމް ލޯބިވާ ކުއްޖެއް ހުންނަ ކަން އެނގުނެއްކަމަކު ޝާޝާ ނާއިމްދެކެ ވާ ލޯތްބައް ކުޑަވެސް ބަދަލެއް ނާންނާނެވެ. ޝާޝާ އަށް އަޅާލާނެ މީހެއް ނެތް ދުވަހު އަޅާލީ ނާއިމް އެވެ. ޝާޝާގެ މައިންބަފައިން ދުނިޔެ ދޫކޮއްފައި ދިއުމުން ޝާޝާ އަށް ވަނީ އެކަމުން ވަރަށް ބޮޑަށް އަސަރު ކޮއްފައެވެ. ޝާާޝާގެ އާއިލާ ކިތަންމެ މުއްސަންޖަސް ޝާޝާ އަކީ ފައިސާއަށް ލޯބިކުރާ މީހެއްނޫނެވެ. ނާއިމް ޝާޝާގެ ހަޔާތަށް އައިދުވަހުން ފެށިގެން ޝާޝާ އަމިއްލަ ނަފްސަށް ވައުދުވީ ނާއިމް އަށް އެހީވުމަށްޓަކައި ކުރެވެން އޮތް ހުރިހާ ކަމެއް ކުރުމަށެވެ. އެގޮތުން ޝާޝާގެ ހުރިހާ ފައިސާއެއް ނާއިމް އަށް ދިނީ ހިތުން ރުހުމުންނެވެ. ނުވިތާކަށް ނާއިމް އާއި ސިއާ ގުޅުވަން ކުރެވެން އޮތް ހުރިހާ ކަމެއް ކުރަން ޝާާޝާ ހުރީ ތައްޔާރަށެވެ.. ފަހަތް ބަލަމުން ބާރު ސްޕީޑެއްގައި ދުވެފަ ދިޔަ ކިއާން މަޑުކޮއްލިއެވެ. މާނޭވާ ލާހާލު ކިއާން ސިއާ އާ ދިމަލަށް ބަލާލާފައި ހީލިއެވެ. “ކީއްވެއޯ ތިމަޑުކުރީ؟؟ އެންމެ އަވަހަށް ދެވޭ ބައެއްނު މޮޅުވަނީ” ސިއާ އެހެން ބުނުމުން ކިއާން ފެށީހޭށެވެ. “އަހަ އަހަ ކާކު ބޭނުންވަނީ މޮޅުވާން އަހަރެން ރޭސްޖަހަންށޭ ކީ ދެމީހުންނަށް ޕްރައިވެޓް ޓައިމް ކޮޅެއް ހޯދަދޭން ވެގެން” ކިއާންގެ މަގްސަތު އެނގުމުން ސިއާ ދެފަރާތައް ބޯހޫރާލިއެވެ. ކިއާން ސިއާގެ އުނަގަނޑުގައި ދެއަތްވަށާލިއެވެ. ކުއްލިއަކަށް އަންހެން ކުއްޖެއް ހަޅޭލަވައިގަތް އަޑު އިވުމުން ސިއާ ކައިރީ މަޑުކުރަން ބުނެފައި ކިއާން އެދިމާ ބަލާލަން ދިޔައެވެ. ދެފަރާތް ބަލަ ބަލާ ހުރި ކިއާންގެ ލޮލުގައި އަޅައިގަތީ ވެލިގަނޑު މައްޗައް ވެއްޓިފައި އޮތް ޝާޝާއެވެ. ކިއަން އަވަސް އަވަހަށް ގޮސް ޝާޝާ ނެގިއެވެ. “ކިހިނެއްވީ؟؟ ކޮބާ ނާއިމް” ކިއާން ވެލިފޮޅާލަމުން ބުނެލިއެވެ. “ނޭނގެ އަހަރެން ވެސް ނާއިމް ހޯދަން ދަނިކޮށް ފަޔަށް ތަދެއް އެރީ” “ޕިސް ޕިސް ހިނގޭނެތަ؟؟” ކިއާން ދާން އުޅުމުން ޝާޝާ އަނެއްކާވެސް ހަޅޭލަވައިގަތެވެ. އެ އަޑަށް ކިއާން މަޑުޖެހުނެވެ. “ހީއެއްނުވޭ ތެދުވެވޭނެހެން ހުޅަށް ކަމެއްވެފަ ކަންނޭނގެ ވެލިލާ މޮޑެލީމަ ރަނގަޅުވާނެ” ޝާޝާ ބެލީ ކިއާން ދިޔަނުދީވޭތޯއެވެ. އެކަން ކިތަންމެ ހާވެސް ރަނގަޅަށް ޝާޝާ ކުރިއެވެ. އެތާ ހުއްޓެއްކަމަކު ސިއާ އެކަނި ބަހައްޓާފައި އާދެވުމުން ކިއާން ހުރީ ދެރަވެފައެވެ. “ކޮބާ ސިއާ؟؟” ޝާޝާ އަހާލިއެވެ. “އެކޮޅުގަ ސިއާ އެކަނި ހުރީމަ އަސްލު” “އަޅެ މެސެޖް ކޮއްލާފަ ބުނެލަބަ މިކޮޅަށް އަންނާށޭ” މެސެޖް ކުރަން ހަނދާން ނުވުމުން ކިއާން އަމިއްލަ މީހާއަށް ބްލޭމް ކުރިއެވެ. “ބޭބީ އަހަރެން އެންމެ ފުރަަތަމަ ތިބި ހިސާބަށް އާދޭ” ކިއާން ސިއާ އަށް މެސެޖް ފޮނުވާލިއެވެ. ޝާޝާގެ ޖީބުގައި އޮތް ސިއާގެ ފޯނު ވައިބްރޭޓް ވިކަން އިހުސާސްވުމުން ޝާޝާގެ ތުންފަތްމައްޗައް ވެރިވީ ކާމިޔާބީ ހިނިތުންވުމެެކެވެ.\n“ކޮބާތަ ކިއާންގަނޑު އަހަރެން މިތާ އެކަނި ބަހައްޓާފަ ދިޔަތަނެއްވެސް ނޭނގެ” ސިއާ ކުދިކިޔާލިއެވެ. އެތަނުން އަނބުރާ އެމީހުން ތިބި ތަނަށް ދާކަށް ސިއާއަކަށް ނޭނގެއެވެ. ޖީބުގައި އަތް ޖައްސާލިވަގުތު ފޯނު ނެތުމުން ހާސްކަންވީ އިތުރެވެ. ކުރާނެ ކަމެއް ހަދާނެ ގޮތެއް ނޭނގުމުން ސިއާގެ ލޮލުން ކަރުނަ އައެވެ. ފަހަތުން މީހެއް ސިއާގެ ކޮނޑުގައި ހިފިއެވެ. ސިއާ ލަސްކުރުމެއްނެތި އެޒުވާނާ ގައިގައި ބާރަށް ބައްދައިގަތެވެ. “ކިއާން ކީއްވެ އެހާ ލަހުން ތިއައީ އަހަރެން ބިރުންގޮސް ހަލާކުނުވީ ހަމަ ކިރިޔާ ދެން އަހަރެން ދޫކޮއްފަ ދުވަހަކުވެސް ނުދައްޗޭ” “ދުވަހަކު ވެސް ނުދާނަން” ނާއިމް އަށް އެހެން ބުނެވުނީ އިހުތިޔާރަކާ ނުލައެވެ. ނާއިމްގެ އަޑު ކަންފަތުގައި ޖެހުމުން ސިއާ ކުއްލިއަކަށް ނާއިމް ދުރަށް ކޮއްޕާލިއެވެ. “ސޮރީ އަހަރެން ހީކުރީ ކިއާން ކަމަށް ” ސިއާ އިސްޖަހާލަމުން ބުނެލިއެވެ. ދެންމެ ކުރެވުނު ކަންތަކުގެ ސަބަބުން ސިއާ ހުރީ މޫޑު ގޯސްވެފައެވެ. “އެވަރު ކަމެއް ވެދާނެ ސިއާ މިތާކީއްކުރަނީ ކޮބާ ކިއާން” ނަފްސު ހަމައަކަށް އަޅަމުން ނާއިމް ވާހަކަ ދައްކަން ފެއްޓިއެވެ. “ކިއާން އެބަ އަންނަމޯ ކިޔާފަ ދިޔައީ އަދިވެސް ނާދޭ” “ވެދާނެ ކިއާން ދިޔައީ ކަމަށް އަހަރެމެން ކުރިން ތިބި ތަނަށް ދަމާ؟؟” ނާއިމް ބުނެލިއެވެ. ސިއާ އެކަމަށް އެއްބަސްވީ އިތުރު ގޮތެއް ނެތުމުންނެވެ. ނާއިމް ހިނގަމުންދިޔައީ ދާންވި މަންޒިލާ ދިމާ އިދިކޮޅަށެވެ. ދާންވިމަގު އެނގުނެއްކަމަކު ނާއިމް ސިއާ ގޮވައިގެން ދިޔައީ އެހެން ތާކަށެވެ. ވާނުވާ ނޭނގޭހާލު ނާއިމްގެ ފަހަތުން ސިއާ ހިނގަމުންދިޔައެވެ.\n“އަދިވެސްް ސިއާ ނާދޭ” ކިއާން ހާސްވެފައި ހުރެ ބުނެލިއެވެ. އެވަގުތަކީ ރާކިން އާއި ނޫރާވެސް އައިވަގުތެވެ. ނޫރާ ސިއާ ކޮބާތޯ އެހުމުން ކަންތައް ވީގޮތް ކިއާން ކިޔާދިނެވެ. ނޫރާ އަވަސްއަވަހަށް އެންމެންގެ މޫނަށް ބަލާލިއެވެ. ނާއިމް ފެންނަން ނެތުމުން ނޫރާގެ ހާސްކަންވީ އިތުރެވެ. ޝާާޝާ އެންމެނާ ތަންކޮޅެއް ދުރަށް ޖެހިލާފައި ސިއާގެ ފޯނުން ކިއާންއަށް މެސެޖެއްކޮއްލިއެވެ. “ސޮރީ ބޭބީ އެމަޖެންސީ ކަމެއް ދިމާވެގެން މާލެ ދާންޖެހުނީ މިހާރު މިހިރީ މާލޭގަ ކިއާންމެން އަންނާކަށް ނޫޅެންތަ؟؟” ސިއާގެ މެސެޖެއްއައުމުން ކިއާން އަވަސްއަވަހަށް ކިޔާލިއެވެ. “ސިއާ ބުނީ މިހިރީ މާލެގަޔޯ” ކިއާން ބާރަށް ބުނެލިއެވެ. “ވަޓް؟؟؟ ޔަގީންތަ ކިއާންއަށް” ނޫރާ ގަބޫލު ނުކުރެވިފައި ހުރެ ބުނެލިއެވެ. ކިއާންވެސް ވެސް ހުރީ ސިއާ ކަންތައް ކުރި ގޮތުން ހިތްހަމަނުޖެހިފައެވެ. ނޫރާއަށް ކިތަންމެ ގަބޫލުކުރަން ދަތިވިއެއްކަމަކު ސިއާ ކުރި މެސެޖު ދެއްކުމުން އެކަން ގަބޫލު ކުރިއެވެ.4މީހުން ދެން އެންމެ އަވަހަށް އޮތް ފެރީއަށް އަރައިގެން މާލެ ދިއުމަށް މިސްރާބު ޖެހިއެވެ. ހިނގަ ހިނގާހުރި ނާއިމްގެ ފޯނު ވައިބްރޭޓް ވުމުން ބަލާލިއެވެ. ޝާޝާ ހުރިހާ ކަމެއްވެސް ބަރާބަރު ކަމައްބުނުމުން ނާއިމްގެ ތުންފަތްމަތީގައި ދުވެލީ ބޮޑު ހިނިތުންވުމެކެވެ. އަވަހަށް ނާއިމް މިސްރާބު ބަދަލުކޮށްލިއެވެ. މާގިނަ އިރެއްނުވެ އެމީހުން ކުރިން ތިބި ތަނަށް އާދެވުނެވެ. އެތާއެކަކުވެސް ނެތުމުން ސިއާ ހާސްވިއެވެ. “ކޮބާ އެންމެން؟؟؟” “ވެދާނެ އަހަރެމެން ހޯދަން ދިޔައީ ކަމަށްވެސް ނުފެނުނީމަ އަންނާނީ މިތަނަށް މަޑުކޮއްލަމާ؟؟؟” “އާން ތިނޫން ކޮންގޮތެއް އޮތީ ދެން” ރޭގަނޑު ކަމުން އުޑުމަތީގައި ގުނާ އަދަދު ނުކުރެވޭހާ ވިދުންގަދަ ތަރިތަށް ފެނެއެވެ. ސިއާ ގޮސް ދޮންވެލިގަނޑުމަތީގައި އިށީނދެލިއެވެ. އުޑަށް ބަލަހައްޓައިގެން ސިއާ އިން އިރު ސިއާގެ މޫނުމަތީގައިވަނީ ފަނޑު ހިނިތުންވުމެކެވެ. ނާއިމް ވެސް ގޮސް ސިއާކައިރީގައި އިށީންދެލިއެވެ. “އަހަރެން ލޯބިވާ އަންހެން ކުއްޖާއާ ދެމީހުން ކޮންމެ ރެއަކު އަތިރިމަތީގައި ބައްދަލުކުރަން” “ހަނދާންވަނީ ދޯ އެކުއްޖާ މަތިން” ސިއާ ނާއިމްއާ ދިމަލަށް ބަލާލަމުން ހީލިއެވެ. ނާއިމް ސިއާގައިގައި ބައްދައިގަތެވެ. “ޗަބީ ކީއްވެ އަހަރެން މަތިން ހަނދާން ނައްތާލީ ޗަބީ ބުނީމެއްނު ޗަބީ ލޯބިވާނީ ހަމައެކަނި އަހަރެންދެކެއެވެ.” ނާއިމްގެ މި ކުއްލިހަރަކާތުގެ ސަބަބުން ސިއާ އަށް ލިބުނީ ބޮޑު ޝޮކެކެވެ. ސިއާ ނާއިމްގެ މޭމަތީގައި ހިފައި ދުރުކުރަން ފެށިއެވެ. ނަމަވެސް ނާއިމް ހުރީ ދޫކުރާ ގޮތަަކަށް ނޫނެވެ. އެންމެފަހުން ސިއާ ނާއިމްގެ ކޮނޑުގައި ދަތްއެޅިއެވެ. “ނާއިމް މޮޔަ ވީތަ؟؟ މީހެއްގެ އަންބެއްގައިގައި އަތްލަން ލަދުވެސް ނުގަންނަނީތަ” ސިއާ ހުރީ ރުޅިއަރާ ރަތްވެފައެވެ. “ކޮބާ މައްސަލައަކީ ކިއާން އަށްވުރެ ކުރިން ސިއާ ދެކެ ލޯބިވެވުނީ އަހަރެންނަށް ކިއާން އަށް ވުރެ ކުރިން ސިއާއާ ކައިވެނި ކުރަންވެސް އުޅުނީ އަހަރެން” ނާއިމް އެބުނީ ކީކޭކަން ސާފުނުވުމުން ސިއާ ހުރިގޮތަށް ހުރީއެވެ. ސިއާ އާއި ނާއިމްގެ ވާހަކަތައް ފައްޓައިގެން ނާއިމް ކިޔާދޭން ފެށިއެވެ. ނާއިމްގެ އަނގައިން ނިކުތް ކޮންމެ ބަހަކުންވެސް ސިއާގެ ބޮލުގެ ރިހުން ދިޔައީ ގަދަވަމުންނެވެ…………………..\nMasha Allah Varah reethi mi part ves.. Curiously waiting for the nxt part… Luv you my dear 💖 💖 💖 haveanice day\nthnk u sooo much black swannyy lav u moreeeeee\nWow sis this part is amazing\nWhen next lysm ❤❤❤❤❤❤❤\nthnk u sooo much rillllllllll LYM\nAhahhahahahah baeh thanthan varah maja🤣🤣🤣🤣😂😂😂 ….. Mi part vx Masha Allah varaaaaaaaaah salhi ❤❤❤❤❤….alhe kiaan avahah aadheba sia balai …. Alhe kiaan n sia dhurunukurahchey siss 😭😭…. Naaim ah shaashaa dhy … Sis alhe haadha avahakah shey stry nimenee …. whn nxt ??? … Avahah up kohdhehchey … Siss maa curious Koh ninmaatheeve varah kehmadhuvefa mi hunnanee 😂😂😂😂😂…. Alhe baakee inee2prts dhww 😭😭😭😭😭 gonna miss u sissy 😭😭😭😭😭😭😭😭😭😭😭, …… Waiting4nxt …. Ur the best author igey ❤❤❤❤❤ … TC\nLots and lots of love from Afu\nLuv u varaaaaaah big Koh ❤❤❤❤❤🥰🥰🥰😍😘😍😘😍😘😍😘\nTHANK u soooooooo much aafuuuuuuuuuuuu\nyeahhhh story vs mi nimeny dhwww THNK U AGAINYYY LAV U MORE MORE MOREEEEE\nU2BE SAFE AAAAAAAAAAAAAFU\nVv salhi mi prt vx🥰🤩\nthnk u shaiiiiiiiiiiiiiiiiiiiiiiiiiiiiiiiiiiiiii\nVarah Varah Varah reethi ❣ maa sha Allah 💞💯 curiously waiting waiting waiting for the next part 💯✨🔥 ly ⚡💯💞\nthank u soooo muchhhh livy LYMMM\nGohodo dhy wow wrh curious dhen waane gothakaa medhu🤔 seea ah hurihaa ehcheh ingenuma how will she react\nSksksks waiting for next part♥\nDhn Naaim vx dho ladhehvex nuganey mieehunge anbin gaiga aihlaa kasheh haha lol😂 anyway whn nxt\nAHAHAHA keehkuraaneeee LYMMMMMMMMMMMMMMM\nAlheyyyyyyyyy lilliput I’m Soooo sorry ingey kurin part thakah comment nukerevunyma… Hope U forgive me… But hurihaa part eh vx balaabala kiyan ingey.. Anyway migothah part vx vvvvvvvvv reethi…. Curiously waiting for next part ngey…. N lilly you are so talented… Maashaallah… Lysm N Tc… ❤❤❤❤❤\nKON sorry eh kiyaaakah rulhi aisgenennu forgive vx kureveyneee lazy queeeeeny dhakkkaa vaaahaka i am more than happy mi vaahaka gavaidhun kiyaaaaatheeeeeeeeeeeeeeeeeeeeeeeee LAV U MORE DHOOOOOONIGANDAAAAA btw thnk u\nHehe thank you ingey rulhi naannaathee.. N you’re mostly welcome… Lymnm.. ❤❤❤❤❤\nN I’ma12 year old girl ngey… Hehe😂😂😂\nAlheyyyyyyyyy lilliput I’m Soooo sorry ingey kurin part thakah comment nukerevunyma… Hope U forgive me… But hurihaa part eh vx baraabarah kiyan ingey.. Anyway migothah part vx vvvvvvvvv reethi…. Curiously waiting for next part ngey…. N lilly you are so talented… Maashaallah… Lysm N Tc… ❤❤❤❤❤\nMi part ves hama 💯. Dhn oiy part ah inthizaarukuraanan. Next part avahah up kohdhechey lilly♥💯🥰 stay safe and luv u lilly\nthhank u sooooooooo much anuahxxxxxxxx u2be safe LAAAV YA MORREEEEEEE\neven though i cant comment first i love this story more then u can understand… not just this story i love all ur stories…keep it up lilly\nu used my real name in moya hih magey\nITS OK its notamust to comment first. queen lilly ge story kiyanyaaenimunyy so ur name is maisha???\nLilly sis Dhen mi vhk nimmaafa moya hih magey season2nerey 😊😊❤❤❤\nim sorry but moya hih mageyestory akee lilly liyaa ehn story thakaa vv thafaathu story eh.. thee ey ufalaky and vaa loabi engeynama akee lilly ufehdhi story thakeh imagination beynun koggen moya hih magey is kinda diferent season2nerevey vv kanthah hingaafiyyaaa massala eh noannaane adhi neh ahahahaha😅😅😅😅\nnop my name is not maisha…. i am the one who got her first love 🤗😅🙈😁\nooops faihaa dhww\nVarah varah reethi mi bai vx….masha allah….curiously waiting for the nxt part….lysm\nMi baives v salhi ingey ekm sia n kiyaan dhurunukuraathi curiously wating4next part 🥀👑\nN can you do meafav 🙏🏻\nLilly thee kn rashaku kuhjehtha rah nubunevenyaa atoll bunyas okay Mihen mi ahaali laamu atoll kuhjehhen hyvaathee Yageen kohlan vegen 🙄🙄\nAnehkaaves bunelan beynunvanee stry hama vrh salhi😘🥀👑\nNana keehve thihen naaim aa dhimaalah thi bunee ??? 😕\nFurathama sia akee naaim ge loabivaa sia ge hadhaan thah ahna irah sia kiaan fahathun dhurah dhaane naaim ge fahathun ulhey ne😂😂😂\nLilly siss that’s my younger sister nd ehen ve ehen Nana aa dhimaalah mibunee 😂😂😂….. Hehe lol 😂\nAhukko you be quite shhh\nNd Alsu nana akee eynage real name eh noon 😂😂😂\ndhn ahuu thyy real name thr?\nahaha ehveema mi jehunyy emmenge real name discuss kuran online koh majilees baahvandhoo😂❤❤\nYhh hehe lol… 😂😂\nAll bcus of you hehe lol 😂😂\nVrh vrh reethi mi part vc…..masha allah….sis sia ge handhaan tha annaanee kn irakun tha😭😭….im waiting for that….curiously waiting for the next part…..lysm😘😘😘😘😘😘🤓\nthank u sooo much lamkoooo sia ge memories libeyne next part ga lym\nWhen is next. Sis day after tmmrw is my birthday. Anahchey cake falhan😊😊\nthank u sooo much ashkooo AAN DHAANAMEY HEHE happy birthday in advanceee dhoonigandaa🤗🤗🥰❤❤❤🎉🎉🎉🎉🎉🎉🎉🎉🎇🎇🎆🎆🎈🎈🎈🎈🎈✨✨✨🎊🎊🎊🎊🎊🎊🎁🎁🎁🎁🎁🎁\nAhuuuuuuuuuuuuuuuuu you Idiot Banana\nYou are idiot tomato hahahahahahahaaaaaaa😂😂😂😂\nU r such an idiot ahuu I can also reveal your name\nAnd you think you got the chance to win to choose the name to the other stories right no you didn’t get the chance I got it right Lilly haha lol 😂😂😂😂\nPls sia ge handhaan thah nugennahchey lilly Varah gulhey kiaan aa sia yaa anyway whn nxt prt curiously waiting for the nxt prt LYSM


SunOnline: Shareeai nimendhen bandhugai thibi 30 meehaku sharuthu thakaa eku dhookollan PG in edhijje\nޝަރީއަތް ނިމެންދެން ބަންދުގައި ތިބި 30 މީހަކު ޝަރުތުތަކާ އެކު ދޫކޮށްލަން ޕީޖީއިން އެދިއްޖެ\nނަޖާހު މަސްއޫދު 25 May 2020, 15:19\nކުރިމިނަލް ނޯޓް ސަރަހައްދުގައި ފުލުހުންގެ ކާރެއް ---ސަން ފޮޓޯ: މުހައްމަދު އަފްރާހް\nޖަލުތަކުގައި ކޮވިޑް-19 ފެތުރުނަ ނުދިނުމަށް އަޅާ ފިޔަވަޅެއްގެ ގޮތުން ޝަރީއަތް ނިމެންދެން ބަންދުގައި ތިބި 30 މީހަކު ޝަރުތުތަކަކާ އެކު ދޫކޮށްލަން ޕްރޮސެކިއުޓާ ޖެނެރަލްގެ އޮފީހުން ކޯޓުތަކުގައި އެދިއްޖެ އެވެ.\nޕީޖީ އޮފީހުގެ މީޑިއާ އޮފިޝަލު އަހުމަދު ޝަފީއު "ސަން"އަށް ވިދާޅުވީ، ޖަލުތަކުގައި ކޮވިޑް-19 ފެތުރުނަ ނުދިނުމަށް އަޅާ ފިޔަވަޅެއްގެ ގޮތުން، ޝަރީއަތް ނިމެންދެން ބަންދުގައި ތިބި މީހުންގެ މައްސަލަތައް ރިވިއުކޮށް، އޭގެ ތެރެއިން އެއްވެސް ގޮތަކުން ލުޔެއް ދެވެން ހުރި މީހުންގެ ބަންދަށް ލުޔެއް ދެއްވުން އެދި ހޯމް މިނިސްޓްރީން ޕީޖީއަށް ސިޓީއެއް ފޮނުއްވާފައިވާ ކަމަށެވެ.\nއެ ސިޓީއާ ގުޅިގެން މިވަގުތު ޝަަރީއަތް ނިމެންދެން ބަންދުގައި ތިބި އެންމެންގެ މައްސަލަތައް އަލުން ބަލާފައިވާނެ ކަމަށް ޝަފީއު ވިދާޅުވިއެވެ.\nނަމަވެސް، ބަދަލު ގެނެވޭތޯ ބަލާފައި ވާނީ އޭގެތެރެއިން ކުޑަކުދިންނާމެދު ބަދުއަހްލާގީ އަމަލު ހިންގި ކަމަށް ތުހުމަތު ކުރެވޭ މީހުންނާއި، މަސްތުވާތަކެތީގެ ނެޓްވާކުތަކަށް ނިސްބަތްވާ ކަމަށް ތުހުމަތު ކުރެވޭ މީހުންނާއި، މީހުން މެރުމާއި ނުރައްކާތެރި މާރާމާތީތަކާއި ގޭންގު ކުށްތަކުގައި ހިމެނޭ ކަމަށް ތުހުމަތު ކުރެވޭ މީހުން ފިޔަވައި ދެން ތިބި މީހުންގެ ބަންދަށް ކަމަށް ޝަފީއު ވިދާޅުވިއެވެ.\n"އެ މަސައްކަތް ކުރިއަށް ގެންދިއުމަށްފަހު ތިރީހަކަށް މީހުން، ޝަރުތާއެކު ބަންދުން ވީއްލުމަށް ކޯޓުގައި އެދިފައިވާނެ،" ޝަފީއު ވިދާޅުވިއެވެ.\nޝަފީއު ވިދާޅުވީ، އެއްވެސް މީހަކު އެއްކޮށް ބަންދުން ދޫކޮށްފައެއް ނުވާނެ ކަމަށާއި، ދޫކޮށްފައިވާނީ ޝަރުތާއެކު ކަމަށެވެ. އެ ޝަރުތުތަކުގެ ތެރޭގައި މާލެއިން ފުރައިގެން ނުދިއުމާއި، ކޯޓަށް ހާޒިރުވުމާއި، އިތުރު ކުށެއް ނުކުރުން ހިމެނެއެވެ.\n"އެއިން މީހަކު އިތުރު ކުށެއްގައި ތުހުމަތު ވެގެން ހައްޔަރު ކޮށްފިނަމަ، އަލުން ބަންދަށް ގެންދެވޭނެ،" ޝަފީއު ވިދާޅުވިއެވެ.\nމިހާރު ކްރިމިނަލް ކޯޓުގައި އަޑުއެހުންތައް ކުރިއަށް ގެންދަނީ ވީޑިއޯ ކޮންފަރެންސް މެދުވެރިކޮށެވެ. އޭގެ ތެރޭގައި ބަންދު އަޑުއެހުންތައްވެސް ހިމެނެއެވެ. މިހާރުވެސް ބަންދު އަމުރު ރިވިއުކޮށް، ޝަރީއަތް ނިމެންދެން ބަންދުކޮށްފައި ތިބި ބައެއް މީހުން ދޫކޮށްލާފައިވެއެވެ.\nލިޔުމުން ހުއްދަ ނުހޯދާ އެއްވުންތަކާއި ހިނގާލުން ނުބޭއްވޭނެ\nހަރުކަށި ފިކުރުގެ ގައިދީން ވަކި ޔުނިޓަކަށް ބަދަލުކުރަނީ\nނަވާނަވައިގެ މުޒާހަރާ ރޫޅާލީ ރަނގަޅަކަށް ނޫން: އިމްރާން


ހަޤީޤީ ވާހަކަ: ބަރުބާދުވި ހަޔާތް\n17 މޭ 2019\nމިއީ ހިނގާފައިވާ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ. މިވާހަކައިގައި ބޭނުންކޮށްފައިވާ ނަންނަމާއި ތަންތަނަކީ އަސްލެއް ނޫނެވެ.\nސ.ހިތަދޫ / ބަރުބާދުގޭ އަލީ ސަލީމް (އަސްލު ނަމެއް ނޫން) އާއި އެރަށު / ބަރޯސާގޭ ހުސްނާ ޢުމަރާއި (އަސްލު ނަމެއްނޫން) ދެމީހުން ކައިވެނިކޮށްގެން އުޅޭތާ 20 އަހަރު ވީއިރު އެދެމަފިރިންނަށް3ކުދިން ވަނީ ލިބިފައެވެ. އެތިން ކުދިންގެ ތެރޭގައި ޢުމުރުން 10 އަހަރުގައި ބާލިޣުވެ ފުރާ ފުރިހަމަވެފައިވާ ޒުވާން ރީތި އަންހެން ކުއްޖަކު ހުރެއެވެ. އޭނާގެ ނަމަކީ ސާރާ އަލީ (އަސްލު ނަމެއް ނޫން) އެވެ. ސާރާ އަކީ އެދެމަފިރިންގެ އެންމެ ދޮށީ ދަރިފުޅުވެސް މެއެވެ. މި ތިން ކުދިންގެ އިތުރުން މިގޭގައި އިތުރު މީހަކު އުޅެމުން ދެއެވެ. އެމީހަކީ މާލެއަށް ނިސްބަތްވާ ހ.ދިލްކޮށާގޭ ފަރުހާދު މޫސާ (އަސްލު ނަމެއް ނޫން) އެވެ. ހުސްނާ، ސާރާ ވިހައިގެން4ވަނަ އަށް ވީ ދުވަހުން ފެށިގެން ފަރުހާދު އެގެއަށް ގޮސް އުޅެއެވެ. ފަރުހާދު ހުސްނާ މެންނާ ރައްޓެހިކަމުގެ ގުޅުން އުފެދުނުފަހުން އޭނާ ސ.ހިތަދުއަށް ގޮސްފިނަމަ ހުންނަނީ ހުސްނާ މެންގޭގައެވެ.\nދުވަހަކަށްވުރެ ދުވަހެއް، މަސްތަކަކަށްފަހު އަހަރުތަކެއް ވޭތުވަމުން ދެއެވެ. ސާރާ އަންނަނީ ބޮޑުވަމުންނެވެ. އޭނާގެ ޢުމުރުން މިހާރު 15 އަހަރު ފުރިއްޖެއެވެ. ޅަޢުމުރުގައި ބާލިޣުވެ ފުރާ ފުރިހަމަ ޒުވާނަކަށް ވުމުން އޭނާގެ ރީތިކަމަށް މިހާރުވަނީ އިތުރު ފުރިހަމަ ކަމެއް ގެނެސްދީފައެވެ. އިސްކޮޅުން ދިގު ހިމަތޮޅި ހަށި ގަނޑެކެވެ. ބުރުސޫރަ ރީތި ފަން އިސްތަށި ގަނޑެކެވެ. ވަޔާ ވިހުރިލާއިރު ހީވަނީ ސާލެއް ފަތުރާލާފައި އޮންނަ ހެންނެވެ. ނަމަވެސް ސާރާގެ ހިތުގައި ނުތަނަވަސް ކަމެއް ވަނީ ފެތުރިފައެވެ. ހަތަރުކަޅި ހަމަކޮށް ފިރިހެނަކާ ބަލާވެސް ނުލައެވެ. ހީވަނީ މުޅިއުމުރަށް ފިރިހެނުން މަތިން ފޫހިވެފައިވާ ހެންނެވެ. ކޮންމެވެސް ކަމެއް ސިއްރު ކުރަނީ ބާވައެވެ. ނޫންނަމަ…. ދެން ކޮން ކަމެއް ބާވައެވެ. ރަށުގެ ފިރިހެނުންގެ ހިތްތައް ކަތިލާފަދަ ޝާހީ ދެލޮލެވެ. ނަމަވެސް ހިތާމައަކީ ކޮބައިހެއްޔެވެ. ދުނިޔެ މަތިން ފޫހިވަނީ ބާވައެވެ. ސާޒް(އަސްލު ނަމެއް ނޫން) އަކީވެސް ރަށުގައި ގަދަރުހުރި ޢުމުރުން 18 އަހަރުގެ ފުރާ ފުރިހަމަ ވެފައިވާ ރީތި ޒުވާނެކެވެ. ސާރާގެ ލޯތްބަށްޓަކައި އެންމެ ކުޑައިރުއްސުރެވެސް ފެންބޮވައިގެންފައިވާ ޒުވާނެކެވެ. އެކަމަކު…. ކީއްވެ ސާރާ އަހަރެން ދެކެ ރުޅި އަންނަންވީ… އެންމެ ކުޑަ ދުވަހުވެސް ބަތް ކައްކާ ކުޅެން އުޅުނީވެސް އަހަރެންނާއެކު… ކިޔަވަން މާލެ ދިޔަނަމަވެސް ސާރާއަކީ ރަށުގައި އުޅުނު ދުވަސްވަރު ސާޒްގެ އެންމެ ގާތް އެކުވެރިޔާއެވެ. ނަމަވެސް މިހާރު ބަލާވެސް ނުލަނީ ކީއްވެބާއޭ ސާޒްގެ ހިތަށް އަރަމުންދެއެވެ.\nއެއްދުވަހުގެ ހަވީރުގެ ވަގުތެކެވެ. އިރު ފެނުން ތޮޅެލީ ވަގުތެވެ. ރަށުގެ އަތިރިމަތީ ފަރާތުގައި ހުރި ގަހެއްގެ ނިވަލުގައި ސާރާ ވަރަށް ފިކުރު ބޮޑުވެފައި އިންދާ ސާޒްއަށް ފެނިއްޖެއެވެ. ސާޒް ގޮސް ސާރާގެ ކައިރީގައި އިށީދެއްޖެއެވެ. އެވަގުތު ކަތި ނަޒަރަކުން ވަރަށް ދެރަވެފައި ސާޒް އާއި ދިމާލަށް ބަލާލިއެވެ. ދުރަށްދޭ.. ދުރަށްދޭ… ސާރާ ވަރަށް ބިރު ގަތެވެ. ބިރުން ހުރެ ވަރަށް ބާރަށް ހަޅޭއް ލަވަން ފެށިއެވެ. ނަމަވެސް އެވަގުތު ސާޒް ފިޔަވައި އެއަޑު އަހާނެ އިތުރު މީހަކު އެތަނުގައި ނެތެވެ. ސާޒް ވަރަށް މަޑުން ހުރެ ސާރާ އާ ސުވާލުކުރަން ފެށިއެވެ. އަދި ބުންޏެވެ. ….. ކީއްވެ ފިރިހެނުން ފެނުމުން ބިރު ގަންނަނީ… އެވަގުތު ސާރާ ވާހަކައެއް ބުނަން ބޭނުންވި ހެން ސާޒް އަށް ހީވިއެވެ. އަދި ބުންޏެވެ. ސާރާ ތި ބުނަން އުޅޭ ވާހަކައެއް ނިކަން އަހަރެންނަށް ބުނެދީބަލަ. އަހަރެން އިތުރު އެއްވެސް މީހަކަށް ނާންގާނަށް. އަހަރެންނަށް އިތުބާރުކުރޭ ސާރާ. ސާޒް މިހެން ދެތިން ފަހަރަކު މައެއްގެ ގާތުން ޅަދަރިއަކު ކިރުބޯން ރޯފަދަ ރާގަށް ތުން ތަޅަން ފެށުމުން ސާރާ ސާޒްއަށް އިތުބާރުކޮށްފައި ސާރާގެ ހިތުގެ އާދޭސްތައް ސާޒްއަށް ކިޔައިދޭން ފެށިއެވެ. ހަޔާތުގެ ޞޮފުޙާތަކުން ޞޮފްޙާއެއް އުކަން ފެށިއެވެ.\nއަޑު އަހާށެވެ. ފިރިހެނުންނަކީ ކޮންފަދަ ބައެއް ހެއްޔެވެ. އެމީހުންނަށް ދަރިންނާ މައިން ވަކިކުރަން ނޭގެނީ ބާވައެވެ. ވަރަށް ފާޑެއްގެ ބައެއް ދޯއެވެ. އެކަމަކު ހުރިހާ ފިރިހެނުންނެއް ނޫނެވެ. މަދު ބައެއްގެ ސަބަބުންނެވެ. އަހަރެން ވަރަށް ކުޑައިރުއްސުރެން ފެށިގެން އަހަރެންގެ ގޭގައި ފަރުހާދު ނަމަކަށްކިޔާ މާލޭ މީހަކު އުޅޭކަން އެނގޭ ނޫންހެއްޔެވެ. އަހަރެންގެ ގޭގައި މީހަކު ނޫޅޭ ވަގުތުތަކުގައި އޭނާ އެކިގޮތް ގޮތުން އަހަރެންނަށް ޖިންސީ ގޯނާތައް ކުރަމުންދެއެވެ. އަހަންނަށް އޭނާގެ ފަރާތުން އެފަދަ ގޯނާތައް ވާން ފެށީ އަހަރެންގެ ޙަޔާތުގެ ކިހާ ހިސާބަކުންކަން އަހަންނަށް ބުނެދޭކަށްވެސް ނޭނގެއެވެ. ހަނދާން ހުންނަން ފެށިފަހުން (ސްކޫލަށްދާން ނުފަށަނީސް) އޭނާ އަހަރެންގެ ލަދުވެތި ގުނަވަނުގައި ތަފާތު ވައްތަރު ވައްތަރުގެ ބޭސް އުގުޅާ އަހަރެންގެ ޖިންސީ ގުނަވަނާ ބެހި ހަދައެވެ. އަހަންނަށް މިހާރު ވިސްނޭގޮތުން އަހަންނަށް އޭނާގެ ފަރާތުން ޖިންސީ ހާނިއްކަ ލިބެންފެށީ އަހަރެންގެ ޢުމުރުން ފިރުކެންފެށި ދައުރުގައެވެ. ސަބަބަކީ އަހަރެންގެ ޢުމުރުން އެންމެ3އަހަރުވެސް ނުވަނީސް އަހަރެންގެ އެ ގުނަވަނަށް މައްސަލަތަކެއް ދިމާވެގެން ޑޮކްޓަރަށް ދައްކަން ފެށިކަމަށް މަންމަމެން ބުނެފައިވެއެވެ. އޭރު އަހަރެންނަކީ އެއްވެސް ބާރެއް ނެތް ކުޑަކުއްޖެކެވެ. ކޮންމެ ފަދަ ކަމެއް ކުރިއަސް އަހަންނަކަށް އެކުރަނީ ރަގަޅު ކަމެއްކަން ނުވަތަ ގޯސް ކަމެއް ކަންވެސް ބުނެދޭކަށެއް ނޭގެއެވެ. މިފަދަ ރަޙުމް ކުޑަ ގޮތަކަށް ފަރުހާދު އަހަރެންނާ އޭރުއްސުރެ ބެހެމުން ގޮސްފައިވާއިރު ބެހި ހެދުމަށްފަހު އެއްވެސް މީހެއްގެ ކައިރީ ނުބުނުމަށް ބުނެ އަހަރެންނަށް އޭނަ އެކިގޮތްގޮތުން ބިރު ދައްކާފައިވެއެވެ. އެހެންނަމަވެސް ޙާލުގެ ދުލުން އަހަރެންގެ މަންމައަށް މިހުރިހާ ވާހަކައެއްވެސް އަހަރެން ބުނެދިނީމެވެ. އަހަރެންގެ އެގުނަވަނަށް ތަދުވާ ވާހަކަ އަބަދުވެސް ބުނަމެވެ. އަދި އަހަރެންގެ އެގުނަވަނުން އެއްޗެހި އަންނާތީ އެކަމާ ފަރުވާ ހޯދާފައިވެއެވެ. އަދި އަހަރެންގެ ގޭގައި އުޅޭ ފަރުހާދު ދެކެ ފޫހިވާކަމަށް ބުނަމެވެ. ނަމަވެސް މަންމައަކަށް އެހާވަރަކުން ނުވިސްނުނެވެ. ނަމަވެސް މިއަށްވުރެ އިތުރަށް މިވާހަކަތައް ކިޔައިދޭނެ ހިތްވަރެއް އޭރު އަހަރެންނަކަށް ނުލިބުނެވެ. ސަބަބަކީ މިވާހަކަ މީހެއްގެ ކައިރީ ބުނެފިނަމަ އަހަރެން ބަންދުކޮށް އަދަބުދޭނެކަމަށް ބުނެ އޭނަ އަހަރެންނަށް ބިރު ދައްކަމުން ދިއުމެވެ.\nމިގޮތުގައި ދުވަސްތައް ވޭތުވަމުންގޮސް 2003 ވަނަ އަހަރުގެ3ދައުރު ނިމި 2004 ވަނަ އަހަރަށް ބަރޯސާ ވަނީއެވެ. އަހަރެންގެ ޢުމުރުން 07 އަހަރު ފުރިއްޖެއެވެ. އެއްދުވަހަކު މަންމަ ބަދިގޭގައި ކައްކަން ހުއްޓާ އަހަރެން ފަހަތުންގޮސް މަންމަގެ ގައިގައި އޮޅުލައިގެންފައި ވަރަށް ދެރަވެފައި ފަރުހާދު އަހަންނާ ބެހެނީއޭ ބުނީމެވެ. ނަމަވެސް އޭނަ ބެހެނީ ކޮންގޮތަކުންތޯއެއް އަހަރެން ނުބުނަމެވެ. މިހެން އަހަރެން މަންމަ ގާތު ބުނުމުން މަންމަ ފަރުހާދުކައިރީ އެއީ ތެދެއްތޯ އެހުމުން އޭނަ އެކަން ދޮގުކުރިއެވެ. އަދި މަންމަ އެކަމާ އޭގެ ފަހުން އަޅައެއް ނުލިއެވެ. އެއީ މާބޮޑު ކަމަކަށް މަންމައެއް ނުހެދިއެވެ. އެކަމާ އަހަރެން ވަރަށް ދެރަވިއެވެ. މަންމަ އަހަންނާ އިތުރަށް ސުވާލުނުކުރުމުން އަހަރެންގެ އުދާސްތައް ދުވަހުން ދުވަހަށް ދިޔައީ ހިތުގައި ގިނަވަމުންނެވެ. އަހަރެންގެ މިއަޑު އަހާނެ މީހަކު ނެތް ކަމުގެ އިޙްސާސް ކުރެވޭ ކޮންމެ ވަގުތަކު އަހަންނަށް ރޮވެއެވެ. މިވާހަކަތައް ބުނެދޭނެ ގޮތެއްވެސް އޭރު އަހަންނަކަށް ނޭގެއެވެ.\nއޭގެ ދުވަސްކޮޅެއް ފަހެވެ. މަންމަމެން އަހަރެން ކިޔަވަން މާލެ ފޮނުވިއެވެ. އަހަރެން ކިޔަވަން ހުންނަނީ އަހަރެންގެ ބޮޑު ދައިތައެއްގެ ކައިރީގައެވެ. ނަމަވެސް އަހަރެން މާލެ ކިޔަވަން ބަހައްޓަން ވެގެން ބައްޕަ އަހަރެން ގޮވައިގެން މާލެ ދިޔަ ދުވަސްކޮޅު އަހަރެން ފުރަތަމަ ހުރީ ފަރުހާދުމެން ގޭގައެވެ. މިކަމާ އަހަރެން ވަރަށް ކަންބޮޑުވިއެވެ. އޭނާ އަހަންނަށް ދެންކުރާނީ ކޮންކަމެއްކަންވެސް ނޭނގޭތީއެވެ. ރޭގަނޑުގެ ކަނު އަނދިރިވަމުން ދިޔަ ވަރަކަށް އަހަރެންގެ ހިތުތެރެއަށް ނުތަނަވަސްކަން ދިޔައީ ވެރިވަމުންނެވެ. ކަންވީވެސް އެހެންނެވެ. އެގޭގައި ހޭދަވި ފުރަތަމަ ރެއަކީވެސް އޭނާގެ ޝިކާރައަކަށް އަހަރެންވި ބިރުވެރި ރެއެކެވެ އެއީ އެރޭގެ ގާތްގަނޑަކަށް 10 ޖަހާ އެހާކަންހާއިރެވެ. އަހަރެން އޮތީ ބައްޕަކައިރީގައި ބިންމަތީގައި ގޮދަޑިއެއްގެ މަތީގައެވެ. ނިދަން ކިތަންމެ މަސައްކަތެއް ކުރި ނަމަވެސް އަހަންނަކަށް ނުނިދެއެވެ. ނިދުނަސް އިރުކޮޅަކާ ސިއްސައިގެންގޮސް ހޭލެވެއެވެ. ކުއްލިއަކަށް އަހަރުމެން ތިބި ކޮޓަރީގެ ދޮރު ހުޅުވިއެވެ. ކުރިމަތީގައި ހުރީ ފަރުހާދުކަން އެނގުމުން އަހަރެން ނިދާ ކަމަށް ހެދީމެވެ. އެހެންނަމަވެސް އޭނާ އައިސް އަހަރެންގެ އަތުގައި ހިފާ ގަދަކަމުން ކަހަލަ ގޮތަކަށް އެކޮޓަރިން ނެރުނެވެ. އަދި އޭނާ އުޅޭ ކޮޓަރިއަށް އަހަރެން ވައްދާ އަހަރެންނަށް އޮރިޔާން މަންޒަރު ދައްކުވައިދޭ ފިލްމާއި އެކި ޒާތްޒާތުގެ ބިރުވެރި ފިލްމުތައް ދައްކާ ހެދިއެވެ. އަދި ފާޑެއްގެ ކުލައެއްގައި ހުރި ބޭހެއް އޭނަ އަހަރެންނަށް ބޯންދިނެވެ. އަދި ކުޑަ ކުދިން ގެންގުޅޭ ކަހަލަ ބަޑިއެއް ހިފައިގެން އޭނަ އައިސް އަހަރެންގެ ލަދުވެތި ގުނަ ވަނަށް އެބަޑި ޖެހިއެވެ. އެވަގުތު އަހަރެންގެ ހަށިގަނޑަަށް އެބަޑީގެ ވަޒަން ވަނެވެ. އެވަަޒަން ހުންނަނީ ދިގުކޮށް ބުނަން ނޭގޭފަދަ ކުލައެއްގައެވެ. އޭގެ ފަހުން އަހަރެންގެ ދަށް ބަނޑަށް ތަދުވާން ފެށިހެން ހީވިއެވެ.\nއޭގެ ފަހުންވީ ގޮތެއް އަހަންނަކަށް ނޭގެއެވެ. އަހަންނަށް ހޭވެރިކަން ވެރިވީއިރު އަހަރެންގެ ހެދުން އޮތީ މާދުރުގައެވެ. އަދި އަހަރެންގެ ގައިމަތީގައި ފޮތިގަނޑެއް އަޅާފައި އޮތެވެ. އަހަންނަށް ހޭވެރިކަންވީ އޭނާ އަހަރެންގެ ގައިގަ ހިފާ ތަޅުވަން ފެށުމުންނެވެ. ހޭލެވުމާއެކު އަހަރެން ދުވެފައި ގޮސް އަހަރެންގެ ހެދުންތައް ނަގާ އެހެދުންތައްލީމެވެ.\nއޭގެ އަނެއް ދުވަހު އަހަރެންގެ އަނގައާއި ދަތްތަކުގެ ކުލަ ބަދަލުވެ އަނގައިން ފާޑެއްގެ ބިހިތަކެއް ނަގަން ފެށިއެވެ. އެއީ މާހައުލު ބަދަލުވުމުން ދިމާވި އެލާރޖީއެއްކަމަށް އަހަރެންގެ ބައްޕައަށް އޭނާ ވިސްނައިދިން އަޑު އަހަރެން އެހީމެވެ. އަހަރެންގެ ހިތަށް އެރިއެވެ. މިއީ ހަމަ އިންސާނެއް ބާވައެވެ. ހިތެއްވެސް ނެތީ ހެއްޔެވެ. މިހެން ކަންތައް ވުމާއި އަދި އަހަރެންގެ ބަނޑަށް ތަދުވާތީ އަހަރެންގެ ބައްޕަ އަހަރެން ޑޮކްޓަރަށް ދެއްކިއެވެ. ނަމަވެސް އެފަހަރުވެސް ޖިންސީ ގޮތުން މީހަކު ބެހިފައިވާ ވާހަކައެއް ޑޮކްޓަރެއްވެސް ނުބުނެއެވެ.\nޖެހިގެން އައި ރޭވެސް ކަންތައްވީ ހަމައެހެންނެވެ. ބައްޕައަށް ނިދޭއިރަށް އަހަރެންގެ ކޮޓަރިއަށް އޭނާ ވަނެވެ. އަދި އޭނާގެ ކޮޓަރިއަށް އަހަރެން ގެންގޮސް އަހަރެންގެ ގަޔަށް އިންޖަކްޝަން ޖަހާ އަހަންނަށް ބޭސްބޯންދީ ހޭނައްތާ އަހަރެންގެ ހިއްސު ކަނޑުވައި އަހަރެންނާއި ބެހި ހަދާފައިވެއެވެ. އޭނަ އަހަރެންނަށް ގޯނާކުރާ އެއްވެސް ދުވަހަކު އަހަރެން ހަޅޭއްލަވާ ހަދާފައެއް ނުހަދަމެވެ. އެހެންމީހަކަށް އެކަން އެނގިދާނެތީ އަހަރެން ބިރުގަނެއެވެ. އަދި އަހަރެން ގަދަ ހަދާ ފަހަރުވެސް އޭނަ އަހަރެންގެ ގައިގާ ތަޅާ ހަދައެވެ.\nދުވަސްތައް ފާއިތުވަމުންދާ ވަރަކަށް އަހަރެންގެ ހަޔާތް ބަރުބާދުވެ ނާއުންމީދުވަމުން ދިޔައެވެ. މިގޮތުގައި3ދުވަސް އެގޭގައި ހޭދަވުމަށްފަހު ބައްޕަ އަހަރެން ބޮޑުދައިތަ ކައިރީގައި މާލޭގައި ކިޔަވަން ބަހައްޓާފައި ރަށަށް ދިޔައެވެ. މިއީ އޭނާގެ ކިބައިން ސަލާމަތްވެވުނީ ކަމަށް އަހަންނަށް ހީކުރެވުނެވެ. އެކަމާ އަހަރެން އުފާކުރީމެވެ. އެހެންނަމަވެސް ކަންވީ ހީކުރި ގޮތަކަށް ނޫނެވެ. އަހަރެން ބޮޑުދައިތަމެންގޭގައި އަހަރެން އުޅެމުން ދިޔައިރު އޭނަ ވަރަށް ގިނައިން އަހަރެން އުޅޭގެއަށް އައިސް އަހަރެން އޭނާގެ ގެއަށް ގެންދިއުމަށް މަސައްކަތް ކުރަމުން ދެއެވެ. ނަމަވެސް އެކަމާ އަހަރެން އިންކާރުކުރަމެވެ. އެއްދުވަހަކު އަހަރެންގެ ދައްބަނޑަށް ތަދުވާތީ މަންމައަށް ގުޅާފަ އެވާހަކަ ބުނީމެވެ. އަދި މަންމަގެ އެދުމުގެ މަތިން އަހަރެން ޑޮކްޓަރަށް ދައްކަން އައީ އަހަރެންނަށް އެމީހެއްގެ ފަރާތުން ޖިންސީ ގޯނާތައް ލިބެމުންދިޔަ ފަރުހާދެވެ. އެހެންނަމަވެސް އޭނާ އެރޭ އަހަރެން ގޮވައިގެން ޑޮކްޓަރަށް ދައްކަން ވެގެންނޭ ކިޔާފައި ގެންދިޔައީ އޭނާގެ ގެއަށެވެ. އަދި އެދުވަހުވެސް އޭނަ އަހަންނާ ބެހި ހެދިއެވެ. މިކަންކުރީ އޭނާގެ އަންހެނުންނާއި ދަރިފުޅު ކޮންމެވެސް އެއްޗެކޭ ކިޔާފައި ގެއިން ބޭރަށް ފޮނުވާލާފައެވެ. މިކަހަލަ އެތައްދުވަހެކެވެ. އަހަރެން ބޮޑުދައިތަމެންގޭގެ އުޅުނު ނަމަވެސް އަހަރެންނަށް ދިމާވާ ކޮންމެ ކަމެއްވެސް ކުރަނީ އޭނައެވެ. ބޭނުންވާ ކޮންމެ އެއްޗެއްވެސް އޭނާ ހޯދައިދެއެވެ. މަންމަމެންގެ ރައްޓެއްސަކަށްވީމައެވެ. އެގޮތުން އޭނާ ވަނީ އަހަރެންގެ މައިންބަފައިންގެ އިތުބާރު ހޯދާފައެވެ. އަހަރެން ގޮވައިގެން އޭނާ އުޅޭ ގެއަށް ވަރަށް ގިނައިން ދެއެވެ. ބައެއް ފަހަރު އޭނަގެ އަންހެނުން ގެއަށް އައިސް ދޮރުގައި ޓަކި ޖެހުމުން އަހަރެން ފާޚާނާއަށް ވައްދާ ދޮރު ތަޅުލާފައި އޭނާގެ އަންހެނުންގާތު އޭނާ ނިދަނީކަމަށް ބުނެ ދޮގުހަދައެވެ. މިގޮތަށް އޭނަ އެތަށް ފަހަރެއްގެ މަތިން އަހަރެންނާއި އެގޮތަށް ބެހި ހަދާފައިވެއެވެ. މިކަމުގެ ސަބަބުން އަހަރެންނަށް ނުކިޔެވި ހާސްވެ ބިރުގަނެ ނަފްސާނީ ގޮތުން ބޮޑު ބައްޔަކަށް ބަދަލުވިއެވެ. ފިރިހެނުންދެކެ ބިރު ގަންނަން ފެށިއެވެ. އެގޮތުން ބިރު ގަނެ ކަންތައްވާތީ ވަރަށް ގިނައިން ނަފްސާނީ ޑޮކްޓަރަށްވެސް އަހަރެންގެ ބޮޑުދައިތަ އަހަރެން ދައްކާ ހަދާފައިވެއެވެ. އެހެންނަމަވެސް އޭރުވެސް އަހަރެންގެ ހަޔާތުގެ އަނދިރިފަރާތް އެއްވެސް މީހަކަށްވެސް އަދި ޑޮކްޓަރަކަށްވެސް ފާހަގައެއް ނުވެއެވެ.\nމިގޮތުގައި ދުވަސްތައް ވޭތުވަމުންގޮސް އަހަރެންގެ ޢުމުރުން 10 އަހަރުގައި އަހަރެން ބާލިޣުވެ ފުރާފުރިހަމަ ވެއްޖެއެވެ. އަހަންނަށް މައްސަރު ކަންތައް ޖެހޭ ކޮންމެ ފަހަރަކު ގިނަ އަދަދެއްގެ ލޭ އައުމުގެ ސަބަބުން ބޮލަށް އެނބުރުން އަރާ ލޭ މަނާނުވެ، ގިނަ ދުވަސްތަކެއް ވަންދެން ދެމިހުރެއެވެ. މިކަން މިހެން ވުމުން ވަރަށް ގިނައިން ޑޮކްޓަރަށް ދައްކާވެސް ހަދަމެވެ. ނަމަވެސް މިކަމަކަށް އެއްވެސް ހައްލެއް ނާދެއެވެ. އަހަރެންގެ މައިން ބަފައިން މިކަމާމެދު ކަންތައް ބޮޑުވެ ހަދާނެގޮތް ހުސްވި ކަހަލައެވެ. އެހެންކަމުން މަންމަމެން ނިންމީ އަހަރެން ގޮވައިގެން ބޭސްފަރުވާކުރުމަށްޓަކައި ރާއްޖެއިން ބޭރަށް ދިއުމަށެވެ. އެހެންކަމުން ޖެހިގެން އައި އަހަރުގެ ޗުއްޓީގައި ބޮޑުދައިތައާއެކު އަހަރެން ރާއްޖެއިން ބޭރަށް ފޮނުވިއެވެ. އެފަހަރު ބޭރަށް ގޮސް ޑޮކްޓަރަށް ދެއްކުމުން ޖިންސީގޮތުން މީހަކު އަހަންނާ ބެހިފައި ހުރިކަމަށް ޑޮކްޓަރު ބުންޏެވެ. އެއީ އަހަރެންގެ ބަދު ނަސީބު ކަމެއް ނުވަތަ ނަސީބުކަމެއް އަހަންނަކަށް ނޭނގެއެވެ. އަހަންނަށް އެނގޭހާވެސް އެއްޗަކީ އަހަރެންގެ ހަޔާތުގެ އަނދިރި ފަރާތް ހާމަވީ އޭގެ ފަހުންކަމެވެ. ރާއްޖެއިން ބޭރުން ބޭސްފަރުވާކުރުމަށްފަހު އަހަރެން ބޮޑުދައިތައާއެކު އެނބުރި މާލެއައުމަށްފަހު ބޮޑުދައިތަ އެކަމާ ބެހޭގޮތުން އަހަންނާ ސުވާލުކުރަން ފެށިއެވެ. އެންމެ ފުރަތަމަ އަހަރެން އެކަމާ އިންކާރުކުރީމެވެ. އެއީ އަހަރެންގެ ވާހަކަ ޤަބޫލުނުކޮށްފާނެތީއާއި އަހަރެންވެސް އެކަމުގައި ކުށްވެރިވާނެ ކަމަށް އަހަންނަށް ޤަބޫލުކުރެވޭތީއެވެ. ކޮންމެއަކަސް ބޮޑުދައިތަ އެވާހަކަތައް ތަކުރާރުކޮށް އަހަން ފެށުމުން އެވާހަކަތައް ކިޔައިދޭން އަހަންނަށް މަޖުބޫރުވިއެވެ. އެހެންކަމުން އެދުވަހު އެހުރިހާ ވާހަކައެއް އަހަރެންގެ ބޮޑު ދައިތައަށް ކިޔައިދިނީމެވެ. އަހަރެންގެ ޢުމުރުން ވަރަށް ކުޑައިރުއްސުރެ އަހަރުމެންގޭގައި އުޅޭ މަންމަމެންގެ ރައްޓެއްސެއްކަމަށްވާ ފަރުހާދު އަހަރެންނާ އެކިގޮތްގޮތުން ބެހި އަހަންނަށް ކޮށްފައިވާ ޖިންސީ ހާނިއްކަތަކުގެ ވާހަކަ ކިޔައިދިނީމެވެ.\nއަދި މީގެ އިތުރުންވެސް އޭނާގެ ފަރާތުން އަހަންނަށް ފެނުނު އެހެން ވާހަކައެއްވެސް ބުނީމެވެ. އެއީ އެއްދުވަހަކު އަހަރެން ފަރުހާދުމެން ގެއަށްގޮސް ހުރި ދުވަހެއްގައި ފަރުހާދުގެ ކޮޓަރި ތަޅުލާފައި ހުރުމުން ކޮޓަރީގެ ކުޑަދޮރުގެ ބާގަނޑަކުން އަހަރެން ކޮޓަރިތެރެ ބަލާލިއިރު ފަރުހާދުގެ ޢުމުރުން އެންމެ5އަހަރުވެސް ނުވާ ކުޑަކުޑަ މަޢުސޫމް އަންހެން ދަރިފުޅު ލައިގެން ހުރި އެއްޗެހިތައް ބާލައި ބައްޕަ އެދަރިފުޅަށް ޖިންސީ ގޯނާ ކުރަން ހުރި މަންޒަރުވެސް ފެނިފައިވާ ވާހަކައެވެ. އަދިވެސް އަހަންނަށް އެނގޭ ހުރިހާ ވާހަކައެއް އަހަރެން ބޮޑުދައިތައަށް ކިޔައިދިނީމެވެ. އަހަރެންގެ އިތުރުން ރަށުގެ އިތުރު ދެކުއްޖަކުވެސް އޭނަގެ ޝިކާރައަކަށް ވެފައިވާކަން އަހަންނަށް އެނގުނެވެ. އެވާހަކަތައްވެސް ބޮޑުދައިތަ ކައިރީގައި ބުނީމެވެ. އަދި މިހުރިހާ ވާހަކަަތައްވެސް އަހަރެންގެ މައިންބަފައިންނަށްވެސް މިހާރު އެނގެއެވެ. އެހެނަސް ވަގުތު ފާއިތުވެއްޖެއެވެ. އަހަރެންގެ ހަޔާތް ބަރުބާދު…\nކުއްލިއަކަށް ސާރާއަށް ގިސްލާފައި ރޮވިއްޖެއެވެ. އެވާހަކަ ކިޔައިދެމުން ދިޔައިރު ސާރާގެ ލޮލުން އޮހޮރެމުން ދިޔަ ކަރުނަތައް ސާޒްގެ އުގަށް އެޅި ސާޒްގެ ގައި ވަނީ ތެމި ފޯވެފައެވެ. ސާޒް ސާރާއަށް ހިތްވަރު ދެމުން ގެންދިޔައެވެ. އަދި ދުވަހަކުވެސް އެފަދަ މީހަކަށް ސާރާގެ ހައްޤަކަށް ނޭރޭނެކަމަށް ބުނެ ސާރާއަށް ހިތްވަރު ދެމުން ގެނދިޔައެވެ. އަދި ސާރާއަށް ދިމާވާ ކޮންމެ ކަމެއްގައި ސާޒް ފަހަތުގައި ހުންނާނެކަމަށް ބުންޏެވެ. ސާރާގެ ހިތް ކުދިކުދި ވެއްޖެއެވެ. ހަޔާތް ބަރުބާދު ވެއްޖެއެވެ. ނަމަވެސް މިއަދު ޝިފާއަކީ ސާޒްގެ ފަރާތުން ދޭ އޯގާތެރިކަމެވެ. ވަފާތެރިކަމެވެ. ހެޔޮއެދޭ ރަޙްމަތް ތެރިއެކެވެ. ސާރާ ސާޒް ކައިރީގައި ބުންޏެވެ. މިކިޔައިދިނީ އަހަރެންގެ ބަރުބާދުވި ހަޔާތުގެ ވާހަކައެވެ. މިހަޔާތް އަލުން އާރާސްތުކުރެވޭނެ ބާއެވެ. ސާޒް އެވެ. ފިރިހެނުންނަކީ އަންހެނުންނަށް ހިތި ބައެކެވެ. ނަމަވެސް ތިކަހަލަ ހެޔޮއެދޭ ފިރިހެނުން މަދުވާނެއެވެ. އިރުގަނޑެއްގައި ވާހަކަ ދެއްކުމަށްފަހު ސާރާގެ އަޑު ކެނޑިގެން ހިގައްޖެއެވެ. އޭރު ސާރާ އޮތީ ސާޒްގެ ގައި ގައި ބޯއަޅާލައިގެންނެވެ. ސާޒް ސާރާއަށް ގޮވަމުން ގެންދިޔައެވެ. ސާރާގެ ހަބަރު ހުސްވެއްޖެއެވެ.\nއެވަގުތު ސާޒްއަށް ހަޅޭއް ލަވައި ގަނެވުނެވެ. އަދި ސާރާ އަތް ދަނޑި މައްޗަށް ލައިގެން ދުވަމުން ކަހަލަ ގޮތަކަށް ގޮސް ސާރާގެ ގެއަށް ވަނެވެ. ސާރާ ފެނުމާއެކު އޭނާގެ މަންމަ ސާރާގެ ގައިގައި އޮޅުލައިގަތެވެ. އަދި ސާރާ ހޭއަރާތޯ މަސައްކަތްކުރަން ފެށިއެވެ. އެވަގުތު އަމިއްލަ ދަރިފުޅުގެ ހާލާމެދު އެމަންމަ ގިސްލާ ރޮމުންދިޔައީ އަމިއްލަ ނަފުޞު ކުށްވެރިކުރާ ހާލުގައެވެ. ތުއްތު ކުއްޖެއްގެ ގޮތުގައި ހުރެ އެދަރިފުޅަށް ލިބުނު ޖިންސީ ހާނިއްކައަކީ އެމަންމަގެ އިހުމާލުންވިޔަސް ނުވަތަ އެފަދަ ހޭލުންތެރިކަން ނެތުމުން ދިމާވި ގޮތް ކަމަށްވެސް ވެދާނެއެވެ. އިރުކޮޅެއްފަހުން ސާރާއަށް ހޭއަރައިފިއެވެ. ހޭވެރިކަން އައުމާއެކު ވަކިވަކި މީހުންގެ މޫނަށް ސާރާ ބަލަމުން ދިޔައެވެ. ހައިރާންކަމާއެކުގައެވެ. ވީގޮތެއް ސާރާއަށް ނުވެސް އެނގޭ ކަހަލައެވެ. މިއީ މިއަދު އެފަކީރުގެ ހާލެވެ. ހާސްވެ ކަންބޮޑުވުމާ ހޭނެތުން ފަދަ ކަންތައް ދިމާވުމަކީ ޢާންމު ކަމެކެވެ. އިރުކޮޅެއްފަހުން ސާރާގެ މަންމަ އެތަނުން ދިއުމުން ސާޒް ސާރާއާ ވާހަކަދައްކަން ފެށިއެވެ. ސާރާގެ ހުރިހާ އުދާސްތައް ސާޒް އަޑުއަހައިފިއެވެ. ސާރާގެ ބަރުބާދުވި ހަޔާތް އަލުން އާރާސްތުކުރުމަށް މަސައްކަތްކުރާނެ ކަމުގެ ޔަޤީންކަން ސާޒް ސާރާއަށް ދިނެވެ. އަދި ސާރާއަށް ލިބިފައިވާ ގެއްލުންތަކުގައި ސާރާ ކުށްވެރިނުވާކަން ވިސްނައިދީ އަލުން ދިރިއުޅުމާ ކުރިމަތިލުމަށް ހިތްވަރުދިނެވެ. އަދި ފުލުހުންގެ އެހީތެރިކަން ހޯދުމަށް ބާރުއެޅިއެވެ. އެންމެފަހުން ސާރާގެ މަންމަމެން އެގޮތަށް އެއްބަސްވިއެވެ. އާއިލާ ބަދުނާމުވެދާނެކަމަށް އެއްވެސް ޖެހިލުމެއް ނެތިއެވެ. ސާރާއަށް ލިބިފައިވާ ގެއްލުންތަކަށް ފަރުވާ ހޯދުން މާމުހިންމު ކަމެއްކަމުގައި ވިސްނުނީކަމަށްވެސް ވެދާނެއެވެ.\nމިއަދު ސާރާއަކީ މޯލްޑިވްސް ޕޮލިސް ސަރވިސްގެ ފެމެލީ އެންޑް ޗައިލްޑް ޕްރޮޓެކްޝަން ޔުނިޓުގެ ތަޖުރިބާކާރު ފުލުހުންގެ އެހީތެރިކަމާއެކު ނަފުސާނީ ގޮތުން ލިބިފައިވާ ގެއްލުންތަކަށް ފަރުވާ ހޯދައި ދިރިއުޅެން އަލުން ދަސްކުރަމުންދާ ޒުވާނެކެވެ.\nމުޖުތަމަޢުގައި ދިރިއުޅޭ ވިޔާނުދާ މީހުންގެ ހަޑިމުޑުދާރު ނުބައި އަމަލުތަކުގެ ސަބަބުން މިފަދަ އެތައް މައުސޫމް ދަރިންތަކެއްގެ މުސްތަޤުބަލް ބަރުބާދުވެގެންދާކަމީ ހިތާމަހުރިކަމެކެވެ.


އަރިއަތޮޅު ދެކުނުބުރީ މަހިބަދޫގައި ރޭގަ ބޭއްވި އެމްޑީޕީގެ “އެއްބުރުން” ޖަލްސާގައި އެމްޑީޕީއަށް 100 މީހުންގެ ސޮއިކުރި. – Maldivian Democratic Party\n28 ޖޫން 2013\nއަރިއަތޮޅު ދެކުނުބުރީ މަހިބަދޫގައި ރޭގަ ބޭއްވި އެމްޑީޕީގެ “އެއްބުރުން” ޖަލްސާގައި އެމްޑީޕީއަށް 100 މީހުންގެ ސޮއިކުރި.\nދިވެހިރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ން އަރި އަތޮޅު މަހިބަދޫ ދާއިރާގައި ކުރިިޔަށް ގެންދާ “އެއްބުރުން” ކެމްޕެއިން ހަރަކާތުގެ ތެރެއިން ރޭ(27 ޖޫން 2013-ބުރާސްފަތި) މަހިބަދޫގައި ބޭއްވި އާއްމު ޖަލްސާގައި އެމްޑީޕީއަށް 100 މީހުން ސޮއި ކުރިކަމަށް މަހިބަދޫ ދާއިރާގެ މަޖިލިސް މެމްބަރ ރުގިއްޔާ މުޙައްމަދު މައުލޫމާތު ދެއްވިއެވެ.\nއެމްޑީޕީގެ ރިޔާސީ ކެންޑީޑޭޓް ރައީސް ނަޝީދު ބައިވެރިވެވަޑައިގެންނެވި މި ޖަލްސާގައި ސޮއިކުރެއްވި ބޭފުޅުންގެ ތެރޭގައި، އދ. އަތޮޅުގެ2ދާއިރާގެ އަތޮޅު ކައުންސިލްގެ2މެމްބަރުން އެމްޑީޕީއަށް ސޮއިކުރެއްވިކަން ރުގިއްޔާ ޙާއްސަގޮތެއްގައި ފާހަގަ ކުރެއްވިއެވެ. ރޭގަ ސޮއިކުރި މެމްބަރުންގެ ގެތެރޭގައި ގިނައީ ޒުވާނުންކަމާއި، މާމިގިލި ދާއިރާގެ ކުރިން ޖުމްހޫރީ ޕާޓީއަށް ނިސްބަތްވެވަޑައިގެންނެވި އަތޮޅު ކައުންސިލްގެ ނައިބު ރައީސް އާއި، މަހިބަދޫ ދާއިރާގަ ކުރިން ޤައުމީ ޕާޓީއަށް ނިސްބަތްވެވަޑައިގެންނެވި އަތޮޅު ކައުންސިލުގެ މެމްބަރު ހިމެނޭކަމަށް ރުގިއްޔާ ވިދާޅުވިއެވެ.\nރުގިއްޔާ ވިދާޅުވީ، 2008ވަނަ އަހަރާ އަޅާބަލާއިރު މިހާރު މަހިބަދޫ ދާއިރާގެ ކޮންމެ ރަށަކުން ފެންނަނީ އެމްޑީޕީއަށް ލިބޭ ތާއީދު ދުވަހެއް ދުވަހަކަށް އިތުރުވަމުން އަންނަތަންކަމަށާއި، ހާއްސަކޮށް މަހިބަދޫ އިން 2013 ރިޔާސީ އިންތިޚާބުގައި ރައީސް ނަޝީދު އެއްބުރުން ހޮވުމަށް ރަށުގެ ބޮޑުބައި އެމްޑީޕީއާ އެއްކޮޅަށް ތިބިކަމަށް ވިދާޅުވިއެވެ.\nމަހިބަދޫ ދާއިރާގައި މިހާރު އެއްމެ ފޯރީގައި ކުރިޔަށް ގެންދާ ކެމްޕެއިން އެއް ހަރަކާތަކީ، އެމްޑީޕީއިން މިހާތަނަށް ހާމަކޮށްފައިވާ ސިޔާސަތުތަކުގެ މައުލޫމާތު އާއްމުކޮށް ހިއްސާ ކުރުން ކަމުގައިކަމަށް ރުގިއްޔާ ވިދާޅުވިއެވެ.\nރޭގަ މަހިބަދޫގައި އެމްޑީޕީއިން ބޭއްވި “އެއްބުރުން” ޖަލްސާގައި ވާހަކަ ފުޅު ދެއްކެވި ބޭފުޅުންގެ ތެރޭގައި ޕާޓީގެ ރިޔާސީ ކެންޑިޑޭޓް ރައީސް ނަޝީދުގެ އިތުރުން ޕާލިއަމަންޓަރީގުރޫޕުގެ ބައެއް ބޭފުޅުންނާއި ދާއިރާއަށް ކަނޑަ އަޅައިފައިވާ ކޯޑީނޭޓަރާއި، ދާއިރާގެ ބޭފުޅުން ހިމެނިވަޑައިގަތެވެ.


Falavumun cancer ah magu fahivanee keeve? | Mihaaru\n15 ނޮވެމްބަރ 2018 - 07:33 1 comment\nފަލަވުމުން ކެންސަރަށް މަގު ފަހިވަނީ ކެންސަރު ޖައްސާ ޓިޝޫތަކާ ދެކޮޅަށް ހަށިގަނޑުގައި މަސައްކަތްކުރާ ސެލްތަކެއް، ފެޓްގެ ސަބަބުން ބެދި އޭގެ މަސައްކަތަށް ހުރަސްއެޅިގެން ކަމަށް ޓްރިނިޓީ ކޮލެޖް ޑަބްލިންގެ ދިރާސާއަކުން ހާމަވެއްޖެ އެވެ.\nމި ދިރާސާގެ ކުރިން ވެސް ތަޖުރިބާކާރުން ބޮޑަށް ގަބޫލުކޮށްގެން ތިބީ ކެންސަރު ޖައްސާ ސެލްތައް ފެޓްގެ ސަބަބުން އިތުރުވާ ކަމަށެވެ. މި ހީކުރުން، ނޭޗާ އިމިއުނޮލޮޖީގައި ޝާއިއުކޮށްފައިވާ އާ ދިރާސާ އިން ވަނީ ޔަގީންވެފަ އެވެ.\nކެންސަރާ ދެކޮޅަށް މަސައްކަތްކުރާ ސެލްތަކަށް ފެޓްގެ ސަބަބުން ހުރަސްއެޅޭކަން އެނގުމުން، މިއީ މި މައްސަލަ އަށް ފަރުވާ ހޯދަން ކުރާ މަސައްކަތަކަށް ލިބުނު ބާރަކަށް ވާނެ ކަމަށް ތަޖުރިބާކާރުން އުންމީދުކުރެ އެވެ.\nޕްރޮފެސަރު ލީޑިއާ ލިންޗް ވިދާޅުވީ ކެންސަރާ ދެކޮޅަށް މަސައްކަތްކުރާ ސެލް ބްލޮކް ކޮށްލާ ކޮމްޕައުންޑު ނައްތާލެވޭނެ ގޮތެއް ހޯދިއްޖެ ނަމަ މިކަމުގައި ހައްލެއް ލިބިދާނެ އެވެ.\n"ލެބްގައި އަޅުގަނޑުމެން އެ މަސައްކަތްކޮށްގެން އެނގުނީ އެކަން ވެދާނެކަން،" އޭނާ ވިދާޅުވި އެވެ.\nނަމަވެސް ޕްރޮފެސަރު ވިދާޅުވީ ކެންސަރުން ރައްކާތެރިވާން ފަރުވާތައް ހޯދެން އޮތް ނަމަވެސް އެންމެ ރަނގަޅު ގޮތަކީ ބަރުދަން ލުއިކުރަން ކަމަށެވެ.\nކެންސަރާ ގުޅުން ހުރި އާދަތައް\nކެންސަރުގެ ނުރައްކާ ކުޑަކުރުމަށް؛\n- އެކަށީގެންވާ ބަރުދަނެއްގައި ހުންނަންޖެހޭ\n- ރަނގަޅު ކާނާ ކެއުން\n- މަސްތުވާތަކެތި ބޭނުން ނުކުރުން\n- ގެއްލުންވާ ވަރަށް އަވީގައި ގިނައިރު ނޫޅުން\nއިނގިރޭސި ވިލާތުގެ ކެންސަ ރިސާޗް ސެންޓަރުގެ ޑރ. ލިއޯ ކާލިން ވިދާޅުވީ ފަލަވުމުން 13 ބާވަތެއްގެ ކެންސަރަށް މަގު ފަހިވާ ކަމަށެވެ. އެކަމަކު އޭނާ ވިދާޅުވީ މިކަން މިހެން މި ދިމާވާ ހަގީގީ ސަބަބު އަދި ދެނެގަނެވިފައި ނުވާ ކަމަށެވެ.\nއިތުރު ލިޔުންތައް ސިއްހަތު ކެންސަރު ސައިންޓިފިކް ރިސާޗް ފަލަވުން


Gaumee team aa eku nudhiyumun Rizey aa Sentey Joorimanaakoffi | Mihaaru\nއެފްއޭއެމުން ޖޫރިމަނާކުރި ރިޒޭ (ކ) އާއި ސެންޓޭ (ވ).-- ފޮޓޯ: މިހާރު\nގައުމީ ޓީމާ އެކު ނުދިޔުމުން ރިޒޭ އާއި ސެންޓޭ އަށް ބޮޑު ޖޫރިމަނާއެއް\n16 ސެޕްޓެމްބަރ 2019 - 22:40 13 comments\nއެފްއޭއެމުން މައްސަލަ ބެލުމަށް ފަހު ނިންމާފައިވަނީ ރިޒޭ އާއި ސެންޓޭ، ކޮންމެ ކުޅުންތެރިއަކު 50،000 ރ. އިން ޖޫރިނަމާކުރުމަށެވެ. އަދި މި ފައިސާ ނުދައްކަނީސް އެފްއޭއެމްގެ އެއްވެސް މުބާރާތެއްގައި މި ކުޅުންތެތިންނަށް ނުކުޅެވޭނެ ކަމަށް ވަނީ އަންގައިފަ އެވެ.\nގުއާމަށް ދިއުމަށް އެމެރިކާ ވިސާ ނަގަން ސްރީ ލަންކާގައި ދިގު މުއްދަތަކަށް ތިބެން ޖެހޭތީ ގައުމީ ޓީމު މިދިޔަ މަހުގެ 14 ވަނަ ދުވަހުން ފެށިގެން އޮތީ އެ ގައުމުގައި ކޭމްޕްކޮށްފަ އެވެ. އެ ގައުމުގައި ކޭމްޕް ކުރުމަށް މިދިޔަ މަހު 13 ވަނަ ދުވަހު ގައުމީ ޓީމު ފުރިއިރު، އެ ދުވަހު ސެންޓޭ އާއި ރިޒޭ ޓީމާ އެކު ދާން އޮތް ނަމަވެސް އެ ދެ ކުޅުންތެރިން ނުދެ އެވެ. އެފްއޭއެމުން އެ ދުވަހު ބުނީ އެ ދެ ކުޅުންތެރިން އަމިއްލަ ސަބަބަކާ ހުރެ ޓީމާ އެކު ދެވެން ނެތް ކަމަށް އަންގާފައިވާ ކަމަށެވެ. އެ މައްސަލައިގައި އެ ދުވަހު ގައުމީ ކޯޗު ޕީޓަ ސެގާޓް ވެސް މާ ބޮޑަށް ވާހަކައެއް ނުދައްކަ އެވެ.\nއެފްއޭއެމުން މިރޭ ނެރުނު ބަޔާނުގައި ބުނެފައިވަނީ ރިޒޭ އާއި ސެންޓޭގެ މައްސަލަ ބެލުމަށް ފަހު ކޮންމެ ކުޅުންތެރިއަކު ޖޫރިމަނާކުރަން ނިންމީ ކަމަށެވެ.\n"ރާއްޖޭގެ ގައުމީ ޓީމަށް މި ދެ ކުޅުންތެރިން ނެގުމުން އެކަށީގެންވާ އުޒުރެއްނެތި ގައުމީ ޓީމުގެ ފަރިތަކުރުންތަކުގައި ބައިވެރިނުވުމަކީ މި އެސޯސިއޭޝަނުން ބަލައިގަންނާނެ ކަމެއް ނޫން ކަން ދަންނަވަމެވެ." އެފްއޭއެމުން ނެރުނު ބަޔާނުގައިވެ އެވެ.\nޖޫރިމަނާ ފައިސާ ނުދައްކައި އެފްއޭއެމްގެ އެއްވެސް ހަރަކާތެއްގައި ބައިވެރިނުވެވޭނެކަން އަންގާފައިވާއިރު، ރިޒޭ އާއި ސެންޓޭ ކުޅެމުން އަންނަ އީގަލްސް ދިވެހި ޕްރިމިއާ ލީގުގައި ބުދަ ދުވަހު ހަވީރު ޔުނައިޓެޑް ވިކްޓްރީއާ ބައްދަލުކުރާނެ އެވެ.\nސެންޓޭ އަކީ ނިމިދިޔަ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ރާއްޖޭގެ ކެޕްޓަން ބޭންޑް އަޅައިގެން ކުޅުނު ކުޅުންތެރިޔާ އެވެ. އަދި މި ވަގުުތު ގައުމީ ޓީމުގައި ހިމެނޭ ކުޅުންތެރިންގެ ތެރެއިން އެންމެ ސިނިއާ ކުޅުންތެރިންގެ ތެރޭގައި ވެސް ސެންޓޭ ހިމެނެ އެވެ. މިދިޔަ އަހަރު ގައުމީ ޓީމުން ސާފް ސުުޒުކީ ކަޕްގެ ތަށި އުފުލާލި ފައިނަލުގައި ޓީމުގެ ކެޕްޓަން އަކުރަމް އަބްދުލް ގަނީ (އަކޫ) އަށް އަނިޔާވުމުން ފައިނަލުގައި ކެޕްޓަން ބޭންޑް އަޅައިގެން ކުޅުނު ސެންޓޭ ވަނީ އެ މެޗުގައި ލަނޑު ޖަހައިފަ އެވެ.\nމެދުކެނޑުމަކަށް ފަހު ރިޒޭ އަލުން ގައުމީ ޓީމުގައި ހިމެނުނީ މިދިޔަ އަހަރު ނޮވެމްބަރު މަހު މެލޭޝިއާއާ ދެކޮޅަށް ކުޅުނު އެކުވެރިކަމުގެ މެޗަށެވެ. މިދިޔަ އަހަރު ރާއްޖޭން ސަރަހައްދުގެ ޗެމްޕިއަންކަން ދެ ވަނަ ފަހަރު ހޯދި ސްކޮޑުގައި ރިޒޭ ނުހިމެނުނު ނަމަވެސް އޭނާ ވަނީ ދާދި ފަހުން ކުޅުނު އައިއޯއައިޖީގައި ގައުމީ ޓީމުގައި ހިމެނިގެން މެޗު ކުޅެފަ އެވެ.\nވޯލްޑް ކަޕް ކޮލިފައިންގައި ގުއާމް އަތުން 1-0 އިން ރާއްޖެ މޮޅުވި ނަމަވެސް ދެ ވަނަ މެޗުގައި މާލޭގައި ޗައިނާ އަތުން ވަނީ 5-0 އިން ބަލިވެފަ އެވެ. ޗައިނާ މެޗަށް ފަހު ސެގާޓް ވަނީ ޓީމުގެ ބައެއް މުހިއްމު ކުޅުންތެރިން ޓީމާ ދުރުގައި ހުރި ކަމަށް ބުނެފަ އެވެ. އަދި އެ ކުޅުންތެރިންނަށް ފުރުސަތު ދިނުމާ ބެހޭގޮތުން ވަކި ގޮތެއް ނުނިންމާނެ ކަމަށް ބުންޏެވެ. ސެގާޓްގެ ވާހަކައިގައި އިޝާރާތްކުރީ ސެންޓޭ އާއި ރިޒޭ އަށް ކަމަށް ބެލެވެ އެވެ.\nދުނިޔޭގެ ފުޓްބޯޅައިގައި ގައުމީ ޓީމުތަކުގައި ހިމެނުމުން ދާން ދެކޮޅު ހަދާފައިވާ ކުޅުންތެރިންނަށް ވަނީ އެކި އަދަބުދީފަ އެވެ. ބައެއް ގައުމުތަކުގައި ޖޫރިމަނާ ކުރުމަށް ފަހު ވަކި މުއްދަތަކަށް ޓީމުން ބާކީ ވެސް ކުރެ އެވެ.\nކޮލިފައިންގައި ރާއްޖެ ދެން ކުޅޭ މެޗުގައި އަންނަ މަހު 10 ވަނަ ދުވަހު ބައްދަލުކުރާނީ ސީރިއާއާ އެވެ. ސީރިއާގެ ހޯމް މެޗުތައް ސަލާމަތީ ސަބަބުތަކާ ހުރެ އެ ގައުމުން ބޭރުގައި ކުޅޭއިރު، މި މެޗު ކުޅެން ހަމަޖައްސާފައިވަނީ ޔޫއޭއީގަ އެވެ.


BREAKING NEWS: Covid-19: America In 573 Meehun Maruvejje - Vaguthu\nކޮވިޑް-19: އެމެރިކާ އިން 573 މީހުން މަރުވެއްޖެ\nކޮވިޑް-19 ޖެހިގެން އެމެރިކާ އިން އިއްޔެ 573 މީހުން މަރުވެފައިވާ ކަމަށް ތަފާސް ހިސާބުތަކުން ދައްކައިފިއެވެ. އެހެންކަމުން އިއްޔެ އަކީ އެއްދުވަސް ތެރޭގައި އެމެރިކާ އިން އެންމެ ގިނަ މީހުން މަރުވި ދުވަހެވެ.\nމީގެ ކުރިން އެމެރިކާ އިން އެއް ދުވަސް ތެރޭގައި އެންމެ ގިނަ މީހުން މަރުވެފައި ވަނީ ހޮނިހިރު ދުވަހު އެވެ. އެދުވަހު މަރުވީ 525 މީހުންނެވެ. އިއްޔެ އެމެރިކާ އިން މަރުވި މީހުންގެ އަދަދު އިތުރުވެފައި މިވަނީ އާދީއްތަ ދުވަހު މަރުވި މީހުންގެ އަދަދު އޭގެ ކުރީދުވަހަށް ވުރެ މަދުވުމަށް ފަހު އެވެ. އާދީއްތަ ދުވަހު މަރުވީ 363 މީހުންނެވެ.\nއެމެރިކާ އިން ކޮވިޑް-19 އަށް ފައްސި (ޕޮޒިޓިވް) ވެފައިވާ މީހުންގެ ޖުމްލަ އަދަދު މިހާރު 164253 އަށް އަރައެވެ. މިހާތަނަށް އެމެރިކާ އިން މަރުވި މީހުންގެ ޖުމްލަ އަދަދަކީ 3165 އެވެ. އެމެރިކަ އިން ބަލި ޖެހުނު މީހުންގެ ތެރެއިން މިހާތަނަށް ރަނގަޅުވީ 5,506 މީހުންނެވެ.\nއެންމެ ގިނައިން މީހުން ފައްސިވެ، އެންމެ ގިނަ މީހުން މަރުވެފައި ވަނީ އެމެރިކާގެ ނިއުޔޯކުންނެވެ. ހަމައެކަނި ނިއުޔޯކުން 67325 ފައްސިވެ، 1342 މީހުން މަރުވެފައި ވެއެވެ. ދެވަނަ އަށް އެންމެ ގިނަ މީހުން މަރުވެފައި ވަނީ ވޮޝިންޓަނުންނެވެ. ވޮޝިންޓަނުން 210 މީހަކު ވަނީ މަރުވެފައެވެ. ވޮޝިންޓަރުން ފައްސިވެފައި ވަނީ 5250 މީހުންނެވެ. ވޮޝިންޓަނަށް ވުރެ ގިނަ މީހުން މިޝިގަން އިން ވަނީ ފައްސިވެފައެވެ. މިޝިގަން އިން 16636 މީހުން ފައްސިވެ 198 މީހަކު ވަނީ މަރުވެފައެވެ. ތިންވަނަ އަށް އެންމެ ގިނަ މީހުން ފައްސިވެފައި ވަނީ ކެލިފޯނިއާ އިންނެވެ. ކެލިފޯނިއާ އިން 7413 މީހުން ފައްސިވެ، 146 މީހުން ވަނީ މަރުވެފައެވެ.\nއެމެރިކާގެ ރައީސް ޑޮނަލްޑް ޓްރަމްޕް ބުނާ ގޮތުގައި އެމެރިކާ އިން މިހާރު އެއްމިލިއަން މީހުން ކޮވިޑް-19 އަށް ޓެސްޓް ކޮށްފިއެވެ.\nޓްރަމްޕް މަސައްކަތް ކުރަނީ އިޤުތިޞާދަށް ގެއްލުން ވިޔަ ނުދިނުމަށް ކަމަށާއި، މީހުންގެ ފުރާނަ ސަލާމަތް ކުރުމުގެ ވިސްނުމެއް ނެތް ކަމަށް ބުނެ ކުރިމަތިވެފައިވާ ފާޑުކިޔުންތަކަށް ޓްރަމްޕް ވަނީ މިއަދު ރައްދު ދީފައެވެ. ޓްރަމްޕް ބުނީ އޭނާގެ އެންމެ ބޮޑު އަމާޒަކީ ވިހާވެސް ގިނަ ބައެއްގެ ފުރާނަ ސަލާމަތް ކުރުން ކަމަށެވެ. ދެވަނަ ދައުރަކަށް ނުހޮވިދާނެތީ މީހުންނަށްވުރެ އިޤުތިޞާދަށް އިސްކަން ދިނުމުގެ ވިސްނުމެއް ނެތް ކަމަށް ޓްރަމްޕް ބުންޏެވެ.\nމާޗް 31, 2020 09:15\nޔާﷲ އުފާވެރިކަމުގެ އިތުރު ޚަބަރެއް ދެއްވަފާންދޭ..


Gina Iru Isheendhe Inumakee Rangalhu Kameh Noon! ގިނައިރުވަންދެން އިށީނދެ އިނުމަކީ ރަނގަޅު ކަމެއް ނޫން! – Huvadhoo News Gina Iru Isheendhe Inumakee Rangalhu Kameh Noon! Huvadhoo News\nގިނައިރުވަންދެން އިށީނދެ އިނުމަކީ ރަނގަޅު ކަމެއް ނޫން!\nމިޒަމާނަކީ ކަންތައްތަށް ވަރަށް ފަސޭހަ ކޮށް ކޮށްލެވޭ ޒަމާނެކެވެ. އިހުގައި ބުރަ މަސައްކަތުން ކުރި މަސައްކަތްތައް މިއަދު އިނގިލި ތަޅުވާލުމުން ވެގެން ދެއެވެ. ކަން މިހެން އޮތްއިރު، ގިނަ ވަގުތު އިށީންދެގެން ތިބުން އެއީ މިއަދުގެ އާދައެކެވެ. އަދާކުރާ ވަޒީފާގެ ގޮތުން ނަމަވެސް، ނުވަތަ ތަނަކަށް ދާން ޖެހުނަސް މިއަދު އެކަންތައް ކުރަނީ އިށީންދެގެން ހުރެއެވެ. ނަމަވެސް ގިނަ އިރު އިށީނދެ އިނުމަކީ ހަށިގަނޑަށް ވަރަށް ބޮޑަށް ގެއްލުން ލިބޭ ކަމެކެވެ.\nސައިންސްވެރިން ބުނާ ގޮތުގައި، ގިނައިރު އިށީނދެ އިނދެ އަދާ ކުރާ ވަޒީފާތަކުގައި މަސައްކަތް ކުރާ މީހުންނަށް ސިއްހީ އެކިއެކި މައްސަލަތައް ޖެހުމުގެ ފުރުސަތު ބޮޑެވެ.\nގިނައިރު އިށީނދެ އިނުމުގެ ސަބަބުން ހަށިގަނޑަށް އަންނަ ބަދަލުތައް ދެނެގަތުމަށްޓަކައި ސައިންސްވެރިން ވަނީ ދިރާސާއެއްކޮށްފައެވެ. އެގޮތުން ބަސް ޑްރައިވަރުންނާއި ޓީޗަރުން ބައިވެރިކޮށްގެން ހެދި ދިރާސާއަކުން ދައްކާ ގޮތުގައި ބަސް ޑްރައިވަރުންގެ ގޮތުގައި މަސައްކަތް ކުރާ ފަރާތްތަކަށް ހިތުގެ މައްސަލަތައް ޖެހުމުގެ ފުރުސަތު ދެގުނަ ބޮޑު ކަމަށް ދެއްކިއެވެ.\nސަބަބެއް ކަމަށް ސައިންވެރިން ބުނަނީ ގިނައިރު އެއްތަނެއްގައި، މާބޮޑު ހަރަކާތެއް ކުރުމެއް ނެތި ބަސް ޑްރައިވަރުން ތިބެން ޖެހުމެވެ.\nގަވައިދުން ކޮންމެ ދުވަހަކު ކަސްރަތު ކުރާ މީހެއް ނަމަވެސް، އޭނާއަކީ ދުވާލަކު ހަތް ގަޑިއިރު ތަނެއްގައި އިށީނދެ އިނދެ ވަޒީފާ އަދާކުރާ މީހެއް ނަމަ އެ ކަސްރަތުތަކުގެ ރަނގަޅު އަސަރު ހަށިގަނޑަކަށް ނުކުރާނެއެވެ.\nގިނައިރު އިށީނދެ އިނުމަކީ ހަކުރު ބައްޔާއި، ލޭ މައްޗަށް ދިޔުމުގެ އިތުރުން ކެންސަރު ޖެހުމުގެ ފުރުސަތުވެސް އިތުރުކޮށްދޭ ކަމެކެވެ. އޭގެ އިތުރުން ނާރުގެ މައްސަލަތައް ޖެހުމުގެ ފުރުސަތުވެސް އިތުރުކޮށްދޭ ކަމެކެވެ.\nފެންޑާ ލައިފްސްޓައިލް ސިއްޙަތު


Helmet ge sharuthuthakaai alhan jehey usooluthah nerefi\nހެލްމެޓް އަޅާ އުސޫލުތައް ނެރެފި\nހެލްމެޓްގެ ޝަރުތުތަކާއި ހެލްމެޓް އަޅަންޖެހޭ ގޮތުގެ ގަވާއިދުތައް ޓްރާންސްޕޯޓް މިނިސްޓްރީން ހާމަކޮށްފި އެވެ.\nއިއްޔެ ގެޒެޓްގައި ޝާއިރު ކުރި، އިންޖީނުލީ އެއްގަމު އުޅަނދު ދުއްވަންވީ ދުވެއްޔާބެހޭ ގަވާއިދަށް ގެނައި އިސްލާހުގައި ވަނީ، 30 ކިލޯ މީޓަރަށްވުރެ ބާރަށް ދުއްވަން ހުއްދަ ކޮށްފައިވާ ސަރަހައްދުތަކުގައި ސައިކަލްގެ ދުއްވަން އިންނަ މީހާ އާއި ފަހަތުގައި އިންނަ މީހާ ހެލްމެޓް އަޅަން ޖެހޭނެ ކަމަށެވެ. އަދި އުމުރުން ދެ އަހަރުން މަތީގެ ކުޑަކުދިންވެސް ސައިކަލްގެ ކުރިއަށް ނުވަތަ ފަހަތަށް އަރުވާނަމަ ހެލްމެޓް އަޅުވަން ޖެހޭނެ ކަމަށް ގަވާއިދުގައި ވެއެވެ.\nގަވާއިދުތަކާއި ހިލާފްވެއްޖެނަމަ ފުރަތަމަ ފަހަރަށް 500 ރުފިޔާއިން ޖޫރިމަނާ ކުރާއިރު، ދެވަނަ ފަހަރަށް 750 ރުފިޔާއިން އަދި ދެފަހަރަށްވުރެ ގިނަވާ ކޮންމެ ފަހަރަކު 1000 ރުފިޔާއިން ޖޫރިމަނާ ކުރާނެ އެވެ. އަދި ނުރައްކާތެރިކޮށް ނުވަތަ ފަރުވާ ކުޑަކޮށް ދުއްވައިގެން މީހަކަށް ގެއްލުމެއް ވެއްޖެނަމަ، އެމީހަކަށް ބަދަލު ދިނުމުގެ އިތުރުން 10 އަހަރު ދުވަހަށް ލައިސެންސް ހިފަހައްޓާނެ ކަމަށްވެސް ގަވާއިދުގައި ބުނެފައި ވެއެވެ.\nމީގެ އިތުރުން މީހެއްގެ ހަށިގަނޑަށް ނުވަތަ ފުރާނައަށް ގެއްލުންވާގޮތަށް ދުއްވައިފިނަމަ އެއް އަހަރު ނުވަތަ ދެއަހަރު ދުވަހަށް ލައިސެންސް ހިފަހައްޓާނެ ކަމަށެވެ. އަދި އެގަވާއިދުގައި ކަނޑައަޅާފައިނުވާ ކަމަކާވެސް ހިލާފްވެއްޖެނަމަ 750 ރުފިޔާއިން ޖޫރިމަނާ ކުރުމުގެ ބާރު ލިބިގެންވާ ކަމަށް ގަވާއިދުގައި ވެއެވެ.\nމިމަހު 10 ވަނަ ދުވަހުން ފެށިގެން ވަނީ ބްރިޖާއި ހައިވޭގައި ހެލްމެޓް އަޅައިގެން ދުއްވަން މަޖުބޫރުކޮށްފަ އެވެ. ނަމަވެސް އުސޫލުތަކާއި ހިލާފްވާ ފަރާތްތަކަށް ފިޔަވަޅު އަޅަން ނިންމާފައިވަނީ އަންނަ މަހުގެ އެއްވަނަ ދުވަހުން ފެށިގެންނެވެ.\nސިނަ މާލެ ބްރިޖް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nސައިކަލް ބުރެއް: "މީތިސަޅި"\nޓްރާންސްޕޯޓް އޮތޯރިޓީ ސްޓާ ބިލްޑިންގަށް


އައްޑޫ ފްލައިންގ ސްކޫލުގެ ދަރިވަރުންނަށް ދިމާވެފައިވާ މައްސަލައަށް އަވަސް ހައްލެއް ހޯއްދަވައިދެއްވުމަށް ސަރުކާރުގެ ކަމާގުޅޭ އިދާރާތަކުގެ ކިބައިން ރައީސުލްޖުމްހޫރިއްޔާގެ ނައިބު އެދިވަޑައިގަންނަވައިފި - The President's Office\nއައްޑޫ ފްލައިންގ ސްކޫލުގެ ދަރިވަރުންނަށް ދިމާވެފައިވާ މައްސަލައަށް އަވަސް ހައްލެއް ހޯއްދަވައިދެއްވުމަށް ސަރުކާރުގެ ކަމާގުޅޭ އިދާރާތަކުގެ ކިބައިން ރައީސުލްޖުމްހޫރިއްޔާގެ ނައިބު އެދިވަޑައިގަންނަވައިފި\n9 ޑިސެންބަރު 2020، ރިފަރެންސް: 2020-441\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، އައްޑޫ ސިޓީގައި ޤާއިމުކޮށްފައިވާ ފްލައިންގ ސްކޫލުގެ ދަރިވަރުންނަށް ދިމާވެފައިވާ މައްސަލައަށް އަވަސް ހައްލެއް ހޯއްދަވައިދެއްވުމަށް ސަރުކާރުގެ ކަމާބެހޭ އިދާރާތަކުގެ ކިބައިން އެދިވަޑައިގަންނަވައިފިއެވެ. އެ މަނިކުފާނު މިކަމަށް އެދިވަޑައިގަންނަވާފައި ވަނީ، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި މިކަމާ ގުޅޭގޮތުން ކަމާގުޅޭ އިދާރާތަކާއެކު ބޭއްވެވި ބައްދަލުކުރެއްވުމެއްގައެވެ.\nމި ބައްދަލުކުރެއްވުމުގައި އެންމެ އިސްކަމެއްގެ ގޮތުން ވާހަކަ ދެކެވިފައި ވަނީ، އައްޑޫ ސިޓީގައި ޤާއިމުކޮށްފައިވާ އޭޝިއަން އެކެޑަމީ އޮފް އެރޯނޯޓިކްސް (އޭ.އޭ.އޭ) ގައި ޕައިލެޓްކަން ކިޔަވަމުންދާ ދިވެހި ދަރިވަރުންނަށް ދިމާވެފައިވާ މައްސަލަތަކަށް ދާއިމީ ހައްލެއް ހޯދުމާއި ބެހޭގޮތުންނެވެ. މަތީ ތަޢުލީމާއި ތަމްރީނުގެ އިތުރުން މީހުން ބިނާކުރުމަކީ ސަރުކާރުން ޚާއްޞަ އިސްކަމެއްދެއްވައިގެން ކުރައްވަމުން ގެންދަވާ މަސައްކަތެއްގެ ގޮތުގައި ރައީސުލްޖުމްހޫރިއްޔާގެ ނައިބު ދެއްކެވި ވާހަކަފުޅުގައި ފާހަގަކުރެއްވިއެވެ. މި މޭރުމުން ދެއްކެވި ވާހަކަފުޅުގައި އެ މަނިކުފާނު ވަނީ، އެ މަރުކަޒުގައި ކިޔަވަމުންދާ ދިވެހި ދަރިވަރުންގެ ކޯސް އަވަސް ފުރުޞަތެއްގައި ނިންމޭނެ އިންތިޒާމުތައް ހަމަޖެއްސޭނެ ގޮތްތަކާ ގުޅޭގޮތުން ވާހަކަފުޅު ދައްކަވާފައެވެ.\nމި މައްސަލައާމެދު އިތުރަށް ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވިދާޅުވީ، އެ މަރުކަޒުގައި ތަމްރީނު ފުރިހަމަކުރަމުންދާ ދަރިވަރުންގެ ތެރެއިން ގިނަ އަދަދެއްގެ ދަރިވަރުން އެ ކަމުގައި އެތައް އަހަރެއް ހޭދަކުރަން ޖެހިފައިވާކަމުގެ ޝަކުވާ އިތުރުވެފައިވާ ކަމަށާއި، އެ ކަމުގެ ސަބަބުން އެ ދަރިވަރުން ކުރަންޖެހިފައިވާ ހޭދަ އިތުރުވެގެން ގޮސްފައިވާކަމުގައެވެ. އެހެންކަމުން، މިއީ ވީ އެންމެ އަވަސް ފުރުޞަތެއްގައި ހައްލު ބޭނުންވެފައިވާ މުހިންމު މައްސަލައެއްގެ ގޮތުގައި ސިފަކުރައްވާ، ރައީސުލްޖުމްހޫރިއްޔާގެ ނައިބު ވަނީ، އެ މަރުކަޒާއެކު މަޝްވަރާކޮށް، އެ މައްސަލަތަކަށް އަވަސް ހައްލެއް ހޯދުމަށް މަސައްކަތް ކުރެއްވުމަށް ކަމާގުޅޭ އިދާރާތަކުގައި އެދިވަޑައިގަންނަވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބުގެ އަރިހުގައި މިނިސްޓަރ އޮފް ހަޔަރ އެޑިއުކޭޝަން ޑޮކްޓަރ އިބްރާހީމް ޙަސަނާއި، މިނިސްޓަރ އޮފް ޓްރާންސްޕޯޓް އެންޑް ސިވިލްއޭވިއޭޝަން ޢާއިޝަތު ނަޙުލާގެ އިތުރުން އެ މިނިސްޓްރީގެ އިސްވެރިން ބައިވެރިވެ ވަޑައިގެންނެވިއެވެ.


Huvadhu Atoll Uthuruburi Atoll Council – News\nއަތޮޅުކައުންސިލްގެ 96 ވަނަ ބައްދަލުވުމުގެ ނިންމުން\n96 vana bahdhaluvumuge ninmun\nހުވަދުއަތޮޅުއުތުރުބުރީ 03ވަނަ އަތޮޅު ކައުންސިލްގެ 96ވަނަ ބައްދަލުވުން ބާއްވައިފި\nހުވަދުއަތޮޅު އުތުރުބުރީ އަތޮޅުކައުންސިލްގެ 96 ވަނަ ބައްދަލުވުން 10 ޖުލައި 2019 ވީ ބުދަ ދުވަހު 13:45 ގައި ބޭއްވިފައިވެ އެވެ. މި ބައްދަލުވުން ބޭއްވުނީ މިއަތޮޅު ދާންދޫ ކައުންސިލް އިދާރާގެ ޖަލްސާކުރާ މާލަމުގައެވެ. މި ބައްދަލުވުމުން މަޝްވަރާކޮށް ނިމުނު ކަންތައްތަކަކީ:- އެޖެންޑާ އައިޓަމް:1 96 ވަނަ ބައްދަލުވުމުގެ އެޖެންޑާ ފާސްކުރުން ނިންމެވި ގޮތް: މިބައްދަލުވުމުގެ އެޖެންޑާ ފާސްކުރުމަށް ރިޔާޞަތުން ރައީސް އަޙުމަދު ފުއާދު ހުށަހެޅުއްވުމުން ކައުންސިލަރ ޙުސައިންއާދަމް ހުށަހެޅުއްވި، އިންޑިއަން އޯޝަން އައިލެންޑް ގޭމްސްގައި [...]\nއަތޮޅު ކައުންސިލް އިން ބާއްވާ ކައުންސިލް އަހަރީ މަހާސިންތާ ބޭއްވުމަށްޓަކައި އަތޮޅު ކައުންސިލުން ދާންދޫ ކައުންސިލާ ބައްދަލުކޮށްފި\nއަތޮޅުކައުންސިލްގެ އަހަރީ މަހާސިންތާ ބޭއްވުމަށް ރަށެއް ކަނޑައެޅުމަށްޓަކައި ރަށްރަށަށް ހުޅުވާލެވުނު ފުރުސަތުގައި ހަމަ އެކަނި މިއަތޮޅު ދާންދޫއިން މަހާސިންތާ ބޭއްވުމަށް ޝައުޤުވެރިވެ ވަޑައިގެން އެކަމަށް އެދި ހުށަހަޅުއްވާފައިވާތީ، 10 ޖުލައި 2019 ވަނަ ދުވަހު 9:45 ގައި ދާންދޫއަށް އަތޮޅު ކައުންސިލްގެ ޓީމެއް ވަޑައިގެންނެވި އެވެ. މި ޓީމުގައި ހިނެމިވަޑައިގަންނަވަނީ ކައުންސިލްގެ ރައީސް އަޙުމަދު ފުއާދު، ނާއިބްރައީސް އަޙުމަދު ނަޒްމީން ، ކައުންސިލަރ ޙުސައިންއާދަމް، ޒިންމާދާރުވެރިޔާ ޑިރެކްޓަރ މުޙަންމަދު ނަޞީރު ޢަލީ، ކައުންސިލްގެ އެސިސްޓެންޓް ޑިރެކްޓަރ މުޙަންމަދު [...]\nއަތޮޅު ޤުރުއާން މުބާރާތް ގއ. ނިލަންދޫގައި ބޭއްވުމަށް ހަމަޖެހިފައިވާތީ ކައުންސިލުން ނިލަންދޫ ކައުންސިލާ ބައްދަލުކޮށްފި\nއަތޮޅު ޤުރުއާން މުބާރާތް މިއަތޮޅު ނިލަންދޫގައި ބޭއްވުމަށް ހަމަޖެހިފައިވާތީ، 10 ޖުލައި 2019 ވަނަ ދުވަހު 9:45 ގައި ނިލަންދޫ އަށް ކައުންސިލްގެ ޓީމެއް ވަޑައިގެންނެވި . މި ޓީމުގައި ހިނެމިވަޑައިގަންނަވަނީ ކައުންސިލްގެ ރައީސް އަޙުމަދު ފުއާދު، ނައިބްރައީސް އަޙުމަދު ނަޒްމީން، ކައުންިސލަރ ޙުސައިން އާދަމް، ކައުންިސލްގެ ޒިންމާދާރުވެރިޔާ ޑިރެކްޓަރ މުޙަންމަދު ނަޞީރު ޢަލީ، ކައުންސިލްގެ އެސިސްޓެންޓް ޑިރެކްޓަރ މުޙަންމަދު ޙަސަން، އެސިސްޓެންޓް ޑިރެކްޓަރ އަޙުމަދު ޙަސަން ދީދީ، އެސިސްޓެންޓް ރިސާރޗް އޮފިސަރ ޢަލީ އިބްރާހީމް، އެސިސްޓެންޓް [...]\nއަތޮޅުކައުންސިލާއި ސްޓޭޓްހައުސްގެ އޭސީ މަރާމާތުކޮށް ބެލެހެއްޓުން ހަވާލުކުރުން\nއަތޮޅުކައުންސިލްގެ އިދާރާ އާއި އަތޮޅުކައުންސިލްގެ ބެލުމުގެ ދަށުގައިވާ ސްޓޭޓްހައުސްގެ އެއަރކަންޑިޝަން މަރާމާތުކޮށް ބެލެހެއްޓުން އައުޓްސޯސް ހިންގުމަށް ކައުންސިލުން ނިންމާފައިވާ ނިންމެވުމާއި އެއްގޮތަށް 2018 ގައި އެމަސައްކަތް ކުރި ކުންފުންޏާއިއެކު ވެފައިވާ އެއްބަސްވުމުގެ މުއްދަތު ހަމަވުމާއި ގުޅިގެން އައުޓްސޯސްކޮށް މަރާމާތުގެ މަސައްކަތް ކުރާނެ ފަރާތެއް ހޯދުމަށް އާންމުކޮށް އިއުލާންކޮށް ހުށަހެޅިފައިވާ ބިޑްތައް އަތޮޅުކައުންސިލްގެ ބިޑްކޮމިޓީގެ2ވަނަ ބައްދަލުވުމުގައި އިވެލުއޭޓްކޮށް އެންމެ މަތިން މާރކްސް ލިބުނު މުއްކު ޓްރޭޑިންގ ކޮމްޕެނީ އާއި އެމަސައްކަތް ހަވާލުކުރުމުގެ އެއްބަސްވުމުގައި3ޖުލައި [...]\nއަތޮޅުގޭގެ އޭސީ މަރާމާތުކުރުމުގެ އެއްބަސްވުން\nAtholhu geyge Ac ehbasvunthan\nއަތޮޅުކައުންސިލް އިދާރާގެ އޭސީ މަރާމާތުކުރުމުގެ އެއްބަސްވުން\ncauncil idhaaraage AC ehbas vun\nހުވަދުއަތޮޅުއުތުރުބުރީ 03ވަނަ އަތޮޅު ކައުންސިލްގެ 95ވަނަ ބައްދަލުވުމުގެ ނިންމުން\n95 vana bahdhaluvun\nހުވަދުއަތޮޅު އުތުރުބުރީ އަތޮޅުކައުންސިލްގެ 95 ވަނަ ބައްދަލުވުން 02 ޖުލައި 2019 އަންގާރަ ދުވަހު ހެނދުނު 10:30 ގައި ވަނީ ބޭއްވިފައި. މި ބައްދަލުވުމުން ނިންމި ކަންތައްތަކަކީ: – އެޖެންޑާ އައިޓަމް:1 93 ވަނަ ބައްދަލުވުމުގެ އެޖެންޑާ ފާސްކުރުން ނިންމެވި ގޮތް: މިބައްދަލުވުމުގެ އެޖެންޑާ ފާސްކުރުމަށް ރިޔާޞަތުން ނާއިބުރައީސް އަޙުމަދު ނަޒުމީން ހުށަހެޅުއްވުމުން ކައުންސިލަރ ޙުސައިންއާދަމް ހުށަހެޅުއްވި، މިހިނގާ ޖުލައި 12 އިން 13އަށް ބާއްވަން ހަމަޖެހިފައިވާ ގއ.އަތޮޅުމަޙާސިންތާ ފަސްކުރުން އެޖެންޑާއަށް އިތުރުކުރުމަށްފަހު، މިބައްދަލުވުމުގެ އެޖެންޑާ [...]


Report: Abadhu budget boduvaathee kanboduveytha?\nހުޅުމާލެ އިމާރާތެއްގައި މަސައްކަތް ހިނގާ އިމާރާތެއް: އަހަރުން އަހަރަށް ބަޖެޓު ދަނީ މަތިވަމުން -- އަވަސް ފޮޓޯ\nރައްޔިތުން ކުރިން ބޭނުން ވަނީ ބަނދަރު ހަދާށެވެ. ތޮށި ލާށެވެ. ނަމަވެސް ޒަމާނަށް އައި ބަދަލާއެކު ވިސްނުމަށް އައި ބަދަލާއެކު ރައްޔިތުންގެ އެދުން ވެސް ބަދަލު ވެއްޖެ އެވެ. މިހާރު ކޮންމެ ރައްޔިތަކު ވެސް ބޭނުންވަނީ ތިމާގެ ރަށް "ސިންގަޕޫރަ" ށް ހަދާށެވެ. ނަތީޖާއަކީ ބޭނުންތައް ތަފާތުވުމެވެ. މިހާރު ރައްޔިތު މީހާ ބޭނުން ވަނީ މަގުތަކުގައި ތާރު އަޅާށެވެ. ކޮންމެ ރަށެއްގައި އެއާޕޯޓެއް އަޅާށެވެ. ނަތީޖާއަކީ ސަރުކާރުން ކުރަންޖެހޭ ހޭދަ ބޮޑު ވެގެން ދިއުމެވެ. ދެން އޮތީ ސަރުކާރު ހިންގުމުގެ ވާހަކަ އެވެ.\nދިވެހި ދައުލަތުގެ ހިންގުމުގެ އޮނިގަނޑު އޮތީ ވަރަށް އިޝްރާފު ބޮޑު ގޮތަކަށެވެ. މިކަން އިތުރަށް ގޯސްވެގެން ދަނީ ބޭކާރު އަލަށް ހަވާލުވާ ސަރުކާރުތަކުން އިތުރު ކުރާ ބޭކާރު މަގާމުތަކާއި ކުރާ އިޝްރާފުންނެވެ. ނަތީޖާއަކީ އަހަރުން އަހަރަށް ދައުލަތުގެ ބަޖެޓު ޖުމްލަ އަދަދު މަތިވަމުން ދިއުމެވެ.\nއެކަމަކު ބަޖެޓު މަތިވުން މިއީ މައްސަލައެއް ހެއްޔެވެ؟ ބަޖެޓު ބޮޑުވާތީ ކޮންބޮޑުވުމެއްވޭ ހޭއްޔެވެ؟\nބަޖެޓު ބޮޑުވުން އެއީ މައްސަލައެއް ނޫނެވެ. މައްސަލައަކީ ހަރަދުތައް ފޫނުބެއްދުމެވެ. ބަޖެޓަށް ކަނޑައަޅާ ފައިސާ އެންމެ ހެޔޮ ގޮތުގައި ރައްޔިތުންނާ ހަމަ އަށް ގެނެސް ނުދެވުމެވެ. އެހެން ވަންޏާ އެއީ މައްސަލައެކެވެ.\nވޭތުވެދިޔަ ފަސް އަހަރަށް ބަލާއިރު ވެސް ދައުލަތުގެ ބަޖެޓު ވަނީ އަހަރުން އަހަރަށް މަތިވެފަ އެވެ. އެގޮތުން 2016 ވަނަ އަހަރަށް ފާސްކޮށްގައިވަނީ 27.4 ބިލިއަން ރުފިޔާގެ ބަޖެޓެކެވެ. އަދި 2017 ވަނަ އަހަރު ބަޖެޓު 26 ބިލިއަން ރުފިޔާ އަށް ކުޑަވިތަން ފެނުނެވެ. ނަމަވެސް 2018 ވަނަ އަހަރު އަނެއްކާ ވެސް 27 ބިލިއަން ރުފިޔާ އަށް ބަޖެޓު އިތުރުވެ، މި ހިނގާ 2019 ވަނަ އަހަރު މި އަދަދު 29.6 ބިލިއަން ރުފިޔާ އަށް ބޮޑު ވެގެން ދިޔަ އެވެ. އަދި އަންނަ އަހަރަށް ލަފާކޮށް ފާސްކޮ ށްފައި ވަނީ ރާއްޖޭގެ ތާރީހުގައި މިހާތަނަށް ހުށަހެޅި އެންމެ ބޮޑު ބަޖެޓެވެ. އެއީ 37.5 ބިލިއަން ރުފިޔާ އެވެ.\nފަސް އަހަރުގެ ބަޖެޓް\n2016 ވަނަ އަހަރު 27.4 ބިލިއަން ރުފިޔާ\n2017 ވަނަ އަހަރު 26 ބިލިއަން ރުފިޔާ\n2018 ވަނަ އަހަރު 27 ބިލިއަން ރުފިޔާ\n2019 ވަނަ އަހަރު 29 ބިލިއަން ރުފިޔާ\n2020 ވަނަ އަހަރު 37 ބިލިއަން ރުފިޔާ\nއަންނަ އަހަރުގެ ބަޖެޓުގައި އާމްދަނީގެ ގޮތުގައި 29.9 ބިލިއަން ރުފިޔާ ކަނޑައަޅާފައިވެ އެވެ. އަދި ބަޖެޓު ޑެފިސިޓްގެ ގޮތުގައި 5.7 ބިލިއަން ރުފިޔާ ހިމަނާފައި ވާއިރު، ޖުމްލަ ހަރަދަކީ 35.6 ބިލިއަން ރުފިޔާ އެވެ. އަދި އާމްދަނީގެ 48 ޕަސެންޓް ޓެކުހުގެ ގޮތުގައި ލިބޭނެ އަންދާޒާ ކޮށްފައިވާއިރު، ޓެކުހުގެ ގޮތުގައި 17.8 ބިލިއަން ރުފިޔާ ލިބޭނެ ކަމަށް ބުނެފައިވެ އެވެ. އަދި އަންނަ އަހަރުގެ ބަޖެޓުގެ ވެސް 59 ޕަސެންޓްއަކީ ރިކަރަންޓު ހަރަދެވެ. އަދި ރިކަރަންޓުގެ ހަރަދަށް އަންނަ އަހަރު 22.2 ބިލިއަން ރުފިޔާ ހޭދަ ކުރާނެ ކަމަށް ބުނެފައިވެ އެވެ.\nއާމްދަނީ އިތުރު ކުރުން ޓެކްސް ނިޒާމަށް!\nއަންނަ އަހަރަށް ލަފާކޮށް ހުށަހަޅާފައިވާ ބަޖެޓުގައި ވެސް އާމްދަނީ އިތުރު ކުރަން ހުށަހަޅާފައިވާ ކަންކަމުގެ ބޮޑު ބަޔަކީ ޓެކްސް ނިޒާމު "ފެލައިގެން" އެއިން ދިޔަ ނެރުމެވެ. އަލަށް ތައާރަފު ކުރާ އިންކަމް ޓެކުހާއި އެއާ ގުޅޭ އެހެން ޓެކްސް ތަކުން 706 މިލިއަން ރުފިޔާ ލިބޭނެ ކަމަށް ސަރުކާރުން އަންދާޒާ ކުރެ އެވެ. އަންނަ އަހަރު ބިދޭސީން ކޯޓާ ފީ ތައާރަފުކޮށް، ވޯކް ޕާމިޓް ފީ މަތިކޮށްގެން 714 މިލިއަން ރުފިޔާ ލިބޭނެ ކަމަށް ބުނެފައިވެ އެވެ. އަދި ކަސްޓަމްސް ފީ އާއި އިމްޕޯޓް ޑިއުޓީ އަށް ބަދަލު ގެނެސްގެން 558 މިލިއަން ރުފިޔާ ލިބޭނެ ކަމަށް ބުނެފައިވެ އެވެ. މީގެ އިތުރުން އެއާޕޯޓް ސާވިސް ޗާޖާއި އެއާޕޯޓް ޑިވްލޮޕްމަންޓް ފީ އަށް ބަދަލު ގެނެސްގެން 319 މިލިއަން ރުފިޔާ ލިބޭނެއިރު އަލަށް މާކެޓަށް ނެރޭ ރިސޯޓުތައް ހުޅުވައިގެން 290 މިލިއަން ރުފިޔާ ދައުލަތަށް ލިބޭނެ ކަމަށް ބުނެފައިވެ އެވެ.\nހަމައެކަނި ޓެކުހަށް ބަރޯސާވުމަކީ މައްސަލައެއްތަ؟\nއިގްތިސޯދީ މާހިރުންގެ ނަޒަރުގައި އަލަށް ތައާރަފު ކުރާ ޓެކުހަކަށް ބަރޯސާވުމަކީ އާމްދަނީ އިތުރު ކުރުމުގެ "ހަމައެކަނި އޮޕްޝަން" ގެ ގޮތުގައި ބޭއްވުން އެއީ އެންމެ ރަނގަޅު ގޮތެއް ނޫނެވެ. ސަބަބަކީ މި ޓެކްސް ވެސް ވަށާ ޖެހޭއިރު ގޮސް ޖެހެނީ ރާއްޖޭގެ އިގްތިސޯދުގެ މައި ތަނބު ޓޫރިޒަމް ސިނާއަތުގައި ކަމަށް ވާތީ އެވެ.\nއިގްތިސޯދީ މާހިރަކު ވިދާޅުވި ގޮތުގައި އާމްދަނީ އިތުރު ކުރަން ކުރެވޭނެ އާ ކަންކަން ހުއްޓައި އެކަން ނުކޮށް ހަމައެކަނި ޓެކުހަށް ބަރޯސާވުމަކީ ބުއްދިވެރި ގޮތެއް ނޫނެވެ.\n"މިއީ ތާއަބަރު ދައްކާ ވާހަކަ އެއް. ރާއްޖެ މި އޮތް ސަރަހައްދުގެ ފައިދާ ނެގެން އެބަ ޖެހެއޭ. ރާއްޖެ ސަރަހައްދުން ދަތުރު ކުރާ ބޯޓު ފަހަރަށް ހިދުމަތް ދީގެން ބޮޑު ފައިދާއެއް ހޯދޭން އެބައޮތޭ. މިފަދަ ބޮޑެތި ކަންކަން ކުރަން ސަރުކާރުން ނޫޅޭ ސަބަބެއް ހަމަ އެއްގޮތަކަށް ވެސް ނޭނގެ،" ނަން ނުޖެހުމަށް އެދިވަޑައިގެން އޭނާ ވިދާޅުވި އެވެ.\nދަރަންޏާއި ބޭކާރު ހަރަދު މަތިވަނީ\nބަޖެޓު މަތިވުން އާއްމުންގެ ވިސްނުމުން ކަންބޮޑުވުމަކަށް ވެދާނެ އެވެ. އެކަމަކު އިގްތިސޯދީ މާހިރުންގެ ނަޒަރުގައި އެއީ މައްސަލައެއް ނޫނެވެ.\nބައެއް ބޭފުޅުންގެ ނަޒަރުގައި އިގްތިސޯދު ކުރިއަރާ ވަރަކަށް ބަޖެޓު ބޮޑުވުން އެއީ މައްސަލައެއް ނޫނެވެ. ނަމަވެސް މައްސަލަ ނުކުނަން ހިސާބަކީ ދަރަނި މަތިވެ، ހަރަދު ކޮންޓްރޯލް ނުވުމެވެ. ހިންގުމުގެ ހަރަދު މަތިވަމުން ދިއުމެވެ. ހާއްސަކޮށް ސަރުކާރު ހިންގުމަށް ކުރާ ހަރަދު މަތިވަމުން މިއީ ކަންބޮޑުވުމެވެ. ބޭކާރު މަގާމުތައް އިތުރުވަމުން ދިއުން ވެސް މިއީ މައްސަލަ އެކެވެ. އަންނަ އަހަރުގެ ބަޖެޓުގައި ޖުމްލަ 785 ސިޔާސީ މަގާމަކަށް 331 މިލިއަނަށް ވުރެ ގިނަ ރުފިޔާ ހޭދަކުރަން ހިމަނާފައިވެ އެވެ.\nކުރިން ފިނޭންސް މިނިސްޓްރީގެ ޕޮލިސީ ލެވަލްގައި އުޅުއްވި އިސް ބޭފުޅަކު ވިދާޅުވި ގޮތުގައި ބަޖެޓު އަދަދު މަތިވުމަށްވުރެ މައްސަލައަކީ ސަރުކާރުގެ ހިންގުމުގެ ހޭދަ ބޮޑުތަކުން މަތިވަމުން ދިއުމެވެ.\n"ރާއްޖެއަކީ ދުނިޔޭގެ އެހެން ގައުމުތަކަށް ވުރެ ސިވިލް ސާވެންޓުން ވެސް ގިނަ ގައުމެއް. އޭޑީބީ ލަފާދޭ ސަރުކާރުގެ ހިންގުމުގެ ހޭދަ ކުޑަ ކުރަން. ކުރިން ސަރުކާރުން [ރައީސް ނަޝީދު] ވެރިކަމުގައި ސިވިލް ސާވެންޓުން މަދުކުރަން ވެސް އުޅުނު. އެ ފަހަރު ވެސް މަދުކުރި ސިވިލް މީހުންގެ ބަދަލަށް އިތުރުވީ ސިޔާސީ މަގާމުތަކެއް. މިއީ މައްސަލައަކީ މީގައި ބޭނުންވަނީ އިހުލާސްތެރިކަން،" ނަން ނުޖެހުމަށް އެދި ވިދާޅުވި އެވެ.\nކޮންމެ އަހަރެއްގެ ބަޖެޓާއެކު ދަރަނި މަތިވަމުން ދިއުމަކީ ވެސް ބޮޑު ކަންބޮޑުވުމެކެވެ. އާ ބަޖެޓާއެކު މިއަހަރުގެ ނިޔަލަށް ޖީޑީޕީ ނުވަތަ ގައުމީ އުފެއްދުންތެރިކަމުގެ ނިސްބަތުން ދައުލަތުގެ ދަރަނި 75 ޕަސަންޓަށް ވުރެ މަތިވެގެން ދާނެ އެވެ. މިކަން ބޮޑުވުން އެމްއެމްއޭއިން ވެސް ފާޅު ކުރެ އެވެ.\nބަޖެޓް ކޮމެޓީގައި ގަވަރުނަރު އަލީ ހާޝިމް ވިދާޅުވެފައިވާ ގޮތުގައި 37.5 ބިލިއަން ރުފިޔާގެ ބަޖެޓުގައި ސަރުކާރުން ގެރެންޓީދީފައިވާ ދަރަނި ނުހިމަނައި، ޖީޑީޕީގެ ނިސްބަތުން ދަރަނި ހުންނާނެ ކަމަށް ލަފާކުރެވެނީ 58.4 ޕަސަންޓެވެ. ނަމަވެސް، ސަރުކާރުން ގެރެންޓީދީފައިވާ ލޯނުތަކުގެ ތަފްސީލް ބަޖެޓުން ސާފު ނުވާތީ، ގައުމީ އުފެއްދުންތެރިކަމުގެ ނިސްބަތުން ޖުމްލަ ދަރަނީ ހުންނާނެ އަދަދެއް ސީދާ ނޭނގެ އެވެ.\nގަވަރުނަރު އިތުރަށް ވިދާޅުވި ގޮތުގައި ދައުލަތުގެ ހަރަދުތައް ހަމަޖެއްސުމަށް ނަގާ ލޯނާއި ބޮންޑު އަދި ސުކޫކުގެ އަސަރު އިގުތިސޯދަށް ކުރާނީ ދުރު ރާސްތާގަ އެވެ. ބަޖެޓަށް ފައިސާ ހޯދުމަށް ކަނޑައަޅާފައިވާ ގޮތްތަކުގެ ތެރޭގައި ލޯނާއި ބޮންޑު ހިމެނޭއިރު އޭގެ އަސަރު އިގްތިސޯދަށް ކުރާނެ އެވެ.\nކޮންމެ ގޮތެއް ވިއަސް އަހަރުން އަހަރަށް ބަޖެޓު މި ދަނީ މަތިވަމުންނެވެ. މިހާރު މަތިވަމުންދާ ގޮތުންނަމަ 2021 ވަނަ އަހަރު ދައުލަތުގެ ބަޖެޓު 40 ބިލިއަން ރުފިޔާ އަށް އެރުމުގެ ފުރުސަތު އެބައޮތެވެ.\nދައުލަތުގެ ބަޖެޓް އިގްތިސޯދު އެމްއެމްއޭ + ފިނޭންސް މިނިސްޓްރީ ގަވަނަރު އިބްރާހިމް އަމީރު އަލީ ހާޝިމް


BREAKING: Meehakah Birudhakkaa Accountgai Huri Laarikolhu Feyrigenfi - Vaguthu\nމީހަކަށް ބިރުދަައްކާ، އެކައުންޓްގައި ހުރި ލާރިކޮޅު ފޭރިގެންފި\nފުލުހުން އޮޕަރޭޝަނެއްގައި ހަރަކާތްތެރިވަނީ – ފޮޓޯ: ޕޮލިސް\nމާލޭގައި ޒުވާނަކަށް ބިރުދައްކައިގެން އޭޓީއެމްއަކަށް ގެންގޮސް އޭނާގެ އެކައުންޓުގައި ހުރި ލާރިކޮޅު ދެމީހަކު ވެގެން ނަަގައިފިއެވެ.\nފުލުހުންގެ މީޑިއާ އޮފިޝަލް ވިދާޅުވީ، ޖަމާލުއްދީން ސްކޫލް ކައިރީގައި މިއަދު ހަވީރު ހުރި 18 އަހަރުގެ ފިރިހެނަކަށް ދެ މީހަކު ބިރުދައްކައިގެން، އޮލިމްޕަސް ކައިރީ ހުރި އޭޓީއެމްއަށް ގެންގޮސް އޭނާގެ އެކައުންްޓްގައި ހުރި 1700 ރުފިޔާ ފޭރިގަތް މައްސަލައެއް ބަލަމުން އަންނަ ކަމަށެވެ.\nއެ އޮފިޝަލް ވިދާޅުވިގޮތުގައި، އެ މައްސަލަ ފުލުހުންނަށް ހުށަހަޅާފައި ވަނީ 19:19 ހާއިރުއެވެ.\nފުލުހުން ވިދާޅުވީ، މި މައްސަލައާއި ގުޅިގެން މިހާތަނަށް މީހަކު ހައްޔަރުކޮށްފައިނުވާކަމަށެވެ.\nނަމަވެސް މި މައްސަލަ އިތުރަށް ތަހުގީގު ކުރަމުން އަންނަ ކަމަށްވެސް ފުލުހުން ވިދާޅުވިއެވެ.\nފަހަކަށް އައިސް ފޭރުމުގެ މައްސަލަތައް ވަނީ އިންތިހާއަށް އިތުރުވެފައެވެ.\nފާއިތުވި އަށެއްކަ މަސް ދުވަސް ތެރޭގައި މާލޭ މަގުމަތިން ވެސް އެތައް މިލިއަން ރުފިޔާއެއް އެކި ފަހަރުމަތިން ފޭރިފައިވެއެވެ. ނަމަވެސް އޭގެތެރެއިން ފުލުހުންނަށް ހޯދިފައި ވަނީ ވަރަށް މަދު އަދަދެއްގެ ފައިސާއެވެ. ގިނަ މައްސަލަތަކުގައި ބައިވެރިވާ މީހުން ވެސް ފުލުހުންނަކަށް ނުހޯދުނެވެ.\nއޮގަސްޓް 15, 2019 21:37\nއޮގަސްޓް 15, 2019 21:52\nއޮގަސްޓް 15, 2019 21:41\nއަދި މި މައްސަލަ އިތުރަށް ތަހުގީގު ކުރަމުން އަންނަ ކަމަށްވެސް ފުލުހުން ވިދާޅުވިއެވެ.\nއޮގަސްޓް 15, 2019 21:43\n19 19 ތިވާނީ އެމްޑީޕީގެ ގްރޫޕަކަށް ތިޔައީ އެޖެންޑާ 19ގެދަށުން ހިންގި ބޮޑުޖަރީމާއެއް ޖަޒީރާ ރައީސް ޒިންމާނަނަގަވަންޖެހޭނެ\nއޮގަސްޓް 15, 2019 22:18\nސޭމް އޯލްޑް؛ ޕޮލިސް ފެއިލް، ޕޮލިސް ކޮމިޝަނަރ ފެއިލް ،އިމްރާން ފެއިލް، އިބޫ ފެއިލް ، މަޖްލިސް ފެއިލް އެންޑް ފައިނަލީ ސަރުކާރު ފެއިލް.\nއޮގަސްޓް 15, 2019 22:19\nކަމެއް ގޯސްކޮށް ވެއްޖެޔާ އެމް ޑީ ޕީ ޒިންމާ ނަގަން ޖެހޭނެތަ..ކިހާ ދެރަކަމެއް މީ.. ސީދާ ަ އަންނި އާ އިބޫ އާއި ދެމީހުން ގެ ސަބަބުން ގައުމުގެ މަސްލަހަތު ގެއްލޭކަން ގަބޫލުވެސް ކުރަން. އަންނި މި ގައުމުން ބޭރުކުރަން ވީ ލާދީނީ ގަންޖާ..\nއޮގަސްޓް 16, 2019 00:12\n72 މިލިއަނަށް އެއްކޮށް އިތުރު ކޮށްލީ. ވަގު ސަރުކާރު. ފޭރޭ ސަރުކާރު. ބާޣީ ސަރުކާރު. ޓެރަރިސްޓު ސަރުކާރު. ބޮޑު މުސީބާތެއް.\nއޮގަސްޓް 16, 2019 01:16\nޠަޅާ ތިރި ެ. ޢަރުވާލަބަލަ\nއޮގަސްޓް 16, 2019 02:47\nފުލުހުންގެ ބޭނުމެއްނެތް އެއީބޭކާރު ބަޔެއް ވައްކަންކުރާމީހުން ފޭރޭމީހުން ރަތްޔަތުން ނިކުމެ ޖެހެނީފުޑާލަން އެނުންގޮތަކައް ހައްލެއްނެތް\nއޮގަސްޓް 16, 2019 05:43\nއޮގަސްޓް 16, 2019 07:40\nއެއްވެސް ބޭފުޅަކު ތަޅާ ވާހަކަ ނުދައްކާ އޭރުން ފުލުހުންނަށް ހިއްވަރު ލިބޭނެ އެއީ އެއްގޮތަކަށް ވެސް ކޮއްގެން ވާނެކަމެއްނޫން\nއޮގަސްޓް 16, 2019 07:44\nއެޖެންޑާ 19ގެ އެތެރެއިން ޖަލުގާތިބި ބޮޑެތިވަގުން މިތިބީ ރިށުރެއަށް ދޫކޮށްލާފާ.\nމިސަރުކާރެއް އާފަހުން މިރާއްޖެ ނާމާން ބިރުވެތަނަކަށް ވެއްޖެ.\nމިކަމަކުން ސަލާމަތެއް ވާކަށްވެސް ނެތް...


nan badhalu kuriyas ahan,na adhives e-ee padhmaavatee\nނަން ބަދަލު ކުރިއަސް، އަހަންނަށް އަދިވެސް ...\nސަންޖޭ ލީލާ ބަންސާލީގެ ފިލްމު “ޕަދުމާވަތު” ރިލީޒްކޮށްފައިވާއިރު، އެފިލްމަށް އަންނަނީ އެކަށީގެންވާ ތަރުހީބެއް ލިބެމުންނެވެ.\nގިނަ ބަޔަކު އަންނަނީ ފިލްމުގައި ކުޅަދާނަ އެކްޓްރެސް ދިޕިކާ ޕަދުކޯން ކުޅެފައިވާ ރޯލަށް ވަރަށް ބޮޑަށް ތައުރީފް ކުރަމުންނެވެ. އެގޮތުން ފިލްމުގައި އިންޑިއާގެ ރާނީ” ޕަދުމާވަތީ”ގެ ރޯލު ދިޕިކާ އަދާކޮށްދީފައިވަނީ ވަރަށް ފުރިހަމައަށް ކަމަށް ބުނެ ގިނަ ބަޔަކު ދިޕިކާއަށް ތައުރީފް ކޮށްފައިވެއެވެ.\nރާއްޖޭގެ ތާރީޚުގައި ފުރަތަމަ ޗެނެލް އަކުން އޮސްކާ އެވޯޑެއް ލައިވްކުރާ ގޮތަށް ހަމަޖެހިއްޖެއެވެ. އެގޮތުން އޮސްކާ އެވޯޑް ހަފްލާ ...\nހުޅުމާލޭގައި ރޭ ހިނގި ނުރައްކާތެރި އެކްސިޑެންޓެއްގައި ޒުވާނަކު ނިޔާވެއްޖެ އެވެ. ނިޔާވެފައިވަނީ މުހައްމަދު ޖަޒްލާން ނަމަކަށްކިޔާ ޒުވާނެކެވެ. މި ...\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، ޗީފް އޮފް ޑިފެންސް ފޯސްގެ މަގާމަށް ސިފައިންގެ ބްރިގޭޑިއާ ޖެނެރަލް އަބްދުﷲ ޝަމާލު ...\nއެމްޑީޕީ ރަށްވެހި ފަތިސް ކެމްޕެއިން ލޯންޗުކުރުން މިރޭ – ހުޅުމީދޫ ޖަލްސާ އަތޮޅުމަދަރުސާގައި\nހުޅުމީދޫގައި ބާއްވާ އެމްޑީޕީ ރަށްވެހި ފަތިސް ކެމްޕެއިން ލޯންޗުކުރުމުގެ ޖަލްސާ މިރޭ 8:45 އަތޮޅުމަދަރުސާގައި ބޭއްވޭނެއެވެ. ހުޅުމީދޫގައި ބާއްވާ ...


ހިކެން ބޭނުންތަ؟ މިއޮތީ ކުރެވިދާނެ5ކަމެއް. – Faanooz\nހިކެން ބޭނުންތަ؟ މިއޮތީ ކުރެވިދާނެ5ކަމެއް.\nOctober 11, 2018 | އަޙުމަދު އަނަސް\nގިނައީ ހިކެން ބޭނުންވާ މީހުނެވެ. އެހެން ނަމަވެސް ނުހިިކިގެނަ ގިނަބަޔަކު ތިބީ ގޮތް ހުސްވެފައެވެ. މިއޮތީވެސް ހިކެން ބޭނުންވާ މީހުނަށް ކުރެވިދާނެ ބައެއް ކަންތަކެވެ.\nކެއުމުގައި ގަޑިއަށް ސަމާލުވުން\nހިކެން މަސައްކަތްކުރާ އެންމެ ގިނަ ބަޔަކަށް ގޯހަކީ ގަޑިން ގަޑިއަށް ނުކެވުމެވެ. ޙަޤީގަތުގައި ތިމާއަކީ ހިކެން މަސައްކަތްކުރާ މީހެއްނަމަ އެންމެ ގަޑިއެއްވެސް ވައްޓާނުލާ ކެއުމަކީ މުހިންމު ކަމެކެވެ. މިސާލަކަށް ހެނދުނު ސައި ނުބޯނަމަ “ކޮންސެންޓްރޭޝަން” ދަށަށްދެއެވެ. ނަތީޖާއެއްގެ ގޮތުން ސަރުބީ ވިރުމުގެ ރޭޓު ދަށަށްދެއެވެ. އަދި ހަމައެހެންމެ ހެނދުނުގެ ނާސްތާ ނުކައި ދޫކޮށްލާމީހުނަށް ހިތުގެ ބަލިތައްޖެހުމުގެ ފުރުސަތު ބޮޑެވެ.\nގިނަފަހަރު މަދު އެތިކޮޅެއް ކެއުން\nގިނަފަހަރުތަކަކަށް ބަހަލައިގެން ކެއުމަކީ ހިކެން ބޭނުންވާމީހާ ކުރަން މުހިންމު ކަމެކެވެ. އެހެން ނަމަވެސް މި ދައްކަނީކީ “ގިއްކިޔާފަ” ކެއުމުގެ ވާހަކައެއް ނޫނެވެ. މިއިން ކޮންމެ ފަހަރަކުވެސް ކާނީ މަދުއެތިކޮޅެވެ. މިސާލަކަށް ހެނދުނު ހޭލުމަށްފަހު އެންމެ ފުރަތަމަ ހެނދުނުގެ ނާސްތާއައިގެން ކުރިޔަށްދާނީއެވެ. އެއަށްފަހު ގާތްގަނޑަކަށް 10 ޖަހާއިރު އަނެއްކާވެސް ކޮންމެވެސް ލުއި އެއްޗެއް ކާލާނީއެވެ. އެއަށްފަހު ދެންކާނީ މެންދުރުގެ ކެއުމެވެ. އަނެކާ މެންދުރުން އަނބުރާ3ޖަހާކަންހާއިރު ލުއި ކާނާއެއް (މިސާލަކަށް އޮރެންޖެއް، އާފަލެއް) ކެވިދާނެއެވެ. ދެން އަނެއްކާވެސް ކަނީ ރޭގަނޑުގެ ކެއުމެވެ.\nފަސޭހައިން ބަނޑުގައި ފުރޭ އެއްޗެހި ކެއުން\nމިގޮތަށް ދުވާލަކު މިހާގިނައިން ކާއިރު ކުރެވިގާނެ މޮޅު ކަމެއް އެބައޮތެވެ. އެއީ ފަސޭހައިން ބަނޑުގައި ފުރޭ އެއްޗެހި ކެއުމެވެ. ފަސޭހައިން ބަނޑު ފުރާލެވޭ އެއްޗެހީގެ ތެރޭގައި އަލުވި، ކުކުޅު ބިސް، ޕާސްތާ، އޮރެންޖު، ބީންސް، ސެލެޑު، އެވަކާޑޯ އަދި ބަދަނުގެ ބާވަތްތައް ހިމެނެއެވެ. މިފަދަ އެއްޗެި ކާނަމަ ހަށިގަނޑުގައިހުންނަ ކެލޮރީ މަދުވެއެވެ.\nތައްޔާރީ ކާނާއާއި ދުރުވުން\nއަހަރެމެން އެންމެންނަކީވެސް ޙަޤީގަތުގައި ވަރަށް ކަންނެތް މީހުންނެވެ. އޮފީހުގައި ނުވަތަ މަސައްކަތުގައި އުޅެމުން ކައިރި ފިހާރައަކުން ނުވަތަ ކެންޓީނަކުން އެއްޗެއް ގަނެލަނީއެވެ. ބަލާލުމެއްނެތި ކެވޭ މިފަދަ އެއްޗެހީގެ ސަބަބުން ހަށިގަނޑު އިތުރަށް ފަލަވެއެވެ.\nކެއުމާއި ކަސްރަތުކުރުމާއި ގުޅުވާލުން\nއާނއެކެވެ! މިދައްކަނީ ހަމަ ކަސްރަތުގެ ވާހަކައެވެ. ކަސްރަތުކުރަން ވާނީ މަޖުބޫރުވެގެން ކުރާ ކަމެއްގެ ގޮތުގައެއް ނޫނެވެ. ތިމާކުރާހިތުން ކުރާކަމަކަށް ހަދަން އެބަޖެހެއެވެ. މުޖުބޫރުވެގެން ކުރާ މިފަދަ ކަންކަމުން ނިކުންނާނީ ނާޖާއީޒު ފައިދާއެވެ. މިފަދަ ކުޑަކަމަކުންވެސް ބޮޑު ގެއްލުމެއް ލިބިދާނެއެވެ. ކަސްރަތުކުރުމަކީ ހަމައެކަނި ޖިމްއަށޤ ދިޔުމެއް ނޫނެވެ. ނުވަތަ ދެއިރު ދެދަޅައަށް ޖޮގިންގއަށް ދިޔުމެއްވެސް ނޫނެވެ. ލިބޭ ހުސްވަގުތުތަކުގައި ގޭތެރޭގައި ހިނގާލުން ނުވަތަ ސިޓްއަޕްސް ހަދާލުމަކީވެސް ހަމަ ކަސްރަތުކުރުމެވެ.


Medianet Multi-Screen adhi MSTV VOD ah "Maamui"\nމާމުއި ފިލްމުގެ ޕޯސްޓަރެއް\nމީޑީއާނެޓް މަލްޓި ސްކްރީން އަދި އެމްއެސްޓީވީ ވީއޯޑީގައި ދިވެހި ފިލްމް "މާމުއި" ދައްކަން ތައްޔާރުވެއްޖެ އެވެ.\nމި ފިލްމު މަލްޓި ސްކްރީން އަދި އެމްއެސް ޓީވީ ވީއޯޑީ އަށް ރިލީޒްކުރާނީ މާދަމާ އެވެ.\nމާމުއި އަކީ 2019 ވަނަ އަހަރު ރިލީޒްކުރި ފިލްމެކެވެ. ޑާކްރެއިން އެންޓެޓެއިންމެންޓްގެ މި ފިލްމު ޕްރޮޑިއުސްކޮށްފައި ވަނީ މުހައްމަދު އަލީ އަދި އައިޝަތު ފުއާދު ތައުފީގް އެވެ. މިއީ ޝީލާ ނަޖީބް، މުހައްމަދު ޖުމައްޔިލް، މަރިޔަމް އައްޒަ، މުހައްމަދު ފައިސަލް، މަރިޔަމް މަޖުދާ، އިސްމާއިލް ޖުމައިހު އަދި ނުޒުހަތު ޝުއައިބް ފެނިގެންދާ ފިލްމެކެވެ.\nމަލްޓިސްކްރީން ބޭނުންކޮށްގެން މާމުއި އަދި މިނޫންވެސް ގިނަ ފިލްމް، ޝޯތައް އަދި ޓީވީ ޗެނަލްތައް ފޯން، ލެޕްޓޮޕް ނުވަތަ ޓެބްލެޓް މެދުވެރިކޮށް ބަލާލެވޭނެ އެވެ.\nއަދި އެމްއެސްޓީވީ އެޕްލިކޭޝަން ބޭނުންކޮށްގެން މިހާރު އަލްޓްރާ ހައި ޑެފިނިޝަން އެންޑްްރޮއިޑް ޓީވީ ބޭނުން ކުރާ ފަރާތްތަކަށް ޑީކޯޑަރާއި ނުލާ ޓީވީ މެދުވެރިކޮށް ޗެނަލްތަކާއި ވީޑިއޯތައް ބެލޭގޮތްވެސް މީޑިއާނެޓުން ވަނީ ތައާރަފްކޮށްފަ އެވެ.\nއެޕަލްގެ އެޕްސްޓޯ އަދި އެންޑްރޮއިޑް ޕްލޭސްޓޯ މެދުވެރިކޮށް މީޑިއާނެޓުގެ މަލްޓިސްކްރީން އެޕްލިކޭޝަން ޑައުންލޯޑް ކޮށްގެން "މާމުއި" ބަލައިލެވޭނެ އެވެ. ނޫނީ މީޑިއާނެޓްގެ ވެބްސައިޓަށް ޒިޔާރަތް ކޮށްގެން މި އެޕްލިކޭޝަން ޑައުންލޯޑު ކޮށްލެވޭނެ އެވެ.\nއެމްއެސްޓީވީ ބޭނުންކުރުމަށް ވެބްސައިޓް މެދުވެރިކޮށް ރަޖިސްޓްރީ ކުރެވޭނެ އެވެެ.\nމަލްޓިސްކްރީން ނުވަތަ އެމްއެސްޓީވީއަށް ސަބްސްކްރައިބް ކުރުމަށް ޒިޔާރަތްކުރައްވާށެވެ. މީޑިޔާނެޓުގެ ފްރަންޓް އޮފިސް މެދުވެރިކޮށް އަދި އޮފިޝަލް ބިޒްނަސް ޕާޓްނާއެއް މެދުވެރިކޮށްވެސް ސަބސްކްރައިބް ކުރެވޭނެ އެވެ.\nމީޑިއާނެޓް ޑާކް ރެއިން\nއެންމެ ހިނގަނީ "ރޫމީ އާ ޖަންނަތު"\n"ރޫމީ އާ ޖަންނަތު" ފުރަތަމަ އެޕިސޯޑް މިހާރު ހިލޭ ބަލާލެވޭނެ\n"ރޫމީ އާ ޖަންނަތު" ޖެނުއަރީ އެކެއްގައި ދައްކަން ފަށަނީ


ފުވައްމުލަކު ސާފިން ޕޮއިންޓް ތަރައްގީ ކުރަނީMikal News\n25 ޖެނުއަރީ 2020 ( ހޮނިހިރު )\nފުވައްމުލަކު ސާފިން ޕޮއިންޓް ތަރައްގީ ކުރަނީ\n4 ޖުލައި 2019, 9:43 |\nފުވައްމުލަކު ސާފިން ޕޮއިންޓް ތަރައްގީ ކުރުމަށް ނިންމާފައިވާ ޒުވާންނާއި ގުޅޭ ވަޒީރު އަހުމަދު މަހުލޫފު ވިދާޅުވެއްޖެއެވެ. ފުވައްމުލަކު އިތުރުން އިތުރު ފަސް ރަށަކުންވެސް ސާފިން ހާއްސަ ސްޕޮޓްތައް ފާހަގަކޮށް ތަރައްގީކޮށް ރާއްޖޭގެ ބައެއް ސަރަހައްދުތަކަށް ސާފިން ފުޅާ ކުރައްވާނެ ކަމަށް ވެސް ޒުވާނުންނާއި ކުޅިވަރާއި ބެހޭ ވަޒީރު އަހްމަދު މަހްލޫފް ވިދާޅުވިއެވެ.\nސާފިން އެސޯސިއޭޝަން އޮފް މޯލްޑިވްސްއާ ގުޅިގެން ޒުވާނުންނާއި ކުޅިވަރާއި ބެހޭ ވުޒާރާއިން ތަރައްގީ ކުރުމަށް ނިންމާފައިވަނީ ނ. ޅޮހި، މ. މުލައް، ލ. މާބައިދޫ، ގދ. ވާދޫ ގދ. ގައްދޫ އަދި ފުވައްމުލަކުގެ ސާފިން ޕޮއިންޓްތަކެވެ.\nސާފިން ޕޮއިންޓްތައް ތަރައްގީކުރުމުގެ މަސައްކަތުގެ ތެރޭގައި ހިމެނެނީ، ހަޓުތަކާއި، ސާފިން ބޮޑު ބަހައްޓާ ރެކުތަކާއި ސާފުރުން މަޑުކޮށް ކޮށްލުމަށް ހަދާ ތަންތަންވެސް ހިމެނޭ ކަމަށް ޔޫތު މިނިސްޓްރީގެ އޮފިޝަލަކު ވިދާޅުވިއެވެ.\nބިދޭސިން ގަވާއިދަށް ފެއްތުމުގެ މަސައްކަތް ފުވައްމުލައް ސިޓީގައި\nއަންހެނުންނަށް ޚާއްސަކޮށްގެން އެއްގަމު އުޅަނދު އޮޕަރޭޓްކުރަން ދަސްކުރުމާއި ވަޒީފާގެ ފުރުސަތު އެމްޕީއެލް އިން\nފުވައްމުލައް ސިޓީ ހިމެނޭ ސަރަހައްދުން ކަނޑުގެ ދިރާސާއެއް ހަދަނީ\nދީނީ ހަރުކަށި ފިކުރުގެ މީހަކު ގާނޫނާއި ޚިލާފަށް ކުޑަ އަންހެން ކުއްޖަކު ގެންގުޅުނު މައްސަލައެއްގައި ހައްޔަރުކޮށްފި\nޔޫއެންޑީޕީގެ ‘ހިލޭ އެހީގެ’ ކުދި ޕްރޮޖެކްޓްތަކާއި ގުޅޭ ގޮތުން ފުވައްމުލައް ސިޓީ ކައުންސިލާއި ބައްދަލުކޮށްފި


Arshadh: Umurun Ehme Hagu Azza Ge Ehme Bodu Eh Supporter - Vaguthu\nއަރުޝަދު: އުމުރުން އެންމެ ހަގު އައްޒަގެ އެންމެ ބޮޑު އެއް ސަޕޯޓަރު\nމަޝްހޫރް ފިލްމީ ތަރިންގެ ތެރެއިން ތަރިއަކާ ޕާސަނަލީ ދިމާވެ ވާހަކަ ދައްކާ "ގާތް" އެކުވެރިކަން ބޭއްވުމަކީ ކޮންމެ ކޮންމެ މީހަކަށް ލިބޭނެ ފުރުސަތެއް ނޫނެވެ. އެމީހުންގެ ކިތަންމެ ގާތް ފޭނަކަށްވެސް މިއީ ވަރަށް މަދު ފަހަރަކު ނޫނީ ނުވާނެ ކަމެކެވެ. އެކަމަކު މިފަހަރު މިއޮތީ ވަރަށް ނަސީބުވެރި ކުއްޖެއްގެ ވާހަކައެވެ.\nރާއްޖޭގެ އެންމެ ޑިމާންޑިން ފިލްމީ ތަރި މަރިޔަމް އައްޒަގެ ފޭނެއް ކަމުގައިވާ އިބްރާހިމް އަރްޝަދް އައްޒަ އާއި ޕާސަނަލީ ދިމާވެ އަދި އެންމެ ޚާއްސަ ކަމަކަށް އައްޒަގެ އުފަންދުވަހު ފޭނެއްގެ ފަރާތުން ދެވޭނެ އެންމެ ޚާއްސަ ހަދިޔާ ދިނުމުގެ ފަޚްރު ހޯދީއެވެ. މިއީ އައްޒަގެ ފޭނުންގެ ތެރެއިން މިފަދަ ގާތް ކަމެއް އޮތް އުމުރުން ހަގު ފޭނަށް ވުން ވެސް އެކަށީގެންވެއެވެ. މި އަހަރުގެ އޯލެވްލް އިމްތިހާނުގައި ބަިއވެރިވާ މުހްޔިއްދީން ސްކޫލްގެ ގްރޭޑް 10 ގެ ދަރިވަރެކެވެ.\nއައްޒަ އާއިއެކު އަރުޝަދު އެންމެ ފުރަތަމަ ނެގި ފޮޓޯ\nދާދިފަހުން އައްޒަ އިންސްޓަގްރާމްގައި ވަނީ އަރުޝަދުގެ ފަރާތުން އޭނާއަށް ލިބުނު "ހަދިޔާ" އާއިއެކު އޭނާ އަދި އަރުޝަދު ނަގާފައިވާ ޕޮޓޯއެއް އާންމުކޮށްފައެވެ. ނަމަވެސް އެއީ އިހައްދުވަހުގެ ފޮޓޯއެއް ނޫނެވެ. އެއީ މި އަހަރު އައްޒަގެ އުފަންދުވަހާއި ގުޅިގެން އައްޒައަށް ލިބުނު "އެންމެ ސަޅި" ހަދިޔާ ތަކުގެ ތެރެއިން ހަދިޔާ އާއެކު ނަގާފައިވާ ފޮޓޯއެކެވެ.\nއަރުޝަދު އައްޒައަށް ހަދިޔާ ކުރި ކުރެހުން\nއުފަންދުވަހެއްގެ ހަދިޔާއެއްގެ ގޮތުން އައްޒައަށް އަރުޝަދު ދީފައިވަނީ އޭނާއާއި އައްޒަ ނަގާފައިވާ ސެލްފީއެއްގެ ކުރެހުމެކެވެ. އަރުޝަދުގެ އަމިއްލަ ކުރެހުމެއް ނޫނަސް، އޭނާ ބޭނުންވީ އޭނާ އާއި އައްޒަގެ ސެލްފީގެ ކުރެހުމެއް އުފަންދުވަހުގެ ހަދިޔާގެ ގޮތުގައި ދޭށެވެ.\nއަބަދުވެސް އައްޒައަށް އެންމެ ސަޕޯޓްކުރާ އަރުޝަދު "ވަގުތު" އާ ވާހަކަ ދައްކަމުން ބުނީ އެއީ މިދިޔަ އަހަރު އޮގަސްޓް ހިސާބުގައި އައްޒައާއިއެކު ނެގި ސެލްފީ އެއް ކަމަށެވެ.\n"ފުރަތަމަ އަސްލު އައްޒަ އާއި ދިމާވީ ވިލިނގިލި އޭޓީއެމް އިން. އެއީ މިދިޔަ އަހަރުގެ އޮގަސްޓް ހިސާބުގަ. އޭރު ފުރެންޑެއް ނުވާނެ. ދެން އައްޒަ ކައިރީ ބުނެގެން ސެލްފީ އެއް ނަގާފަ އިންސްޓަގްރާމް އަށް ލީމަ އައްޒަ އިނީ އެޔަށް ކޮމެންޓް ކޮށްފަ. ދެން ފަހުން ސްނެޕްޗެޓުން އެޑް ކޮށްގެން ސްނެޕުން ވާހަކަ ދެއްކަން ފެށީ. އޭގެފަހުން ދެން އަނެއްކާވެސް އައްޒައާ ދިމާވީ މި އަހަރުގެ ޖެނުއަރީ ފެބުރުއަރީ ހާ ތާނގައި." ފުރަތަމަ އައްޒަ އާއި ބައްދަލުވި ގޮތް ކިޔައިދެމުން އަރުޝަދު ބުނެފައިވެއެވެ.\nއައްޒަ އާއި ވާހަކަ ދައްކަން ފެށިފަހުން ނެގި ފޮޓޯ\nއައްޒައަށް އުފަންދުވަހުގެ ހަދިޔާ ދިނުމަށްވެސް އަރުޝަދު ބޭނުން ކުރީ ވަރަށް ތަފާތު އުކުޅެކެވެ. އެ ދުވަހު އެހެން މީހެއްގެ އެހީތެރިކަމާ އެކު ވަކި ތަނަކަށް ގެނެސް އައްޒަ "ސަޕްރައިޒް" ކޮށްލީއެވެ.\n"އެހެން މީހަކު ކައިރީ ބުނެގެން އަރުޝަދު ބުނި ތާކަށް އައްޒަ ގެނައީ. އައްޒަ ހުރީ ވަރަށް އުފާވެފަ" އެ ދުވަހުގެ ހަނދާންތައް އައު ކުރަމުން އަރުޝަދު ބުންޏެވެ.\nއެފަދަ ހަދިޔާއެއް ފޭނެއްގެ ފަރާތުން ލިބުމުން އުފާވެފައި ހުރި އައްޒަ އޭނާގެ އިހްސާސްތައް "ވަގުތު" އާ ހިއްސާ ކުރަމުން ބުނީ އެ ގޮތަށް ކުއްޖަކު އަމިއްލައަށް އެހާ އެފޯޓް ލައިގެން އެހާ ހާއްސަ ގިފްޓެއް އުފަންދުވަހު ދިނުމުން ވަރަށް އުފާވި ކަމަށެވެ.\n"އެންމެ ސްޕެޝަލް ގިފްޓް ތަކުގެ ތެރެއިން އެއް ގިފްޓް އެއީ އަސްލު. އައްޒަގެ ހުރިހާ ކަމެއް ބަލާ، ފޮލޯ ކުރާ ވަރަށް ލޯބި ކުއްޖެއް އަރުޝަދް އަކީ." އައްޒަ ބުންޏެވެ.\nއައްޒަ އިތުރަށް ބުނީ މިއީ އުފަންދުވަހެއްގައި ފޭނެއްގެ ފަރާތުން އޭނާ އަށް ލިބުނު ދެވަނަ ކުރެހުން ކަމަށެވެ.\nއަރުޝަދުގެ ނަން ކާޑުކޮޅުގައި ވެސް އައްޒަގެ ފޮޓޯ\nއަރުޝަދު ވަނީ އިތުރު އުފާވެރި ޚަބަރެއްވެސް ދީފައެވެ. އެއީ އައްޒަގެ ކުރިއަށް އޮތް އުފަންދުވަހުވެސް އޭނާއަށް އިތުރު ސަޕްރައިޒްއެއް ދޭނެ ކަމުގެ ޚަބަރެވެ. ގައިމުވެސް މިހާ ކުޑަ ފޭނަކު އައްޒަ ފަދަ މަޝްހޫރް ފަރާތެއް ދެކެ ލޯބިވާނީ މިހާވަރަކަށެވެ.\nއެހެންކަމުން، އަރުޝަދު އުމުރުން ހަގު ނަމަވެސް އޭނާ އައްޒަ ދެކެ ވާ ލޯބި ކުޑައެއް ނޫންތާއެވެ.\nސެޕްޓެމްބަރު 25, 2018 11:11\nމަވެސް އައްޒަ ދެކެ ލޯބިވަން... އެކަމަކު އަހަރެން ބުނިތަނަކަށް އައްޒަ ނައި..\nސެޕްޓެމްބަރު 25, 2018 11:47\nނޫން ނުވާނެ ތިހެނެއް ދޯ އައްޒާ.\nސެޕްޓެމްބަރު 25, 2018 12:06\nޗީޗީ....ދެން އުޅޭ ގޮތެއް ލޮލް\nސެޕްޓެމްބަރު 25, 2018 19:36\nނޮވެމްބަރު 9, 2018 19:15\nޕްލޭޒް އޯ ހަހަ މޮޔައިން\nސެޕްޓެމްބަރު 25, 2018 12:51\nއައްޒަ އަހަރެން ބުނީމަވެސް ނައި\nސެޕްޓެމްބަރު 25, 2018 14:23\nއައްޒަ އާދެބަލަ ޕުލީޒް\nސެޕްޓެމްބަރު 25, 2018 14:46\nއައްޒަ މަ ބޭނުން ސެލްފީ އެށް......އުލިގަމު ތޮށި ކޮޅަށް އައުން އެދެން.\nސެޕްޓެމްބަރު 25, 2018 14:53\nއައްޒަ ލައިކްސް ދެމް ޔަންގް\nސެޕްޓެމްބަރު 25, 2018 15:01\nއުސްވާ ކިޔާ އަންހެން ކުއްޖެއް އައްޒަ ދެކެ ވަރަށް ލޯބިވޭ\nސެޕްޓެމްބަރު 25, 2018 16:07\nއުޅޭ ވައްތަރުދެން ލަދުން ބޯހަލާކު ތީ މުޅިން ހަމަ ސޮރެއްހެނެއް ހިއެއްނުވޭ ހަމަ އެހާވަރު ވާންޖެހޭތަ\nސެޕްޓެމްބަރު 25, 2018 17:42\nނޫނޭ އެސޮރު ހަމަ. ބައެއް މީހުން މަޝްހޫރުވާން ކުރާނެ ނުކުރާނެ ކަމެއް ނޭނގިގެން ތެޅޭ ވައްތަރު.\nސެޕްޓެމްބަރު 25, 2018 17:59\nމިއީ ޢިޝްޤީލޯބި ފިޔަވައި ދެވަނަ އެއްޗެއްނޫން. މަށަށްވެސް އެއުމުރުގައި އެންމެ ފުރަތަމަ ލޯބިވެވުނީ މަށަށްވުރެ ހަތްއަހަރު ދޮށީ އަންހެނަކުދެކެ. އޭނަގެ ދަރިންވެސްތިބި. އެކަމަކު ދެމީހުންތިބީ އެކަކު އަނެކަކާ ހެދި މޮޔަވެފަ. ބައްދަލު ކުރާކަށް ފަތިހެއް ދަންވަރެއްނޯވޭ. މަށަށް ކުރެވުނު ތަޖްރިބާއަށް ބަލާއިރު މިނޫންގޮތަކަށް މިކަމެއް ނުވާނެ. މިސޮރެކޭ އެއްގޮތަށް ގެންގުޅޭ ކޮންމެ އެއްޗެއްގަވެސް އޭނަގެ ހަނދާން އާވާނެ ކޮންމެވެސް އެއްޗެއް ހަރުކޮށްފަ ހުންނާނެ.\nސެޕްޓެމްބަރު 25, 2018 22:48\nސެޕްޓެމްބަރު 26, 2018 12:51\nބަލަ ބަލާބެލުމަށް އެސޮރަށްވުރެ އައްޒަ ލަކަމަށް ދައްކަ އެ ނިމުނީނު ދޯ އަރްޝަދު\nސެޕްޓެމްބަރު 26, 2018 12:53\nއެއީ ހަގީގީލޯބި ދެން އިތުރު ވާހަކަ ނުދައްކާ\nސެޕްޓެމްބަރު 26, 2018 12:54\nއަހަރެން އެއްރޭ ބުނިން އައްޒަ ގާތު ބީޗަށް ގޮސްލަން ނައި\nސެޕްޓެމްބަރު 26, 2018 13:04\nތިޔޮއް އައްޒައެއްދޯ މަށަށް މަށަށް!\nސެޕްޓެމްބަރު 28, 2018 19:41\nސެޕްޓެމްބަރު 30, 2018 13:50\nދެން އެސޮރާ އިންނަންވީނު ހުސްކޮށް ހުރިއްޔާ ރީތިކޮށް އުޅެން


Aura Kashfu Kurumaky Haraam Kameh, Thaubaa Vaanjeheyne: Sheikh Zaidh އައުރަ ކަޝްފުކުރުމަކީ ހަރާމްކަމެއް، ތައުބާ ވާންޖެހޭނެ: ޝެއިޚް ޒައިދު – Huvadhoo News Aura Kashfu Kurumaky Haraam Kameh, Thaubaa Vaanjeheyne: Sheikh Zaidh Huvadhoo News\nއައުރަ ކަޝްފުކުރުމަކީ ހަރާމްކަމެއް، ތައުބާ ވާންޖެހޭނެ: ޝެއިޚް ޒައިދު\nއަންހެނާގެ އަދި ފިރިހެނާގެ އައުރަ ޒަރޫރީ ހާލަތެއްގައި މެނުވީ ކަޝްފުކުރުމަކީ ޚަރާމް ކަމެއް ކަމަށާއި އައުރަ ނިވާކުރަން ޖެހޭނެ ވިދާޅުވެ ވިދާޅުވެ ދީނީ ޢިލްމުވެރިޔާ ޝެއިޚް ޢަލީ ޒައިދު ނަސޭޙަތް ދެއްވައިފިއެވެ.\nޝެއިޚް ޒައިދު ރޭ ކުރެއްވި ޓްވީޓެއްގައި ވިދާޅުވެފައި ވަނީ ވަރަށް ބޮޑު ޒަރޫރީ ހާލަތެއްގައި މެނުވީ އައުރަ ކަޝްފުކުރުމަކީ އިސްލާމްދީނުގައި ހަރާމް ކަމެއް ކަމަށާއި އަދި އެކަން ކުރާ މީހާ ތައުބާވާންޖެހޭ ކަމެއް ކަމަށެވެ.\nވަރަށް ބޮޑު ޟަރޫރީ ޙާލަތެއްގައި މެނުވީ އިސްލާމްދީނުގައި ޢައުރަ ކަޝްފު ކުރުމަކީ ޙަރާމްކަމެއް! އެއީ އެކަންކުރާ މީހާ ފާފަވެރިވާނޭ ކަމެއް! އަދި ތައުބާވާންޖެހޭނޭ ކަމެއް!\n— Ali Zaid (@alizaid1000) October 5, 2021\nޝެއިޚް ޒައިދު މިފަދައިން ނަސޭޙަތްތެރިވީ ކޮން ސަބަބަކާ ހެދި ކަމެއް ސީދާ ވިދާޅުވެފައެއް ނުވެއެވެ.\nއައުރަ ނިވާކުރުމާއި ބެހޭގޮތުން ޝެއިޚް ނަސޭހަތްތެރިވެފައިވާއިރު އިއްޔެ ރައްޔިތުންގެ މަޖުލީހުގެ ހިތަދޫ ދެކުނު ދާއިރާގެ މެމްބަރ ނާޒިލް ވަނީ މަޖިލިސްތެރޭގައި އޭނަގެ އައުރަ ފާޅުކޮށްފައެވެ. ހިތަދޫ ދެކުނު ދާއިރާގެ އެމްޑީޕީ މެންބަރު އިބްރާހީމް ނާޒިލް، ހިތަދޫ އުތުރު ދާއިރާގެ އެމްޑީޕީ މެންބަރު މުހައްމަދު އަސްލަމަށް، ޖިންސީ ފުރައްސާރައަކަށް ވާ ފަދަ އަމަލެއް ކުރިކަމުގެ މައްސަލައެއް ވަނީ ފެންމަތިވެފައެވެ.\nއެނގިފައިވާ ގޮތުގައި، އެމްޑީޕީގެ އެތެރޭގެ އިންތިހާބުގައި އުފެދުނު ހިޔާލުތަފާތުވުމަކާ ގުޅިގެން އަސްލަމަށް ރުޅިވެރިކަން ދެއްކުމުގެ ގޮތުން މެންބަރު ނާޒިލް އޭނަގެ އައުރަ ދައްކާފައިވެއެވެ. އެހެންކަމުން މިމައްސަލަ ބަލައިދިނުމަށް އެދި މިހާރުވަނީ ސެކްރެޓޭރިއަޓަށް ހުށަހަޅާފައެވެ.


AFC Cup gai vaadha kurumah Maziya, India ah furaifi - One Online\n13 މެއި 2022، އޭއެފްސީ ކަޕްގައި ވާދަކުރުމަށް މާޒިޔާ، އިންޑިއާގެ ކަލްކަތާއަށް ފުރުން -- ފޮޓޯ/ މާޒިޔާ\nއޭއެފްސީ ކަޕުގައި ވާދަކުރުމަށް މާޒިޔާ, އިންޑިއާއަށް ފުރައިފި\nއޭއެފްސީ ކަޕުގައި ވާދަކުރުމަށް މާޒިޔާ ސްޕޯޓްސް އެންޑް ރެކްރިއޭޝަން ކްލަބު, އިންޑިއާއަށް ފުރައިފިއެވެ.\nއެ މުބާރާތުގައި ވާދަކުރުމަށް ރާއްޖޭގެ މާޒިޔާ, އިންޑިއާގެ ކަލްކަތާއަށް ފުރާފައިވަނީ މިއަދު ހެނދުނުގެ ވަގުތެއްގައެވެ.\nމާޒިޔާ އިން އޭއެފްސީ ކަޕުގައި ވާދަކުރާނީ ދެކުނު އޭޝިއާގެ ގްރޫޕުގައެވެ. އެ ގްރޫޕުގައި މާޒިޔާ ވާދަކުރަން ޖެހޭނީ އިންޑިއާގެ އައި ލީގުގެ ޗެމްޕިއަން ގޯކުލަމް ކެރެލާ އާއި އިންޑިއާގެ އޭޓީކޭ މޯހަން ބަގާން އަދި ބަންގުލަދޭޝްގެ ބަޝުންދަރާ ކިންގްސްއެވެ. އެ ގްރޫޕުގެ މެޗުތައް ކުޅުމަށް ހަމަޖެހިފައިވަނީ ކަލްކަތާގައެވެ.\nމިއީ ދިވެހި ޕްރިމިއާ ލީގުގައި ރަނގަޅު ނަތީޖާތަކެއް ނެރެމުން އަންނަ މާޒިޔާ އިން އޭއެފްސީ ކަޕުގައި ވާދަކުރާ ހަތްވަނަ ފަހަރެވެ. އެ މުބާރާތުގައި މާޒިޔާއަށް އަދި ގްރޫޕު ސްޓޭޖު ފަހަނަ އަޅައި ދެވިފައެއް ނުވެއެވެ. އެޓީމަށް އެންމެ ރަނގަޅު ނަތީޖާއެއް ހޯދިފައިވަނީ 2017 ވަނަ އަހަރުގެ މުބާރާތުގައެވެ. އެފަހަރު މާޒިޔާ އިން ވަނީ ގްރޫޕުގެ ދެވަނަ ހޯދައިފައެވެ. ނަމަވެސް މުބާރާތުގެ ފޯމެޓު އޮންނަ ގޮތުން އިންޓަ ޒޯން ޕްލޭ އޮފް ސެމީ ފައިނަލަށް ދަނީ ހަމައެކަނި ގްރޫޕުގެ އެއްވަނަ ހޯދާ ޓީމެވެ.\nމިފަހަރުގެ މުބާރާތުގެ ގްރޫޕު ސްޓޭޖަށް ކޮލިފައިވުމުގެ ފުރުސަތު ރާއްޖޭގެ ކްލަބު ވެލެންސިއާއަށް ވެސް އޮތެވެ. ޕްލިމިނަރީ ކޮލިފިކޭޝަން ބުރުގައި ވެލެންސިއާއިން ގައުމީ ފުޓުބޯޅަ ދަނޑުގައި ކުޅުނު ކޮލިފިކޭޝަން ފުރަތަމަ މެޗުގައި ބޫޓާންގެ ޕަރޯ އެފްސީގެ މައްޗަށް 2-1 އިން ކުރި ހޯދައިގެން ދެވަނަ މެޗަކަށް ފުރުސަތު ހޯދި ނަމަވެސް، ޑާކާ އަބަހާނީއާ ދެކޮޅަށް ބަންގުލަދޭޝްގައި ކުޅެން އޮތް މެޗަށް އެ ކްލަބަށް ފުރިފައެއް ނުވެއެވެ.\nވެލެންސިއާއަށް ނުފުރުނީ ފައިސާގެ ހާލަތު ގޯސްވެ، ކްލަބު ފުރުމަށް ގިނަ ކަންތައްތަކެއް ހަމަނުޖެއްސިގެންނެވެ. ވެލެންސިއާއިން މުބާރާތުން ވަކިވުމުން ޑާކާ އަބަހާނީއަށް އެ މެޗު ލިބިފައިވާ އިރު، ވެލެންސިއާއަށް އެޅި ވަކި ފިޔަވަޅެއް އަދި އަންގައިފައެއް ނުވެއެވެ.\nގުޅޭ ޓެގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު އޭއެފްސީ ކަޕް\nމާޒިޔާ ހިމެނޭ އޭއެފްސީ ކަޕް ގްރޫޕުގެ ފަހު ޖާގަ އޭޓީކޭ މޯހަން ބަގާންއަށް


Lanka ge quarantine usoolah badhalu genesfai vaathee dhivehin samaaluvumah edhefi\nލަންކާގެ ކަރަންޓީން އުސޫލަށް ބަދަލު ގެނެސްފައި ވާތީ ދިވެހިން ސަމާލުވާން އެދެފި\nއަވައްޓެރި ލަންކާގެ ކަރަންޓީނު އުސޫލަށް ބަދަލު ގެނެސްފައި ވާތީ އެ ގައުމަށް ދަތުރު ކުރާ ދިވެހިން ސަމާލުވުމަށް ފޮރިން މިނިސްޓްރީއިން އެދެފި އެވެ.\nގައުމުގެ ސަރުކާރުން މިހާރު ނިންމާފައި ވަނީ އެގައުމަށް ދަތުރު ކުރާ ހުރިހާ އެންމެން 14 ދުވަހަށް ކަރަންޓީނު ކުރާށެވެ. އޭގެ ތެރޭގައި ވެކްސިން ދެ ޑޯޒް ހަމަކޮށްފައި ތިބި މީހުން ވެސް ހިމެނެ އެވެ. މިކަން މި ގޮތައް ކުރިޔަށް ގެންދަން ނިންމާފައި މިވަނީ ބާރު ސްޕީޑް އެއްގައި ބަލި ފެތުރެމުން ދާތީއެވެ.\nމި އުސޫލަށް ބަދަލު ގެނައުމާއި ގުޅިގެން ފޮރިން މިނިސްޓްރީ އިން ނެރުނު ބަޔާނެއްގައި ބުނެފައިވަނީ، ކަރަންޓީނު ވާން ޖެހޭނީ އެ ގައުމުގެ ސަރުކާރުން ކަނޑައަޅާފައިވާ ކަރަންޓީނު ހޮޓަލެއް، ކަރަންޓީނު ސެންޓަރެއް ނުވަތަ ރައްކާތެރިކަމަށް ކަނޑައަޅާފައިވާ ލެވެލް އެއްގެ ހޮޓަލެއްގައި ކަމަށެވެ.\nރާއްޖެއިން ލަންކާއަށްދާ މީހުންގެ ތެރެއިން ކްރިޓިކަލް ފަރުވާއަށް ބަލި މީހުން ގޮވައިގެންދާ މީހުންނަށް ލަންކާ ހެލްތު މިނިސްޓްރީ އާއި މަޑުކުރާ ހޮސްޕިޓަލުގެ ހުއްދައާ އެކު އެ ހޮސްޕިޓަލެއްގައި ވެސް 14 ދުވަހު ކަރަންޓީނު ވެވޭނެ ކަަމަށް ފޮރިން މިނިސްޓްރީއިން ބުންޏެވެ.\nއެ ގައުމަށް ދާ ދުވަހު ހަދާ ޕީސީއާރް ޓެސްޓާއި، ކަރަންޓީނުގެ 11 ވަނަ ދުވަހާއި 14 ވަނަ ދުވަހު ހަދާ ޕީސީއާރް ޓެސްޓު ނެގަޓިވްވުމަށް ފަހު ދުޖކޮށްލެވޭނރ ކަމަށް މިނިސްޓްރީއިން ވަނީ ބުނެފައެވެ. ޓެސްޓުން އިސްތިސްނާވާނީ ހަމައެކަނި ދެ އަހަރުން ދަށުގެ ކުދިންނެވެ.\nއެ ފިޔަވަޅުތަކަށް ލަންކާއަށްދާ ދިވެހީން ސަމާލުވުމަށާއި، އެ ފިޔަވަޅުތައް ބަދަލުވެދާނެތީ ދަތުރުކުރުމުގެ ކުރިން މައުލޫމާތު ސާފުކުރުމަށް ވެސް މިނިސްޓްރީއިން އެދިފައިވެ އެވެ.


Zuhoor kurevvi thuhumathah STELCO in radhdhu dheefi | Mihaaru\nސްޓެލްކޯގެ ކުރީގެ ސީއީއޯ އަހުމަދު ޒުހޫރު\nޒުހޫރު ކުރެއްވި ތުހުމަތަށް ސްޓެލްކޯ އިން ރައްދު ދީފި\n03 ޖެނުއަރީ 2019 - 22:12 24 comments\nސްޓެލްކޯގެ ކުރީގެ ސީއީއޯ އަހުމަދު ޒުހޫރު ކުރައްވާފައިވާ ޓްވީޓަކާ ގުޅިގެން ސްޓެލްކޯ އިން ކަންބޮޑުވުން ފާޅުކޮށް ރައްދު ދީފި އެވެ.\nޒުހޫރު ކުރައްވާފައިވާ ޓްވީޓުގައި ވަނީ ސްޓެލްކޯގެ މިހާރުގެ މެނޭޖިން ޑިރެކްޓަ މުގުނީއަށް ބަހުގެ ހަމަލާތަކެއް ދެއްވައިފަ އެވެ. އެގޮތުން ސްޓެލްކޯ އިން އިންވެސްޓް ކުރަންވީ ހަރަދު އެނަލައިޒް ކޮށްގެން ކަމަށާއި މީހުންގެ ބަޑުފުރަން ނޫން ކަމަށް ވިދާޅުވެފައިވެ އެވެ. އަދި ސްޓެލްކޯ ގެއްލުމުގައި ހިންގާތާ އެތައް އަހަރުތަކެއް ވެފައިވަނީ އެކުންފުންޏަށް ބޭނުންވާ ސްޕެއާ ޕާޓްސް އާއި އެނޫން ތަކެތި ގަތުމުގައި "ކަމިޝަން" ހޯދަން ކަން ކުރާތީ ކަމަށް ވެސް ވިދާޅުވެފައިވެ އެވެ. އަދި ސްޓެލްކޯގެ ކަންކަން ސިޔާސީ ނުކުރުމަށް ވެސް ވަނީ އެދިވަޑައިގެންފަ އެވެ.\nސްޓެލްކޯގެ ކުރީގެ ސީއީއޯ އަހުމަދު ޒުހޫރު ކުރައްވާފައިވާ ޓްވީޓެއް\nޒުހޫރު ކުރައްވާފައިވާ އެހެން ޓްވީޓެއްގައި ވަނީ އެކުންފުނިން 80 މިލިއަން ރުފިޔާއަށްވާ ސްޕެއާ ޕާޓްސް ގަނެ އޭގެ ބޭނުން ނުކޮށް އެބަހުރި ކަމަށެވެ. އެގޮތަށް ގިނަ އަދަދުން ސްޕެއާ ޕާޓްސް ގަންނަނީ ކުންފުނީގެ ނުފޫޒު ގަދަ ބަޔަކުގެ އަމިއްލަ ފައިދާ އަށް ކަމަށް ޓްވީޓުގައި ބުނެފައިވެ އެވެ.\nމި ވާހަކަތަކަށް ރައްދު ދީ ސްޓެލްކޯގެ ބަޔާނުގައި ބުނެފައިވަނީ ޒުހޫރު ކުރައްވާފައިވާ ޓްވީޓަކީ ހަގީގަތާ ހިލާފު އަދި އެއްވެސް އަސްލެއްނެތް ވާހަކަތަކެއް ކަމަށެވެ. އަދި އެވާހަކަތައް ދައްކަވާފައިވަނީ ކުންފުނީގެ މުވައްޒަފުންނާއި ކުންފުނީގެ ތަސައްވުރު ކިލަނބުކޮށް، ކުންފުނީގެ ހިންގުމާ މެދު ޝައްކާއި ވަހުމު އުފައްދަން ކަމަށެވެ.\nރައްޔިތުންނަށް ކަރަންޓްގެ ހިދުމަތް ފޯރުކޮށްދިނުމުގައި އަމަލުކުރަނީ، ކުންފުނީގެ ކަސްޓަމަރުންނާއި ރައްޔިތުންގެ އިތުބާރު ގާއިމުވެފައިވާ ފުރިހަމަ ނިޒާމެއްގެ ތެރެއިން ހިދުމަތް ދިނުމް ކަމަށް ސްޓެލްކޯ އިން ބުންޏެވެ. އަދި މެދުނުކެނޑި ކަރަންޓުގެ ހިދުމަތް ފޯރުކޮށްދެވޭނެ އަދި ވިޔަފާރި ކުންފުނިތައް ހިންގުމުގައި އަމަލުކުރާ ކޯޕަރޭޓް ގަވާނަންސް ކޯޑާ އެއްގޮތްވާގޮތުގެ މަތިން އަމަލުކުރާ ކަމަށޤ ބުނެފައިވެ އެވެ.\nޒުހޫރު ތުހުމަތުކުރެއްވި ފަދަ ކަމެއް ހިންގާފައިވާނަމަ، އެކަމެއް ބަލައި، އެފަރާތަކާމެދު ފިޔަވަޅު އެޅުމަށް ފަސް ނުޖެހޭނެ ކަމުގެ ޔަގީންކަން ވަނީ ދީފަ އެވެ.\nސްޓެލްކޯ އިން ބުނީ ދައުލަތުގެ އިސްމަގާމުތަކާއި ސްޓެލްކޯގެ ސީއީއޯކަން ކުރައްވާފައިވާ ބޭފުޅަކު ސާބިތު ނުހިފޭ ދޮގު ވާހަކަތައް ދައްކާފައިވަނީ ކުންފުނި ބަދުނާމުކޮށް ސިޔާސީ މަގްސަދެއް ހާސިލްކުރަން ކަމަށެވެ.\n"ހަގީގަތާ ހިލާފަށް ދޮގު މައުލޫމާތު ފެތުރުމަކީ ކޮން މަސްލަހަތެއްގެ ހިމާޔަތުގައި ކުރައްވާ ކަމެއްތޯ" ސުވާލުކުރަމުން ސްޓެލްކޯ އިން ވަނީ ކަންބޮޑުވުން ފާޅުކޮށްފަ އެވެ.\nއިތުރު ލިޔުންތައް ސްޓެލްކޯ އަހުމަދު ޒުހޫރު ހަސަން މުގްނީ، އެމްޑީ (ސްޓެލްކޯ)